
Prefaţă (la ediţia |) 


Cea mai mare parte a capitolelor ce 
alcătuiesc acest volum au fost tipărite mai întâi 
în revista Viaţa românească. Două au fost 
tipărite aiurea, iar două sunt inedite. 

Dacă aș fi voit să dau lucrării de faţă un titlu 
care să fie în același timp și o definiție exactă a 
conținutului său, ar fi trebuit s-o intitulez 
Câteva consideraţii asupra evoluţiei spiritului 
critic în cultura românească, de la primele lui 
manifestări până la formarea definitivă a 
statului român modern. Dar ar fi fost prea 
lung!... 

Conţinutul acestui volum îl consider ca o 
introducere la alte studii. În adevăr, aci am 
vorbit de curentele critice care au prezidat la 
formarea limbii literare, a literaturii române 
moderne și la organizarea statului român 
modern. Cu alte cuvinte, am studiat evoluția 
ideilor relative la aceste fapte, fără să studiez și 


însăși evoluţia faptelor, adică a limbii, a 

literaturii și a organizării politico-sociale. 
Aceste studii rămân de făcut. Programul e 

cam vast... Dacă împrejurările îmi vor fi 

prielnice, poate voi realiza o mică parte din el. 
G.I 


Prefaţă (la ediţia a Il-a) 


Studiul de față, scris în cea mai mare parte 
acum douăzeci de ani, tipărit mai târziu, 
aproape întreg, în Viaţa românească, a apărut în 
volum în anul 1909. 

De atunci a trecut mult. Poate că unele 
aprecieri au suferit modificări, mai ales din 
cauza luminii orbitoare aruncată de război 
asupra întregii noastre istorii de la 1848 
încoace. Poate, deci, entuziasmul pentru 
generaţia de la 1848 s-a mai temperat și 
comprehensiunea pentru atitudinea antiliberală 
s-a mai lărgit. Constatările însă și explicările mi 
se par valabile și astăzi. 

Așadar, dacă ar fi ceva de retușat în acest 
studiu, ar fi numai în ce privește atitudinea 
subiectivă, și nu și constatarea obiectivă, în 
definitiv singura profitabilă pentru cititor. Dar 
voind să retipăresc aceeași carte, am crezut că 
trebuie să păstrez și tonul, pentru că și tonul 


face parte integrantă din operă. Am suprimat 
însă câteva pasaje în care se repetau, prea de 
prisos, lucruri spuse în altă parte a volumului și 
am făcut câteva schimbări de cuvinte și de 
fraze, pentru a ușura stilul, vreau să zic 
înțelegerea acestui studiu, cugetat multă vreme, 
dar, din pricini cu totul personale, scris foarte 
repede. 

Trebuie să adaug că, cu privire la politica lui 
Caragiale, ar fi trebuit de remaniat și completat 
capitolul respectiv, pentru că, de la război 
încoace, mă conving din ce în ce mai mult că 
acest om a văzut mai bine decât oricine în 
realitatea noastră socială din veacul al XIX-lea. 
Dar acest lucru îl voi arăta altădată. 

Cu toate că de când am tipărit acest studiu 
unii din scriitorii citați (după vechile ediții 
Socec) au apărut în ediţii noi, mai accesibile 
publicului (e vorba de Negruzzi, Alecsandri, 
Odobescu, Maiorescu), iar operele altora, 
răspândite în publicaţii periodice, au apărut de 
atunci încoace în volum (Russo, întrucâtva 
Kogălniceanu), am lăsat totuși citaţiile 
neschimbate, pentru că adaptarea lor la ediţiile 
noi mi-ar fi dat o muncă disproporțională cu 
folosul cititorilor. Iar întru cât privește pe 


Russo, citarea de-a dreptul din revistele și 
ziarele în care și-a tipărit ori i s-au tipărit 
scrierile cred că prezintă chiar un avantaj. 
Cititorul află unde și când a apărut întâia oară 
opera acestui scriitor încă nu destul de 
recunoscut și chiar cunoscut și are posibilitatea 
să-şi dea mai bine seamă de importanța ideilor 
lui situate, astfel, în timp și, se poate zice, în 
spaţiu. 

Un ultim cuvânt în privinţa unor termeni 
întrebuinţaţi aici și al căror conţinut, variind cu 
vremea, trebuie definit. Prin "revoluționarism' 
înțeleg ideologia Revoluţiei Franceze de la 
sfârșitul veacului al XVIII-lea. Prin "liberalism 
român" înțeleg aceeași ideologie transplantată la 
noi la mijlocul veacului trecut. Prin 
"naționalism" înțeleg trezirea conștiinței 
naționale, determinată, pe lângă alte cauze, de 
aceeași ideologie. 

G. I. 


Momentele introducerii 
culturii apusene, înainte de 
veacul al XIX-lea 


Poporul român, atât de bine înzestrat, n-a 
avut norocul și onoarea să contribuie la 
formarea civilizației europene. Din cauze 
istorice binecunoscute, el a trebuit să piardă 
toate bunurile culturale aduse aici de coloniști 
şi să trăiască, mai bine de o mie de ani, o viață 
de păstorie, în vreme ce popoarele apusene, 
moștenitoare ale culturii antice, au putut nu 
numai să păstreze moștenirea, dar să o și 
mărească. Şi au pierdut amândouă părțile: și 
cultura europeană, şi poporul român. A pierdut 
şi cultura europeană, căci o coardă, care ar fi 
fost sonoră, n-a vibrat. 

Dar dacă poporul român n-a luat parte direct 
la formarea civilizaţiei europene, a luat parte 
însemnată indirect. El a fost una din stâncile de 


care s-au izbit aici, în Răsărit, pierzându-și 
energia, popoarele barbare care, dacă ar fi ajuns 
în Apus cu toată puterea mișcării iniţiale, ar fi 
făcut imposibilă civilizaţia. După ce furtuna s-a 
mai liniștit -- de tot nu s-a liniștit niciodată, în 
stare latentă e și azi --, poporul român a început 
să se împărtășească și el din acea cultură 
acumulată în Apus, și nu a fost o pomană acea 
împărtășire, căci nu numai că a plătit-o și o 
plătește îndeajuns de scump, dar a avut şi un 
drept asupra ei, căci, cum am spus, a contribuit 
indirect la formarea ei. 

Nu e nici un popor care să nu fi împrumutat 
de la altele. Din chiar faptul că cultura 
europeană e creată de mai multe popoare 
rezultă că fiecare datorește ceva celorlalte. 
Popoarele germanice au împrumutat cultura 
romană, toate popoarele moderne n-au făcut 
decât să dezvolte cultura antică, Franţa veacului 
al XVIII-lea a împrumutat de la englezi, 
Germania veacului al XVIII-lea, de la francezi, 
Franţa de astăzi, în literatură, de la scandinavi 
şi ruși, cutare școală literară dintr-o ţară e fiica 
cutărei școli literare din alta; împrumuturi în 
stiinte'ete.,. etc. 

Românii, care n-au creat aproape nimic, au 


împrumutat tot. Toată istoria culturii românești, 
de la sfârșitul veacului de mijloc până azi, e 
istoria introducerii culturii străine în ţările 
românești; și toată istoria culturii românești, din 
veacul al XVI-lea până azi, nu e decât istoria 
introducerii culturii apusene în ţările române și 
a asimilării ei de către români -- cu mici 
împiedicări în vremea fanariotismului și a 
rusismului. 

E o naivitate aerul mânios cu care 
conservatorii doctrinari privesc așa-numitele 
"forme noi" și "pervertirea" mentalității 
românești de către cugetarea străină. Când se 
ridică numai împotriva generaţiei de la 1848, 
nu sunt compleţi, căci ar trebui să se ridice mai 
întâi împotriva influenţei slavo-bulgare, care, ea 
cea dintâi, a adus forme noi, o mentalitate 
nouă, ba şi o limbă oficială nouă. Ar trebui apoi 
să se ridice împotriva influenţei husite, care în 
veacul al XV-lea a introdus la români o 
"noutate": traduceri de cărți bisericești. 
Împotriva influenţei luterane, căreia îi datorim 
atâtea "noutăţi", atâtea atentate la ceea ce 
apucaseră oamenii de la 1500 (adică la slavo- 
bulgarism): cărți; în limba română; tipărite. Ar 
trebui să se ridice, mai cu seamă, împotriva 


şcoalei istorice moldovenești, reprezentată prin 
Miron Costin, un "polonizat", și prin ceilalți, 
după cum cei de la 1848 au fost "franțuziți"; 
împotriva lui Şincai și Maior, care au încetățenit 
pe dea-ntregul o cultură străină în capetele 
românești, căci și autorul Catehismului luteran 
de la 1544, și Miron Costin, și Maior sunt -- 
istoriceșşte şi filozoficeşte -- predecesorii acelei 
generaţii de la 1848 -- Kogălniceanu, Brătianu, 
Bălcescu, Russo, Eliade Rădulescu, Rosetti, 
Ghica, Alecsandri --, de care vorbesc 
conservatorii doctrinari cu dispreţ, căci toți au 
transplantat pe pământul românesc cultura 
străină. 

Dacă această imigrare a culturii nu ar fi avut 
loc, România ar fi rămas cu totul în afară de 
sfera civilizaţiei, căci, încă o dată, civilizația 
română se pierduse pe pământul Daciei. Dacă ar 
fi fost ca românii să ia de la început crearea 
civilizaţiei, le-ar fi trebuit, spre a ajunge unde 
sunt astăzi, tot atâta vreme cât i-a trebuit 
omenirii, de la egipteni până azi, spre a se 
civiliza, căci civilizaţia de azi își are începutul 
mai înainte de cel dintâi rege egiptean. 
Civilizaţia este o acumulare, și dacă ea s-ar fi 
pierdut și în Apus, astăzi am fi fost mult mai 


puţin civilizaţi decât egiptenii în perioada 
tebană. 

Cei care se ridică împotriva celor de la 1848, 
fără să se ridice împotriva tuturor influențelor 
străine de mai înainte, se fac, fără să vrea, 
apărătorii fanariotismului și ai rusismului, căci 
înainte de influența europeană de la începutul 
veacului al XIX-lea, ţara era fanariotizată și o 
urâtă influenţă rusească se accentua. Influenţa 
europeană din veacul al XVII-lea fusese 
înăbușită. Dealtmintrelea, nici acea influenţă 
din veacul al XVII-lea nu i-ar fi mulțumit, căci, 
ca să vorbim numai de Moldova, era o influență 
apuseană: poloneză, și se vede că ceea ce îi 
sperie pe conservatorii noştri doctrinari sunt 
influenţele europene, și nu influenţele orientale, 
căci "vechiul regim", cel mai vechi, a fost 
înrâurirea slavo-bulgară, cel mai nou, cea 
turcobizantină. 

Acest studiu are de scop să urmărească 
spiritul critic care a prezidat la adaptarea 
culturii în ţările române. Cum acest spirit critic 
nu s-a manifestat decât la introducerea culturii 
europene, nu ne vom ocupa aici de influenţele 
orientale; și cum acest spirit critic nu s-a 


manifestat decât în veacul al XIX-lea, în vremea 
ultimei influenţe europene, cea sub forma 
franceză, nu ne vom ocupa în special decât de 
această epocă. Dar, fiindcă înțelegerea acestei 
manifestări a spiritului critic e condiționată de 
cunoașterea influențelor apusene din veacurile 
trecute, vom face o scurtă ochire asupra acelor 
influenţe. 

Părerea curentă este că cultura europeană a 
venit întâiași dată în veacul al XIX-lea. Dar 
civilizația venită în veacul al XIX-lea e numai 
unul din momentele fenomenului, e momentul 
cel mai important, mai hotărâtor și ultimul, 
atâta tot. 

Cultura europeană a început să vină mai de 
mult. A venit necontenit, dar se pot preciza 
câteva momente. 

Primul moment e în veacul al XVI-lea. Acum 
Apusul începe să plătească, pentru întâia oară, 
şi nu dezinteresat, din datorie. Sașii, dorind să 
convertească pe români la protestantism, le 
tipăresc cărți bisericești în româneşte. De data 
aceasta, românii primesc pasiv influenţa 
europeană. Așadar, în Transilvania, la periferia 
despre apus a românismului, acolo unde 
românismul s-a păstrat cu atâta tenacitate, de 


unde acum o sută de ani ne-a venit o idee 
mântuitoare, de unde și de acum înainte trebuie 
să ne vină - și o să ne vină -- spiritul viguros 
românesc, acolo s-a întâmplat să înceapă cultura 
propriu-zis românească. Şi să se observe că, 
orice ar zice conservatorii doctrinari, influenţa 
apuseană și creșterea culturii românești 
naționale sunt două fenomene concomitente. 

Al doilea moment, a doua plată a datoriei, a 
doua influență salutară străină e în veacul al 
XVII-lea în Moldova. Polonii, popor de cultură 
europeană graţie culturii lor latine, au, încă din 
veacul al XVI-lea, o mare înrâurire asupra 
Moldovei, înrâurire care-și dă efectul deplin în 
veacul al XVII-lea. Acum și începe adevărata 
influenţă a civilizaţiei Apusului asupra 
românilor. Polonia devine pentru Moldova ceea 
ce azi e Franța pentru România, păstrând, 
bineînţeles, toate proporţiile. Luca Stroici, 
Ureche, Costineștii, Dosoftei -- și alții, pe care 
literatura nu-i cunoaște -- sunt mai mult sau mai 
puţin familiarizați cu cultura apuseană, știu 
limba poloneză, în care puteau citi mult, limba 
latină, în care puteau citi mai mult. În jurul lor, 
alții mai puţin cărturari învaţă și ei ceva de la 
dânșii, și un Ion Neculce, deși neștiutor de limbi 


străine, e și el un om "cultivat", pentru că deja 
fusese Ureche şi Costineștii. Dacă adăugăm la 
aceștia și pe cosmopolitul D. Cantemir, care e 
un produs direct al culturii europene și 
multilaterale, vedem că avem a face cu o 
adevărată mișcare culturală, care ar fi avut un 
efect colosal, ar fi scurtat cu două veacuri 
drumul penibil până la completa lumină, dacă 
n-ar fi fost mai multe pricini împiedicătoare. 

Prima. Lipsa de cultură, aproape totală, în 
păturile moldoveneşti. Cu alte cuvinte, lipsa 
unei mase de cunoștințe aperceptive, cum s-ar 
zice; aşa încât, ca să luăm o pildă, ideea că 
românii se trag din romani nu numai că nu 
putea face nici o impresie -- căci pentru niște 
oameni care nu ştiu cine au fost romanii 
originea romană nu poate inspira mândrie --, 
dar nici nu putea forma o cunoștință istorică în 
capul contemporanilor lui Miron Costin: Roma 
-- originea -- era un necunoscut. De aceea 
cronicile nici n-au fost tipărite, cum au fost 
cărțile bisericeşti, care corespundeau unei 
necesităţi. 

A doua. Condiţiile istorice, adică pe de o 
parte, decăderea Poloniei, iar pe de alta, invazia 
înăbuşitoare a grecismului, cu alte cuvinte, 


întreruperea prea de timpuriu, abia după 
naștere, a acelui curent polonez nobil și 
salvator, căruia totuşi îi datorim, mai întâi, 
ivirea unei mari și fecunde idei în conștiința 
câtorva români -- originea romană a poporului 
român și, ca corolar, ideea de unitate a tuturor 
românilor prin originea lor comună --, şi apoi 
deprinderea cu reflectarea asupra vieţii, prin 
faptul că cronicarii judecă și nu se mai 
mărginesc a înregistra faptele, ca mai înainte, în 
perioada slavo-bizantină. Efectele acestei 
mișcări culturale n-au să se piardă niciodată cu 
totul în Moldova. Această timpurie mișcare 
culturală din 

Moldova ne va explica, cum vom vedea, o 
interesantă particularitate a culturii 
moldovenești din veacul al XIX-lea. 

Muntenia e influențată mai simţitor de 
cultura apuseană abia în veacul al XVIII-lea. 
Numai în veacul al XVIII-lea, prin curentul 
grecesc, care conţinea și câteva elemente 
apusene, și prin curentul vechi francez, 
Muntenia se influențează mai apreciabil de 
cultura apuseană. Așa că, pentru Muntenia, 
veacul al XVIII-lea, dacă e o perioadă de înjosire 
morală şi națională și de mizerie materială, e, în 


schimb, o epocă de oarecare progres intelectual. 
În Moldova, din contra, cele două curente, 
curentul grecesc și curentul francez venit prin 
greci, nu înseamnă, ca pentru Muntenia, un 
progres, căci, faţă cu influența poloneză, ele 
sunt inferioare ca purtătoare de cultură. Și nu 
din punct de vedere cantitativ -- al sumei de 
cunoștințe și al sumei de ştiutori de carte --, ci 
din punct de vedere calitativ, ca superioritate, 
ca idealitate. 

Influenţa poloneză, care alungase un curent 
oriental -- bizantino-slav --, e înlocuită, la 
rândul ei, de alt curent oriental: turco-fanariot. 

Dar în acest veac Transilvania se pune 
deodată în fruntea culturii românești și pune 
începutul culturii românești moderne. Din 
pricina unirii unei părți dintre români cu 
biserica papală, se înfiinţează școli românești -- 
cea mai însemnată e seminariul din Blaj -- și se 
naște pentru români putinţa de a-și trimite fiii 
distinși la învățătură la Viena și chiar la Roma, 
leagănul poporului român. Acolo aceștia se 
adapă, la izvor, la cultura latină -- și apuseană -- 
şi ideea de latinitate se întărește în mintea lor 
până la puterea unei idei fixe. Curentul latinist, 
început în Moldova în veacul al XVII-lea, 


renaşte acum în Transilvania, ajunge până unde 
poate să ajungă -- până la limită -- și devine, 
ceea ce e foarte important, o forță socială, un 
ferment de progres. Și e curios -- la prima 
vedere numai, căci vom vedea pricinile -- că 
acest curent nu poate prinde tocmai în Moldova, 
acolo unde a apărut întâiași dată. 


Veacul al XIX-lea. Factorii 
culturii românești din acest 
veac 


Veacul al XIX-lea în Transilvania nu prezintă 
nimic deosebit de interesant. Se continuă 
curentul latinist, fără să mai apară figuri, afară 
de a lui Timotei Cipariu. În același timp, 
civilizația apuseană, în forma germană, 
continuă să străbată mai departe, producând și 
un efect rău: stricarea limbii. 

Muntenia, în acest veac -- vorbind până pe la 
1880 --, se caracterizează prin lupta 
revoluționară împotriva vechiului regim și prin 
inferioritatea culturii. Muntenia reprezintă, s-ar 
putea zice, voința și sentimentul, pe când 
Moldova mai cu seamă inteligenţa. Muntenia 
face o operă mai utilitară; ea își cheltuiește 
energia în lupta pentru schimbarea ordinii 
sociale, caută să transplanteze din Apus formele 


noi. Moldova face o operă mai de lux: ea caută 
să adapteze cultura apuseană la sufletul 
românesc, caută să adapteze la noi formele 
cugetării apusene. 

De aceea în Muntenia vom găsi o legiune de 
patruzecioptiști; în Moldova, o legiune de spirite 
critice și de literatori. 

E drept că și Muntenia nu se lasă mai prejos, 
ba chiar stă mai sus, într-un gen, într-unul 
singur, în poezia lirică -- gen care apare la 
originile oricărei literaturi, căci nu presupune 
necesitatea unui grad sensibil de civilizaţie. 
Numai cât, din cauza lipsei de atmosferă 
culturală a Munteniei, talentele ei lirice n-au dat 
tot ceea ce ar fi putut da, ba unele, căzând cu 
totul pradă maniei franțuziste ori latiniste, și 
neavând nici o atingere cu poporul, s-au sinucis: 
Depărăţeanu și alţii. 

Care să fie pricina acestei deosebiri dintre 
Muntenia și 

Moldova? Pentru a ne lămuri, să vedem mai 
întâi care sunt elementele și factorii culturii 
românești din veacul al XIX-lea, să vedem dacă 
aceste elemente și acești factori nu diferă cumva 
de la Moldova la Muntenia. 

Cultura noastră de azi e o sumă a vechii 


culturi româneşti, de care am vorbit, a culturii 
europene venite mai ales prin curentul francez, 
a ideilor Școlii ardelene (curentul latinist), toate 
acestea prelucrate și fasonate -- foarte puţin -- 
de curentul poporan. 

Vechea cultură a fost mai puternică în 
Moldova decât în Muntenia, cum s-a văzut, din 
pricina curentului polonez. 

La începutul veacului al XIX-lea, Moldova are 
deja o tradiţie culturală. Acest lucru este de o 
importanţă capitală. 

Peste vechea cultură vine curentul latinist, 
prin cărți, gazete și oameni (G. Lazăr, Laurian, 
Ilarian, Barnuţiu etc.), și curentul francez. 
Curentul latinist a fost mai slab în Moldova 
decât în Muntenia, unde urmele lui și azi încă n- 
au murit cu totul, dovadă persistența ortografiei 
"academice" la oamenii culți din Muntenia, 
dovadă frazeologia naționalistă mai în floare în 
Muntenia. Și nu e mult de tot de când 
Bucureştiul ţinea sus steagul latinismului 
(Revista contemporană) împotriva spiritului 
critic moldovenesc. Că acest curent a fost mai 
tare în Muntenia, o mărturisesc și 
contemporanii. Așa, M. Kogălniceanu, în al său 
Cuvânt introductiv la cursul de istorie națională, 


1843, zice: 

"În mine veţi găsi un român, însă niciodată 
până acolo ca să contribuiez la sporirea 
romanomaniei, adecă mania de a ne numi 
romani, o patimă care domnește astăzi mai ales 
în Transilvania și la unii din scriitorii din 
Valahia." 

Și continuă stăruind asupra acestei manii sau 
patimi, pe care o ridiculizează. 

De asemenea și A. Russo: "Reacţia în contra 
apucăturii literaturii de astăzi trebuie să vie, de 
acum încă, lauda Moldovei e de a nu prea fi dat 
în asemenea rătăciri", lucruri scrise cel puţin în 
1855, când apărea România literară, când adică 
şi-a scris Cugetările. 

Curentul francez, de asemenea, va avea o 
soartă deosebită în Moldova decât în Muntenia. 
În Moldova, el se va înfățișa mai ales ca un 
curent cultural, aproape literar, pe când în 
Muntenia, mai mult ca un curent social și 
politic. 

Curentul poporan, adică cunoașterea 
literaturii populare și utilizarea ei ca îndreptar 
pentru literatura cultă, s-a născut în Moldova. 
Eliade, când recomandă lui C. Negruzzi 
procedeul de a-și forma limba literară, vorbește 


de unificarea dialectelor, de limba bisericească, 
dar de limba poeziei populare nu; și n-a vorbit 
nicăierea. Și foarte multă vreme acest curent n-a 
fost măcar cunoscut aiurea. Reprezentanții 
acestui curent sunt A. Hâjdău din Hotin, Asachi, 
dar mai ales -- cu stăruință și cu conștiință de 
valoarea lor -- A. Russo, V. Alecsandri, 
Kogălniceanu și C. Negruzzi. 

Era natural ca acest curent să se nască în 
Moldova. 

Acea tradiţie culturală, de care am vorbit, se 
opune curentului falsificator latinist. E vorba 
atunci de apărat caracterul vechi tradițional al 
limbii și literaturii, împotriva latinismului și a 
franțuzismului. Atunci tradiţia literară 
moldovenească își va găsi un aliat în literatura 
şi limba populară. Alexandru Russo spune: 

"Cercetez literatura și dau de o amestecătură 
indigestă de limbi neolatine, de o sumă de idei 
luate fără nici un sistem de la străini și prin 
urmare nu-i găsesc nici un caracter original. 
Unde este dar românismul? Unde să-l caut 
pentru ca să-mi fac o idee exactă de geniul 
român? 

Din întâmplare mă primblu într-o zi printr-un 
iarmaroc și, deodată, mă cred în altă lume. Văd 


oameni și haine ce nu văzusem în orașe; aud o 
limbă armonioasă, pitorească și cu totul străină 
de jargonul cărţilor. De unde eram la îndoială 
dacă românii sunt o nație sau o colonie 
cosmopolită modernă, un soi de Algerie franco- 
italiano-grecească, încep a întrevedea adevărul". 

"Iată poezie! Iată adevărata literatură, de care 
se pot mândri românii." (E vorba de niște bucăţi 
populare, pe care nu le-am mai transcris.) -- și 
alte zece locuri, în care se vede că în capul 
acestui deosebit român lucrul de care vorbesc -- 
poezia populară ca mijloc de originalizare a 
literaturii culte -— era clar. În Muntenia, unde 
interesul cultural și literar era lăsat în umbră de 
cel politic, n-a fost un curent poporan: 

"Anton Pann -- zice Alecsandri într-o scrisoare 
din 

1872 -- nu a fost până acum prețuit la 
adevărata lui valoare, ba, încă, în Valahia 
meritele sale sunt chiar dispreţuite de 
majoritatea literaţilor moderni". 

Acum posedăm factorii culturii românești din 
veacul al XIX-lea. Vedem că în Muntenia sunt: o 
tradiţie culturală mai slabă, curentul latinist și 
curentul francez mai ales în ipostazul lor politic. 
În Moldova: o tradiţie culturală mai puternică, 


curentul latinist slab, curentul francez în 
ipostazul mai ales literar, și curentul poporan. 

Din această deosebire a factorilor rezultă și 
deosebirea dintre istoria culturii și a literaturii 
Moldovei și Munteniei din veacul al XIX-lea. 

Caracteristica Munteniei, am spus-o, e lupta 
pentru realizarea unor idealuri sociale și 
naționale. Talentele ei, mai toate, sunt absorbite 
de această luptă. Un C.A. Rosetti, care în 
Ceasuri de mulțumire făgăduiește atât de mult 
şi care ar fi fost un adevărat poet, nu mai face 
literatură poetică. Ion Ghica, acel mare talent de 
prozator, se dedă cu totul politicii. Dacă C.A. 
Rosetti și I. Ghica s-ar fi născut în Moldova, 
negăsind aici un mediu favorabil pentru a se 
dezvolta politiceşte, ci unul tocmai dimpotrivă 
-- mediul intelectual moldovenesc --, poate că 
azi istoria literaturii ar fi mai bogată cu un poet 
liric și cu un nuvelist. 

Talentele poetice din Muntenia se resimt în 
cea mai mare parte de lipsa de cultură și de 
spirit critic a provinciei lor. Dovadă 
Bolintineanu, ale cărui defecte se reduc, mai 
toate, la lipsa lui de cultură; dovadă un 
Depărăţeanu, victimă a franțuzismului datorit 
lipsei de spirit critic a culturii muntenești. Dar, 


încă o dată, Muntenia și-a plătit tributul către 
românism prin lupta ei pentru crearea României 
moderne, ceea ce constată, dar nu înțelege 
Alecsandri, când în scrisorile sale nu mai 
isprăvește cu sarcasmele la adresa politicii din 
Muntenia: "ăMunteniii se agită ca niște umbre 
chineze pe o scenă politică imaginară... Nebunia 
lor naivă îi depărtează din ce în ce mai mult de 
domeniul literaturii... Meschinele patimi zise 
politice, care au devenit o tristă monomanie 
dincolo de Milcov..." "Politica, iată boala care 
seacă izvoarele imaginaţiei și a bunului-simţ în 
Bucureşti”... "Capitala gheșefturilor'... "Așa-zisul 
centru intelectual al României (sau, mai sadea, 
Bucureşti)'... "Bogata sărăcie de idei și de 
talente a Capitalei"... Într-un loc spune că a 
întrebat, pe vremea lui Cuza, pe doctorul 
Meyer, dacă n-a constatat un grad de sminteală 
la bucureșteni și că acest doctor i-a răspuns că 
sminteala ajunsese la gradul al doilea. 

Cum că din pricina acestei lupte cultura 
muntenească a fost mai în scădere, ne-o 
mărturisesc de la început scriitorii vremii. M. 
Kogălniceanu, în 1855, zice: 

"În Moldova, care nu inspira aceleaşi îngrijiri 
revoluţionare [subl. de Kogăln.], apăsarea 


spiritelor fu mai blândă. De aceea și inteligența 
au dat mai mult semn de viaţă..." 

Și înşiră cărțile și publicaţiile apărute în anii 
1849-1854. În Muntenia, "cea mai mare parte 
din junime fiind silită a se desțăra, cu dânsa 
emigrase și toată viaţa intelectuală a Ţării 
Româneşti". 

Constantin Negruzzi ne spune acelaşi lucru -- 
numai că el nu face distingere între Moldova și 
Muntenia, ca Kogălniceanu: "Întâmplările anului 
1848 au fost fatale literaturii române. Politica 
predominând, literatura amuți", lucru pe care îl 
spune și Alecsandri în Scrisori (p. 38), când 
numeşte pe literatori "cuci rătăcitori" în 
perioada de după 1848. 

Acest lucru, cum se vede din istoria literaturii 
şi cum îl vede și Kogălniceanu, nu e just decât 
pentru Muntenia, unde, zice Kogălniceanu, în 
acel interval de cinci ani, afară de Vestitorul 
românesc, nu cunoaște altă publicaţie. Pentru 
Moldova, însă, el citează: Letopiseţele, 
Uricariul, Cronica lui Șincai, Baladele lui 
Alecsandri, Teatrul lui Alecsandri, Poezii de 
Sion, Istoria lui Laurian, Poezii de Bolintineanu 
tipărite la Iași, vreo trei publicaţii periodice etc. 


Recunoașterea necesității 
criticii. Cauzele pentru care 
spiritul critic apare în Moldova 


Influenţa unei culturi străine înseamnă 
influențarea în obiceiuri, în forme politice, în 
morală, în organizarea vieţii, în literatură etc. a 
unui popor de către altul sau altele. 

Poporul influențat poate asimila cultura ori 
în mod pasiv, adică la întâmplare, fără alegere, 
fără critică, ori criticând, cernând elementele 
culturii străine, pentru a-și însuși numai ceea 
ce-i trebuie și tocmai ceea ce-i trebuie pentru 
dezvoltarea propriilor sale bogății, energii, 
capacităţi şi aplecări. O cultură străină 
împrumutată este ca un capital străin, menit să 
pună în utilitate, spre cel mai mare beneficiu, o 
bogăţie naţională, care altmintrelea ar rămâne 
neexploatată. În cursul acestui studiu vom avea 
ocazia să ilustrăm acest adevăr. Acum, 


anticipând, ne mulțumim să spunem, ca 
exemplu, că bogăţia limbii populare și a 
spiritului popular au rămas un subsol 
neexploatat, câtă vreme cultura apuseană nu și- 
a îndeplinit rolul ei salutar. 

Despre necesitatea influenţei apusene în 
cultura românească am mai vorbit și vom mai 
vorbi. Discuţie nu poate fi decât numai cu 
privire la ceea ce a fost și este potrivit, 
adaptabil nevoilor și sufletului poporului 
român, adică cu privire la problema asimilării 
elementelor culturii apusene necesare poporului 
român. Alegerea acestor elemente a fost opera 
şcolii critice moldovenești din veacul al XIX-lea. 

Când, în acest veac, cultura apuseană a 
început să pătrundă mai puternic în țările 
române, ea a găsit, la porţile Moldovei mai ales, 
păzitori care s-o examineze și să-și deie seamă 
de aceea ce ne trebuia. Că ei n-au greșit deloc 
nu se poate spune, căci nimic în lume nu poate 
fi perfect. 

Era nu numai fatal, dar chiar necesar ca ţările 
române să lepede haina turco-fanariotă și să se 
organizeze europenește; ca românii să-și 
îmbogăţească limba cu cuvinte noi, 
corespunzătoare cu lucrurile și ideile noi 


introduse; ca în locul obiceiurilor fanariote să se 
introducă obiceiuri europene; ca românii să 
producă și ei o literatură cultă (căci aveau 
numai una populară). Dar întrebarea era: cum? 

Pentru a răspunde bine la această întrebare, 
se cerea o mare putere de analiză și un mare 
simţ de răspundere, căci din rezolvarea greșită a 
acestei probleme putea să rezulte o organizare a 
țării nepotrivită cu nevoile acestui popor (şi nu 
cu sufletul lui, căci organizările statelor se 
repetă la popoare deosebite ca suflet, dar 
asemănătoare în evoluţia socială), o limbă 
schimonosită și neconformă cu geniul limbii 
românești, obiceiuri care să nu însemne un 
progres faţă cu morala fanariotă, o literatură 
care să nu fie conformă cu spiritul românesc și 
rezultat al acestui spirit. 

Era deci, încă o dată, nevoie de un spirit 
critic, care să cerceteze elementele culturii 
apusene și să valideze numai pe acele care, ca 
să păstrăm comparaţia de mai sus, erau proprii 
pentru a pune în valoare energia și capacităţile 
românești. 

"Civilizaţia, zice Kogălniceanu, nu izgonește 
nicidecum ideile și năravurile naţionale, ci 
numai le îmbunătățește spre binele naţiei în 


particular și a omenirii în general" 

Necesitatea și rolul divers al criticii au fost 
înțelese perfect de către cei dintâi reprezentanţi 
ai școlii de care vorbim. 

I. Ionescu, în 1855, însărcinat cu "cronica" 
generală a revistei școalei critice moldovenești, 
România literară, spune: 

"Am vrea ca Hronica noastră să fie ca o 
zugrăvire în miniatură a măreţelor întâmplări 
ale timpului nostru. Cercul privirilor noastre 
este mărginit prin chiar hotarele orizontului 
politic de față. Tot ce se atinge de românimea 
Principatelor este al nostru de a cerne şi de a 
cerceta în cât poate să fie spre binele ei material 
şi moral". 

A. Russo se exprimă printr-o figură, care 
aduce cu comparaţia ce o făceam odinioară: 
"Critica, zice el, e dreptul obştesc de a adeveri 
bunătatea marfei". "Este nevoie de a întemeia 
critica și de a cumpăni de acum înainte 
bunătăţile scrierilor și tăria sistemelor." 

"Critica e o faptă românească de nevoie", zice 
aiurea același scriitor, deşi ştie bine că "poate va 
vătăma iubirea de sine" a unora, căci românii 
nu înțeleg două lucruri mai cu seamă: "porneala 
limbii și noima criticii". Şi la întrebarea: "De 


potopul latinirii ce și cine a scăpa limba?", el 
răspunde: critica. -- "Norocire că în Moldova se 
găsesc critici”. 

Iar în privinţa domeniului mai restrâns al 
criticii literare, Kogălniceanu se exprimă cu o 
claritate desăvârşită: 

"Dar poate să mă întrebe cineva ce este 
critica și pentru ce avem trebuință de această 
damă? La întrebarea dintâi voi răspunde în 
numerele viitoare prin un articol înadins 
compus. lar la acea a doua mă voi mărgini a 
zice că înainte de zece ani, când era rușine de a 
lua condeiul în mână spre a compune ceva 
românește, critica ar fi fost cu totul de prisos și 
nepriincioasă literaturii născânde. Astăzi s-au 
schimbat lucrurile; care n-are mania de a fi 
autor? Însuși ţâncii de pe laviţele școalelor au 
pretenţii a publica scrierile lor, pân' și tractaturi 
de filozofie. Ei bine, într-o asemine epohă, când 
se publică atâtea cărți, afară de bune, nu este de 
neapărată nevoie ca o critică nepărtinitoare, 
aspră, să le cerceteze pre toate și ca într-un ciur 
să le vânture; lăudând cele bune și aruncând în 
noianul uitării pe cele rele; și una și alta după 
principiile sale și fără a lua seama la persoana și 
la starea autorilor?" 


Iar în 1855, în articolul-program din primul 
număr al 

Stelei Dunării, vorbind de "pacotila de versuri 
fără poezie, de romane traduse și de tratate 
anabaptisto-limbistice a celor mai mulți din 
scriitorii noștri de astăzi", declară că: 

"Critica s-a făcut neapărată mai ales în timpul 
de față, când limba românească este răstignită 
pe fel de fel de cruci, stropșită prin fel de fel de 
sisteme, întunecată prin fel de fel de ortografii, 
unele mai absurde decât altele", și anunţă că va 
"păși hotărâtor în contra tuturor semizeilor, 
pătrimilor şi optimilor de zei, carii fără nici un 
titlu, fără nici o capacitate, din autoritatea lor 
privată, s-au constituat succesorii muzelor, 
năvălind Olimpul și Parnasul. De interesul 
public, de datoria noastră va fi de a-i combate şi 
de a-i răsturna din poziţiile uzurpate." 

DI Maiorescu n-a spus nimic mai mult, și nici 
cu un gest mai frumos. 

Iată dar că, chiar de la început, în Moldova se 
simte nevoia criticii; nevoia e conștientă, scopul 
bine hotărât: a importa numai ceea ce e necesar, 
a nimici sistemele lingvistice raționaliste, a feri 
limba și literatura de deznaționalizare, a arunca 
"în noianul uitării" pretenţiile nejustificate... a 


prezida la introducerea culturii străine și la 
asimilarea ei. 

Mai departe, conștiința de nevoia acestei 
critice a culturii străine la noi va fi reprezentată 
de societatea "Junimea" din Iași, întrupându-se 
mai ales în cel mai strălucit reprezentant al 
"Junimii", dl Maiorescu, a cărui activitate, până 
la 1880, nu e decât continuarea acestei critice a 
adaptării culturii străine. 

"Din momentul în care se recunoaște că 
suntem în tranzițiune, din acel moment se 
recunoaște legitimitatea criticei și se osândește 
lenevirea, care așteaptă binele în viitor fără nici 
o luptă...!. 

"Cine însă fără critică poate păși cu 
siguranţă? [...] 

„Critica, fie şi amară, numai să fie dreaptă, 
este un element neapărat al susținerii și 
propășirii noastre, și cu orce jertfe și în mijlocul 
a orcâtor ruine trebuie împlântat semnalul 
adevărului!" 

Dacă Muntenia a făcut, cum am spus, operă 
de un interes mai urgent: asimilarea formelor 
politice, Moldovei îi revine meritul de a fi 
prezidat, în timp de patruzeci de ani, de la 1840 
până la 1880, la asimilarea culturii în celelalte 


forme ale ei. 

"România literară, Steaua Dunării și Zimbrul 
(zice 

Gazeta de Transilvania, 1856) ...bornate de 
un provinţialism filistic, ele socotesc că un 
milionaș de moldoveni sunt de ajuns ca singuri 
să împlinească misiunea ce destinul a împărțit-o 
românilor”; la care A. Russo răspunde că 
"milionașul de moldoveni, care de 80 de ani 
trăiește ideile filozofice ale lumii civilizate", are 
acest drept. Și Russo, capul cel mai teoretic al 
acestei şcoli critice, adevereşte de repeţite ori 
constatarea, pe care am făcut-o, că Moldovei i 
se datorește cultura românească așa cum e 
astăzi: 

"literatura română -- zice el aiurea -- se 
împarte astăzi în două școli, una ce își are 
cuibul în București, unde se cultivă cu 
entuziasm toate sistemele, în orice tipet 
discordant se sfârșesc, în iune, io, înt etc.; al 
doilea, ce s-ar putea numi eclectică, are mai 
mulți partizani în Moldova; aceasta este școala 
celor ce doresc mai înainte de toate a scrie 
pentru români și românește și a face o literatură 
numai din viţele noastre, iar nu din limba 
franţezilor, a italienilor și a jargonului neînțeles 


din Ardeal." 

În adevăr: "Cei din rari şi respectabili 
moldoveni, ce s-au încercat în nevinovate 
forme, au avut puţini imitatori" și au avut 
meritul numai că au dat un impuls mișcării 
literare prin poezie și istorie, continuă Russo, 
gândinduse, probabil, mai ales la Asachi, care în 
realitate n-a făcut parte nici dintr-o școală, 
balotat între spiritul cel vechi și cel nou. Din 
pricina acestei atitudini critice, a acestui spirit 
"electic", moldovenii erau taxaţi, de școala 
adversă din Blaj şi București, de "reacţionari, 
aristocrați, slavoni, rusolatri'. Dar Russo, în 
numele moldovenilor, se roagă de ardeleni să-i 
lase să lucreze în voie "limbușoara asta turcită, 
grecită, ungurită, slavonită și ce-a mai fi". "Noi 
moldovenii, dimpotrivă, simţim că mare avuţie, 
inspiraţie şi limbistică este în cântecele 
despreţuite în Ardeal, și cu ele, și voia criticului, 
vom urma înainte cercetările retrospective." 

În capitolul precedent, voind să precizez 
factorii culturii românești din Moldova, în 
deosebire de Muntenia, am arătat că curentul 
latinist, ca și cel politic francez, a fost mai slab 
în Moldova și am arătat, în treacăt, pricinile. 

Să ne oprim acum asupra acestor fapte, care 


sunt de o importanță deosebită și care ne vor 
explica apariţia spiritului critic în Moldova. 

În Moldova a lipsit o clasă mijlocie naţională, 
cu instincte revoluționare. Existenţa unei 
asemenea clase în Muntenia a format un mediu 
favorabil răspândirii ideilor revoluţionare, a 
făcut să se prindă uşor toate "noutăţile" și toate 
"exagerările", clasa burgheză dând un corp 
revoluției muntene. În Moldova, lipsa unei 
asemenea clase a făcut ca mișcarea "de la '48" să 
fie mult mai palidă. Curentul francez, ca curent 
politic, a fost mai slab. Curentul latinist, care 
prin originea și conținutul său era un curent 
revoluţionar, deși în aparenţă era unul lingvist 
şi istoric, n-a putut prinde în Moldova, căci, 
neexistând aici o clasă cu instincte 
revoluţionare, el n-avea unde să se dezvolte, nu 
era cerut, nu putea să aibă trecere. "Iașul, zice 
A. Russo, la 1839, ca și astăzi, nu se deosebea 
prin vreun entuziasm strașnic pentru nici o 
individualitate sau pentru vreo pricină." 

Apoi Muntenia, din cauza situaţiei 
geografice, avea mult mai multe legături cu 
Ardealul decât Moldova. De sute de ani relaţiile 
dintre Muntenia și Ardeal au fost mai strânse 
decât între acesta și Moldova. Boierii munteni 


fugeau în Ardeal, negustorii munteni se duceau 
în sau prin Ardeal. La începutul veacului al XIX- 
lea, negustorii munteni se întâlnesc cu românii 
din Ardeal, aduc idei, aduc și cărți. 

Influenţa ideii latiniste e mai timpurie în 
Muntenia. 

Încă în prefața gramaticei lui Enache 
Văcărescu, din 1787, se vorbește de romani, de 
Traian, de colonizarea Daciei etc., ceea ce 
presupune familiarizarea cu ideile Școlii 
ardelene, atunci abia născânde. Să se mai 
adauge la aceasta și o înfloritoare literatură în 
sudul Transilvaniei (Barac etc.). 

Graţie acestei legături mai mari, Gh. Lazăr 
trece în Muntenia, și nu în Moldova. 

Și, cu aceasta, ajungem la a treia pricină a 
deosebirii dintre curentul latinist din Moldova și 
Muntenia. George Lazăr a fost o puternică 
personalitate, un mare apostol. Dacă e greșită 
teoria care nu dă nici o importanţă 
individualităţilor în mișcările sociale, punând 
totul pe socoteala maselor, desigur că e greşită 
teoria care explică mișcările sociale prin 
inițiativa individualităţilor. O personalitate, 
oricât ar fi de puternică, nu poate avea înrâurire 
decât în niște împrejurări favorabile. Iar un 


curent popular, o tendinţă socială nu poate 
ajunge la realizare decât întrupată în 
individualităţi puternice. Dacă Gh. Lazăr ar fi 
venit în Moldova, curentul latinist ar fi fost mai 
puternic aici, dar nu atât de puternic ca în 
Muntenia, pentru că în Moldova împrejurările 
în care avea să se dezvolte erau mai slabe. O 
importantă împrejurare am văzut-o: o clasă 
mijlocie națională. Şi are un înțeles deosebit 
faptul relatat de P. Poenaru că la școala lui Gh. 
Lazăr alergau elevi din toate clasele sociale și 
anume și prăvăliași. Iată dar că clasa mijlocie a 
auzit cuvântul apostolului și, desigur, l-a 
răspândit mai departe. Trebuie să ne închipuim 
cum erau înțelese cuvintele patriotice și 
revoluţionare ale lui Lazăr de acești prăvăliași și 
cum ar fi fost înţelese de fiii de boieri din 
Moldova. Începem să înțelegem pentru ce în 
Muntenia s-a format o falangă de propagandiști 
ai ideii latiniste și naţionaliste -- și nu și în 
Moldova. 

În Moldova, în deosebire de Muntenia, 
scriitorii de seamă și, în același timp, 
reprezentanții școlii critice au fost toţi fii de 
boieri, și anume, din clasa boierilor mai mici. 
Aceasta este a patra cauză pentru care în 


Moldova s-a născut școala critică, adică -- ceea 
ce este același lucru -- pentru care exagerările n- 
au prins. Au fost și în Moldova câţiva 
reprezentanţi ai exagerărilor: aceia s-au recrutat 
din clasele mai de jos și din oameni mai puţini 
talentaţi, vorbim de școala lui Barnuţiu, 
"fracțiunea liberă și independentă", ai cărei 
corifei au fost Tacu, Lateș, Gheorghiu etc.. 

Aceşti fii de boieri au avut parte de mai 
multă învăţătură. Părinţii lor au avut marele 
merit de a-și trimite fiii la școli străine, uneori 
foarte serioase. Kogălniceanu, A. Russo au făcut 
studii solide, care nu vor fi fără efect în apariţia 
spiritului critic în Moldova. Acești fii de boieri 
au putut să aibă mai mult răgaz pentru studiu 
decât alţii. Și, lucru mai important, din pricina 
clasei din care făceau parte ei moșteniseră un 
temperament mai conservator, deci mai 
refractar la "noutăți". Punând laolaltă acest 
conservatism cu lipsa unei clase revoluționare, 
vom înțelege și mai bine cauzele sociale ale 
fenomenului care ne interesează. 

La acestea va trebui să adăugăm elementul 
cel mai important al sufletului acestor fii de 
boieri, tradiţia culturală moldovenească, mai 
puternică decât în Muntenia, tradiţie care se 


păstrase, firește, mai vie la clasa boierească și 
care poate e factorul cel mai important al 
apariţiei atitudinii critice, în orice caz tot atât 
de important ca și primul: lipsa unei clase 
revoluţionare. 

"Multă ştiinţă au fost odată semănată în 
ogorul românesc -- zice Russo -- ...Multă carte, 
multă știință istorică, politică financiară se ivesc 
ici-cole, dar plutind de abie în răsâpele aduse de 
veacul al XVIII-lea". 

Aceasta este tradiţia culturală. A. Russo 
exagerează în rândurile acestea, dar e adevărat 
că vechea cultură moldovenească din veacul al 
XVII-lea nu s-a pierdut cu totul, ci a ajuns până 
la veacul al XIX-lea "plutind pe răsâpele aduse 
de veacul al XVIII-lea”. 

Ce înseamnă această tradiție culturală? Mai 
întâi, o rafinare cerebrală, trecută prin ereditate 
de la o generaţie la alta până la bonjuriștii de la 
1840. Nu e lucru fără însemnătate subţiarea 
creierului în mai multe generaţii. Apoi, o 
deprindere cu îndeletnicirile culturii, trecută 
prin educaţie, o generaţie moștenind de la alta 
deprinderea de a citi, oarecare cunoștințe mai 
deosebite, în specie: o bibliotecă de cărți vechi 
românești religioase, poate manuscrise de 


cronicari, cărți profane tipărite şi adesea cărţi 
străine; și contactul cu niște părinți mai mult 
sau mai puţin cunoscători de literatură. Un C. 
Negruzzi, copil, are la îndemână o bibliotecă 
bogată de cărți vechi românești a tatălui său. 

În al doilea rând, o literatură mai bogată și 
cu un caracter superior, cum era cea din 
Moldova, care a făcut cu putinţă această 
rafinare şi deprindere culturală ce aveau să fie 
moștenite. Cea dintâi întrebuințare literară a 
limbii românești se face probabil în Maramureș, 
în veacul al XV-lea. Prin influenţa husită, se 
traduc câteva cărţi bisericești în românește. Dar 
Maramureșul e aproape de Moldova, mai ales de 
Bucovina, inima Moldovei de atunci, care avea 
cu Maramureşul multe legături, multe familii 
locuind jumătate în Moldova, jumătate în 
Maramureș. Prin urmare, aceste traduceri vor fi 
trecut de timpuriu în Moldova și vor fi 
răspândit, cât de puţin, cultura religioasă. Și e 
sigur că au trecut, căci copiile de pe aceste 
manuscrise s-au găsit în Moldova. 

Dar adevărata cultură, în vremile de la 
început, trebuie s-o căutăm în slavonește. 
Cultura sub forma slavonă a fost mai serioasă în 
Moldova. "De la Teoctist (pe la jumătatea 


veacului al XV-lea) porneşte un șir neîntrerupt 
de cărturari de slavonește, pe un timp când în 
Țara Românească necontenitele lupte pentru 
domnie opreau orice silinți spre lumină, spre 
artă." În acest veac, avântul de cultură e mare, 
în Moldova, ocrotit de Ștefan cel Mare, pe când 
în Muntenia "împrejurările au fost și mai puţin 
prielnice... și rodul învățăturii a răsărit și mai 
slab". În Moldova, în acest veac, apare și 
istoriografia, bineînţeles în slavonește. Existența 
unor scrieri istorice, oricât de rudimentare, e un 
mare pas spre cultură. În toată vremea, cultura 
slavonă a fost mai serioasă în Moldova. În acest 
veac al XVI-lea, ne spune dl Iorga, chiar 
caligrafia e mai frumoasă în Moldova, pe când 
în Muntenia, unde decadenţa era mai mare, 
piserii erau mult inferiori. În Moldova nu există 
acte domnești de danie sau de judecată scrise în 
românește, până în al doilea deceniu al veacului 
al XVIllea, în deosebire de Muntenia, "mai puţin 
aşezată și cultă". 

Când vine Varlaam în scaunul mitropolitan, 
în veacul al XVII-lea, găsește o mulțime de 
manuscrise traduse gata pentru tipar, mai multe 
decât în Muntenia, scrise într-o "limbă mult mai 
puternică, mai sunătoare și mai plină de viaţă -- 


însușiri care vor rămânea până acum vreo 
douăzeci-treizeci de ani caracteristice pentru 
lucrările literare moldovene", zice dl Iorga, ceea 
ce înseamnă (tocmai ceea ce ne încercăm să 
dovedim) importanţa tradiției în Moldova. Şi 
dacă acest lucru a încetat "acum 
douăzecitreizeci de ani", aceasta se datorește 
faptului că de douăzeci-treizeci de ani nu mai e 
Moldova, ori Muntenia, ci România: nu mai 
poate fi Iașul-moldovan ori Bucureștiulmuntean, 
ci Bucureşștiul-român. Să mai adăugăm, tot după 
dl Iorga, că în veacul al XVII-lea, mulțumită 
şcolii de la Trei-lerarhi, existau în Moldova 
mulți diaci, care întrebuințau cu pricepere 
limba slavonă, nu ca în Muntenia, unde 
cărturarii, mult mai slabi și nepregătiţi, se 
foloseau de formulare şi dicționare. 

Așadar, prin traducerile făcute sub influența 
husită, prin cultura slavonă, prin istoriografia 
slavonă, exista în Moldova o mai mare 
deprindere culturală, se acumulase un mai mare 
fond pentru viitoarea tradiţie, care ne 
interesează. De la traducerile maramureșene 
începe cultura care va forma tradiția moștenită 
de veacul al XIX-lea. 

Dar ceea ce e fără măsură de important și 


deosebește 

Moldova de celelalte provincii, ridicând-o 
mult mai presus, e influența poloneză din 
veacul al XVI-lea și mai ales al XVII-lea. 

Influenţa poloneză a fost o influență 
apuseană, înalt culturală și -- mai ales -- un 
capital străin menit să valorifice sufletul și 
talentul românesc. Ei îi datorim pe cronicarii 
cugetători ai veacului al XVII-lea și începutul 
celui de al XVIII-lea (afară de Cantemir, care, 
cum am spus, e un produs al spiritului 
multilateral european). Acum vom avea scriitori 
care scriu în românește, care cugetă, discută, 
care dezgroapă trecutul descălecatului întâi și al 
celui de al doilea, care aduc idei noi, care 
provoacă o mișcare în spirite, care încearcă și 
alte genuri, noi, fie măcar spre a arăta că limba 
română e capabilă de ele (Introducerea lui M. 
Costin la Viaţa lumii). 

Efectele culturii anterioare, slavone, mai 
puternică în 

Moldova, și această cultură nouă a veacului 
al XVII-lea nu se vor pierde cu totul în veacul al 
XVIII-lea. Va veni ceva şi până în veacul al XIX- 
lea, "plutind de abie în răsâpele aduse de veacul 
al XVIII-lea", cum zice Russo. Ceea ce a venit 


"plutind" a creat acea deprindere și rafinare de 
care am vorbit mai sus. Scriitorii, a căror 
tendinţă voim s-o explicăm prin aceste urme 
rămase din vechea cultură -- adică prin tradiţie 
--, au fost, și ei, conștienți de lucrul acesta. A. 
Russo ne spune că: "În Moldova clerul avea 
mare nume de învățătură și de evlavie”, iar 
aiurea, dându-și seamă totodată şi de influenţa 
salutară a Apusului și parcă voind să afirme că 
progresul românismului e concomitent cu 
influența apuseană, zice: 

"De la Costinești, crescuţi în țeara leşească, și 
până la noi, tot drumurile Apusului sunt bătute 
de pruncii români", ceea ce e o justificare a 
celor spuse de noi, că influenţele salutare au 
venit din Apus şi că Costineștii și ceilalți sunt -- 
istoricește și filozoficește -- premergătorii 
generaţiei de la 1848. O spune, cum se vede, un 
patruzecioptist. 

Dar când această literatură (care lăsase o 
urmă în spiritul moldovenesc: rafinarea, 
deprinderea cu îndeletnicirile culturii și chiar o 
cultură de fapt) este dezgropată, dată la iveală; 
când moldovenii culți nu se mai satură de dânsa 
(Russo o citeşte cu lăcomie, mândrindu-se cu ea, 
Kogălniceanu o dă la lumină și o analizează, 


Negruzzi "șterge colbul de pe cronice bătrâne", 
Asachi, chiar, o recomandă ca limbă literară, 
deși face, în alte privinţe, greșeli mari; ziarele, 
cum e Gazeta de Moldova, o analizează, o ridică 
în naltul cerului); când, cu un cuvânt, 
moldovenii culți sunt captivaţi și plini de 
literatură veche, atunci la urma, de care 
vorbeam mai sus, de care vorbeşte și Russo, 
adăugându-se influenţa actuală a paginilor pline 
de "limbă veche și-nţeleaptă", adăugându-se și 
cei "optzeci de ani" de când moldovenii trăiesc 
"de ideile filozofice ale lumii", adică mai intensa 
cultură apuseană a Moldovei de la începutul 
veacului al XIX-lea -- e fatal să se afirme un 
spirit critic. 

Nu e fără interes a insista asupra acestei 
chestii și a vedea cum A. Russo, acest spirit 
pătrunzător, n-a lăsat nimic neobservat și a spus 
tot ce se poate spune asupra acestei 
particularităţi a culturii moldovenești, care 
explică apariţia spiritului critic în Moldova, şi 
nu aiurea. "Școalele limbistice, zice el, au cuibul 
lor în București și în Ardeal". Pe ardeleni nu-i 
scuzează, căci au tradiţie, pe munteni îi 
scuzează, pentru că ei nu au tradiţie: "Seama 
Ardealului în istoria nouă a limbii e mai grea. 


Ardealul, ce are tradiţia...”. Şi cei ce nesocotesc 
tradiţia și "care toate înlăturează și pomenirea 
chiar a tradiţiei, sunt ca oamenii cei noi ce își 
tăgăduiesc părinţii”. Cărţile vechi, zice el, și 
limba cronicarilor trebuie să fie modele pentru 
limba românească, nu cum fac "învățații" ce 
"leapădă tradiţia ascunzând-o sub pretext de 
baștină latină". 

Și, în sfârșit, sintetizând și trăgând concluzii, 
Russo zice: 

"între români, moldovenii și între 
moldoveni, colaboratorii României literare sunt 
singurii ce nu au împus românilor nici 
gramatice, nici altă scriere după iscodirile 
închipuirii lor; singură Moldova, ca și în lupta 
nașterii, a sprijinit tradiţia scrisă și tradiţia 
orală. Este iertat dar Moldovei a cerceta titlurile 
necontestate vechi și a cumpăni temeiurile 
nouă; este iertat Moldovei, care au pus mai 
multe pietre la zidirea veche a naţionalităţei, a 
se convinge dacă limbele nouă fac cât limba 
veche, cât de frumoase și armonioase sunt ele, 
dacă substituţia lor este putincioasă, de nevoie, 
şi conformă cu țălul la care sunt chemate 
limbele de a fi un organ de înţelegere nu a unor 
oameni, dar a oamenilor, şi a se încredința că 


latinirea, sau franțuzirea, sau talienirea 
României vrednicește truzile ce am putea 
întrebuința în cercetări și lucruri mai serioase". 

Și aiurea: "Moldova e ţară rece, unde 
entuziasmul, fie politic, fie literar, nu prinde în 
clipeală; nici teoriile italiene și romantice a 
vestitului revoluţionar ăEliadeî, nici sistemele 
ardelene nu au prins rădăcină", ceea ce e foarte 
adevărat, numai cât din tonul frazei lui Russo 
pare că pricina ar fi o "răceală" inerentă 
sufletului moldovenesc. Noi credem că acea 
răceală se explică tocmai prin acea tradiţie 
culturală, cât e vorba mai ales de răceală faţă cu 
entuziasmul literar", și prin lipsa unei clase 
revoluţionare, cât e vorba, mai ales, de răceala 
faţă cu "entuziasmul politic". 

Și, fiindcă a venit vorba de o deosebire 
sufletească, am putea spune ipotetic că poate fi 
vorba și de un element pur psihic. Poate că 
moldovenii sunt mai sceptici. (În Scrisori, 
Alecsandri numește pe munteni gasconi: 
"gasconi sau, pe românește, munteni". Dar e 
ușor de înţeles că un popor, un oraș, 
Bucureştiul, care e în fierbere politică, trebuia 
să facă impresie de gasconerie unui sceptic 
rafinat cum a fost Alecsandri.) În sprijinul 


acestui "scepticism" ar veni și unele mărturii 
vechi. Așa, de pildă, se știe impresia făcută lui 
Paul de Aleppo de moldoveni şi impresia făcută 
de munteni. De nepăsarea religioasă a 
moldovenilor s-a speriat călătorul străin, pe 
când pentru credința și smerenia muntenilor n- 
are destule cuvinte de laudă. Această deosebire 
sufletească, dacă e, s-ar putea explica poate și 
prin deosebirea elementelor etnice care au luat 
parte la formarea muntenilor și a moldovenilor. 
(Alecsandri, întotdeauna gata de invectivă, zice 
că muntenii sunt româno-bulgari, ceea ce e 
fals.) Dar, în sfârşit, acestea sunt ipoteze și 
elementul etnic-ereditar e greu de calculat. 

În rezumat. În Moldova există o tradiţie pe 
care o respectă moldovenii. De aceea, 
depozitară a tradiţiei, îi este iertat să-și ia rolul 
de a prezida la înjghebarea culturii române 
moderne, invalidând ceea ce nu ar fi menit să 
valorifice energia și talentul românesc. 

Și, în adevăr, Moldova nu s-a mărginit să 
respingă curentele false, nu s-a mulţumit să le 
distrugă la ea acasă. Ea a căutat să le distrugă și 
în afară, acolo unde erau pe cale de a izbuti: 

"După pilda lui Galilei, ce striga din 
închisoarea unde-l pusese pedanțţii vremii de pe 


atunci: "Pururea mișcă!", voi striga din Moldova, 
ca să se audă peste Molna, peste Milcov, peste 
Carpaţi: "Limba domnilor E... I... P... şi altora nu 
e limba românească, și literatura de astăzi nu e 
literatura românească", lucruri scrise cel mult în 
1855, când Russo şi-a scris Cugetările. 

Așadar, Moldova a dat românismului cultura 
sau, mai propriu, posibilitatea de cultură, prin 
acel spirit critic de care am vorbit. Istoria 
culturii moldovenești din veacul al XIX-lea e, 
mai ales, istoria acelui spirit critic aplicat la 
introducerea culturii străine, adică la procesul 
de regenerare a spiritului românesc. E, ceea ce e 
același lucru, istoria luptelor împotriva 
tendinţelor false, necumpătate, din Muntenia și 
Transilvania. 


Amestec de curente 
contradictorii: G. Asachi 


Înainte de a studia evoluţia spiritului critic, 
este interesant a ne opri asupra unui personaj 
care reprezintă trecerea de la lumea veche la 
cea nouă și în care, deci, s-au întâlnit și ciocnit 
tot felul de curente contradictorii. Este vorba de 
G. Asachi, una dintre marile figuri ale culturii 
românești. 

Vom vedea că atitudinea sa este nehotărâtă și 
contradictorie: aci ne apare ca om vechi, aci ca 
novator și, în această din urmă atitudine chiar, 
când ca un novator lipsit de orice spirit critic, 
când cu oarecare preocupări critice, dar 
contrazicându-se adesea asupra aceluiași lucru. 

În politică Asachi este un om vechi, un 
"conservator". 

Cel mai însemnat eveniment politic, acela în 
care se concentrează toate aspirațiile oamenilor 


noi din epoca sa, acela care ne dă măsura, din 
acest punct de vedere, a tuturor oamenilor care 
au trăit pe atunci, este revoluţia de la 1848: 
Asachi n-a sprijinit-o, mai mult, el a fost 
împotriva ei. În Albina românească el nu se 
mărginește să ignoreze revoluţia -- ceea ce-i 
impunea cenzura rusească, desigur --, dar își 
manifestă toată aversiunea pentru acea mișcare. 

Pentru dânsul, revoluționarii din Muntenia 
sunt niște tineri care, "pilduindu-se de cugetări 
vrednice de osândă, s-au fost abătut de la 
datoria ce au către ocârmuire'; și tot așa și 
revoluționarii din Iași, care au tulburat "liniștea 
de care, zice el, capitala noastră neîntrerupt se 
bucurase de la întronarea Prea Înaltului Domn 
Mihail C. Sturdza..." Iar faţă cu publicarea unui 
oarecare "ofis" al lui Mihail Sturdza, partizanul 
intereselor politice rusești, Asachi scrie: "Rusia a 
luat toate măsurile să nu răzbată anarhia în... 
provinţiile otomane", adică în principate! 

Dar acest om vechi în politică a fost unul din 
cei mai de seamă reprezentanţi ai introducerii 
culturii apusene la noi, prin ziare, calendare 
(calendarele pe acea vreme erau un fel de 
reviste anuale), prin reviste, traducând, imitând, 
compilând din scriitori străini de toate felurile; 


prin școala sa de inginerie; prin rolul său oficial 
în organizarea școlilor în vremea lui Mihail 
Sturdza; prin cărți didactice etc., etc. 

G. Asachi a fost un om foarte învăţat. Trecuse 
prin școli serioase, nu era autodidact, ca 
majoritatea contemporanilor săi, era în curent 
cu toate lucrurile din Apus, până și cu 
spiritismul, despre care scrie foiletoane. 

În 1839, se pune în fruntea unui comitet, 
pentru a traduce un lexicon din nemţeşte, 
arătând câtă nevoie au românii de cultură. 
Chiar în primul număr al Albinei românești 
(1829, 1 iunie), în articolul-program, el declară 
că poporul român trebuie să se împărtășească 
de cultura Apusului înaintat, ba încă repede, 
căci a întârziat: 

"În zilele de acum, oricare îmbunătăţire și 
aflare a vreunei naţii trece în posesia tuturor 
spre folosul oamenilor [...] Se cuvine cu îndoite 
pasuri și sârguinţe a ni porni spre câștigare în 
parte a celor întârziate”. 

Și dacă din acest program ar rezulta că 
Asachi e un novator exagerat, că vrea să 
introducă cât mai multă cultură apuseană cu 
putinţă, fără nici un discernământ, apoi de 
aiurea se poate vedea că el, și în această 


privinţă, are timidităţi, care nu prea rimează cu 
cele ce şi-a impus în programul activităţii sale 
culturale: 

"Cultura și fericirea unui popor nu stă în 
schimbarea portului, în mania de a se lepăda de 
învechime și de a lua orice lucru străin și nou, 
ci în respectul aducerii-aminte a strămoșilor”. 

Acestea le spune cu ocazia constatării 
faptului că unii își schimbau numele, adăugând 
la sfârşit un escu, iu, adi, ici... În aceste rânduri, 
Asachi apare într-un fel de atitudine critică, dar 
mai mult ca reacţionar, căci acum defineşte 
cultura numai ca un cult al strămoşilor. 

Dealtmintrelea, atitudinea sa față de 
reprezentanţii curentului critic (ca și a acestora 
faţă de dânsul) este binevoitoare: când, în 1840, 
apare Dacia literară a lui Kogălniceanu, Asachi 
salută această apariție, nu-i vorbă, fără mult 
entuziasm, probabil pentru că această revistă 
reprezintă un curent pe care el nu-l prea 
înțelegea; probabil și pentru că, deși Dacia 
literară îl lăuda în unele privințe, îl și ataca: 
direct, pentru caracterul prea exclusiv 
moldovenesc al Albinei, indirect, prin învinuirea 
adusă publicaţiilor românești în genere (deci și 
Albinei, care o merită cu prisos) că se 


mulțumesc numai cu traduceri din limbi străine, 
fără nici un interes pentru români -- învinuire 
pe care Kogălniceanu o reeditează și în 
Propășirea din 1844. 

Tot bine primește Asachi și apariția 
Repertoriului dramatic al lui Alecsandri, un alt 
reprezentant al curentului critic și al cărui acest 
Repertoriu chiar era o manifestare de critică 
aproape a tuturor curentelor sociale ale vremii. 
Ba, cu această ocazie, Asachi, accentuând din 
nou asupra necesităţii culturii apusene, ne arată 
şi înrâurirea ei asupra dezvoltării spiritului 
național, cât și asupra dezvoltării literaturii 
originale românești: 

'Înrâurirea secolului au deşteptat un spirit 
amorţit, cu sentimentul naţionalităţii s-au 
dezvoltat la noi și elementele literaturii", de 
unde se vede că acest om care, cum s-a văzut, 
recomanda respectul memoriei strămoșilor ca 
adevărata cultură, nu se poate împiedica să nu 
recunoască că influență apuseană și naționalism 
românesc sunt fenomene concomitente -- ceea 
ce, am văzut, o spune și A. Russo, ceea ce voim 
să dovedim și noi. 

Așadar, până aici, vedem pe Asachi ca om 
vechi când e vorba de mişcarea politică din 


SIA 


vremea sa, iar când e vorba de "cultură" în 
general, îl vedem când novator exagerat, când 
om vechi, și rar în acea atitudine mijlocie, care 
e cea critică. 

Prin urmare, constatăm, chiar de pe acum, că 
el n-a avut un punct de vedere sigur, o 
concepție unitară asupra vieţii. De aceea, cum 
încă vom mai vedea, nu-l putem clasifica în nici 
o şcoală; şi de aceea el este un izolat, afară 
decât dacă am considera ca "școala" sa pe 
oameni ca Gusti, Săulescu... Dar acești scriitori 
au fost cu totul neînsemnațţi, fără personalitate, 
şi-i vom considera ca purtători ai cuvântului lui 
Asachi. 

Dacă Asachi n-a știut bine ce vrea în privința 
culturii în general, cu atâta mai puţin va avea o 
atitudine hotărâtă faţă cu diferitele probleme 
ale culturii în special, și mai ales cu cele două 
probleme principale, ce se puneau în acea 
vreme: limba literară și literatura națională. În 
privinţa limbii, într-un vechi număr din Albina 
românească, Asachi spune: "Sfezile și 
controversele asupra formelor limbii sunt 
intempestive și însorb timpul preţios"... Sunt 
unii "care se par îndatoraţi a aduce pe românie 
străine idiotisme și construcţii” ăse referă mai 


ales la traducătorii... "Fondosul limbii noastre, 
ce pe aiurea se caută, este în Sfânta Scriptură", 
către care, "adaugă-se îmbunătățirile cerute 
după un metod simplu și care s-ar cuveni a se 
legiui de către un giudeţ Amfiction, ce se poate 
închega din gramaticii români a Transilvaniei, a 
Ţării Românești și a Moldovei”. 

În altă parte se spune că "stropiarea" limbii, 
căreia i se siluiește geniul, seamănă cu o fată 
mare de la ţară, naivă, adusă la oraș, 
sulemenită, înmănușată, "trasă în toate părțile 
de nemți, greci, francezi". Așadar, aci, opoziția 
împotriva acelor sisteme lingvistice care voiau 
să "stropieze" limba, recomandarea cărților 
bisericești ca bază a limbii literare, prin urmare 
o atitudine cuminte, aproape ca și a şcolii critice 
moldovenești; dar, totodată, propunerea 
raționalistă ca un "tribunal" de lingviști să 
decreteze "îmbunătățirile" limbii. Această 
contradicție între tendinţe nu se va rezolva 
niciodată în spiritul lui Asachi. 

Într-un loc Asachi declară că scopul literaţilor 
este de "a nimeri formele și stilul limbii" și, 
pentru aceasta, trebuie respectată limba cărților 
bisericești, ca să nu avem o limbă bisericească, 
înțeleasă de toți, şi trei limbi provinciale. În 


18472, într-un fel de manifest lingvistic, Asachi 
spune că foile (ziarele) au menirea de a forma 
limba, şi foile "se-mpart la noi, zice el, în 
sisteme de conservativi, de radicali și de 
cumpenitori sau de juste milieu" -- și declară, ca 
și C. Negruzzi cu trei ani înainte, că "părtinește 
acestei din urmă sisteme". Asachi face, tot aici, 
şi propuneri detailate: e de părere să se reînvie 
cuvinte din cărţile bisericești, din manuscrise, și 
să se ia cuvinte din limba populară. Așadar, 
parcă ne-ar vorbi Russo; nu lipsește nici 
poporanismul. Dar imediat cere alungarea 
cuvintelor străine, "deși vechi în limbă", căci... 
abuzul vechi e tot abuz. Ba, încă, recomandă 
modul cum s-a format limba literară grecească 
modernă, care, zice el, va produce "capodopere". 
(Se ştie ce "capodopere" a produs!) Și iată-l, 
deci, vorbind ca Laurian, după ce, în același 
articol, vorbise ca Russo. 

Dar Asachi face propuneri care îl fac și un 
predecesor al lui Arune Pumnul. Tot în acest 
articol din 1847 (ca și în unul din 1842, 16), el 
recomandă, pe lângă alte izvoare de formare a 
cuvintelor necesare limbii, și compunerea de 
cuvinte noi din rădăcini românești, pe baza 
principiului analogiei, ridicându-se, ca și 


Pumnul mai târziu, împotriva "latinismului, 
italienismului, galicismului”"... 

Și dacă aici se ridică împotriva latinismului, 
cum se ridică aiurea în Albina și colaboratorul 
său D. Gusti, apoi în alt număr (61) al Albinei 
din același an, e lăudat Eliade pentru că, în 
Curentul românesc, curăță limba de cuvinte 
"străine" și pune în loc "romane". Iar aiurea 
vorbește despre "astă frumoasă a noastră limbă 
romană, pe care câţiva farisei literari voiesc a o 
arăta chiar dacă..." (comparaţi cu iubirea lui A. 
Russo pentru dacismul românilor). Iar puţin 
după aceea, Asachi, care vorbea, cum s-a văzut 
mai sus, de respectarea limbii bisericești, acum 
cântă marele merit al lui Eliade, pentru că 
acesta vrea să schimbe limba, s-o readucă la 
limba "vorbită de oamenii lui Traian". 

Nu mai citez și alte locuri, ca prefața de la 
Poeziile sale din 1836 etc..., unde vom găsi și 
alte propuneri care se contrazic, și între sine, și 
cu cele citate până aici. 

Așadar, Asachi a îmbrățișat, în același timp, 
toate curentele și nici unul. Cel mult constatăm 
că două lucruri -- deşi combătute prin altele -- 
revin mai des sub pana lui Asachi: limba 
bisericească și analogia (pumnismul), ca izvoare 


ale limbii literare. 

În practică însă, în limba scrisă de el, n-a 
respectat, cum și era de așteptat, nici un 
principiu, căci s-a ţinut de mai multe, desi nu de 
toate principiile pe care le-a susținut 
teoreticeşte, ceea ce ar fi fost imposibil. 

Nu am de gând să analizez aici limba lui 
Asachi și nici nu poate intra aceasta în cadrul 
studiului nostru. Dar oricine a citit ceva din 
acest scriitor ştie că el are o limbă a sa, 
caracteristică, care seamănă cu a multor 
scriitori, fără să samene cu a vreunuia în așa 
chip, ca să-l putem clasifica într-o categorie. El 
nu scrie nici vechea limbă literară bisericească, 
ca Veniamin Costachi, nici limba boierească a 
vremii sale, ca Vasile Drăghici, traducătorul lui 
Robinson Crusoe, nici limba boierească, dar 
literarizată a lui Conachi, nici jargonul latinist 
al lui Laurian, nici acel italienist al lui Eliade, 
nici limba nouă literară, cea care a triumfat, pe 
care o scriem azi, a lui C. Negruzzi. 

El întrebuinţează unele expresii și de la unii 
şi de la alţii, plus arhaisme reînviate de el, ori 
de școlarii săi, însă, în orice caz, prin limba sa, 
trebuie să-l caracterizăm ca pe un om vechi, 
căci această limbă, dacă e vorba s-o punem cu 


aproximaţie într-o categorie, e mai degrabă 
limba boierească a vremii sale, foarte deosebită 
de limba nouă -- și fără viitor, căci era artificială 
-- a unui Eliade; foarte deosebită de limba nouă 
-- cu viitor, căci era alcătuită așa cum a fost 
firesc să fie alcătuită -- a unui C. Negruzzi. E, 
am zice, atât de rămas în urma altora, încât, 
când e vorba să ortografieze ceva cu litere 
latine, dibuiește, în deosebire de alţii, scriind, 
cum observă Kogălniceanu, sutenul ce, de pildă, 
"când cu tch (Tchetate Albă -- Cetatea Albă), 
când cu tz (Scaritzica -Scăricica), când cu cz 
(Czeribouco -- Ceribucul) când cu c (Ș e, sau Și: 
Bistriceora -- Bistricioara), în vreme ce numai 
această de pe urmă transcripție este bună "... 

Și, dacă din toate aceste manifestări, Asachi 
apare ca o colecţie de tendințe contradictorii, 
apoi vom vedea că și în literatură tendinţele 
sale sunt tot așa. 

Dar aici trebuie să deosebim pe 
propagandistul literaturii de autorul de 
literatură, căci el a fost și una și alta, și poet şi 
"îndrumător"... 

Să-l vedem în primul ipostaz. "Această 
plecare către versuire se înseamnă și între 
români, zice el, mai ales de când raza culturei 


au început a ni lumina ". Căci "omul literat" 
trebuie să fie, după el, cunoscător de toate și 
inspirat de pretutindene, ceea ce ne arată că, în 
această privinţă, Asachi era mai nou și mai 
luminat decât unii contemporani de ai noștri, 
care, sub pretext de a feri geniul naţional de 
pervertire și "înstrăinare", au recomandat 
scriitorilor români să se ferească de cunoștința 
literaturilor străine! Iar când e vorba ce anume 
literatură străină să servească scriitorilor români 
ca model, Asachi, care învățase la Roma şi 
scrisese și în italienește, o recomandă pe cea 
italiană și se declară împotriva celei franceze. 
Deși spune, cum s-a văzut mai sus, că una din 
binefacerile culturii străine este și dezvoltarea 
spiritului de naţionalitate, care face să se 
dezvolte literatura naţională; deși laudă pe 
Alecsandri pentru colecţia de poezii populare al 
căreia folos îl pricepe (se știe că și el, în 
tinerețe, a cules poezii populare, dar mai apoi 
nu s-a mai ocupat cu acest lucru, nesimţindu-i 
toată importanţa); deși, deci, s-ar părea că ar 
poseda premisele din care să tragă aceleași 
concluzii ca și școala critică moldovenească, 
Asachi totuși se face, pe dreptul, vinovat de 
învinuirea ce i-o aduce Kogălniceanu că traduce 


numai lucruri ce nu interesează pe români, 
învinuire pe care i-o face și un cititor (din 
Roman) al ziarului său, care găsește că Albina 
n-are foiletoane originale... Și mai e de observat 
că, în "cronicile teatrale" ale Albinei, după 
învinuirile lui Kogălniceanu, în vremea 
propagandei şcolii critice în favoarea 
naționalizării literaturii -- în acele cronici, 
zicem, nu se atacă deloc multele piese inferioare 
străine care se jucau în lași și nu se arată 
dorinţa unei literaturi dramatice originale. 

Iar din alt punct de vedere, al simțului critic 
față de valoarea unei opere de artă, Asachi 
dovedește că are puţin simț și, se pare, ține 
seamă de inferioritatea versurilor din Albina și 
de calitatea acelora care le făceau, că Asachi, ca 
şi Eliade, era de principiul: "Băieți, scrieţi, 
numai scrieți!"... Ca și în privinţa traducerilor, 
tot așa și în privința literaturii naționale, Asachi 
e prea nou; el e un reprezentant a ceea ce s-a 
numit "epoca eroică", cuvânt impropriu, căci am 
avut un curent eroic, și nu o epocă, deoarece, 
cum se va vedea imediat, curentul critic s-a 
născut odată cu cel eroic. 

Dar dacă în activitatea sa de propagare a 
culturii literare Asachi e prea nou -- "eroic" --, în 


literatura pe care o creează însuși, vedem iar 
acel amestec de curente pe care l-am găsit până 
aici în activitatea sa. 

Nu vom vorbi despre operele literare ale lui 
Asachi, căci acest lucru nu intră în cadrul 
studiului de față. Ne vom mărgini să amintim că 
G. Asachi e contemporan cu două faze ale 
literaturii române din veacul al XIX-lea: cu 
prima fază a acestei literaturi, s-o numim fază 
Conachi, și cu a doua, s-o numim faza 
Alecsandri. Ambele faze sunt condiţionate de 
influenţe străine și se definesc şi prin aceste 
influențe. Prima fază, a lui Conachi, e datorită 
influenţei literaturii clasice decadente franceze 
şi influenţei literaturii neogrecești, care 
seamănă cu prima: e vremea sentimentalităţii 
fals-exagerate, a abstracţiunilor personificate, a 
mitologismului, a subiectelor fară legătură cu 
viaţa contemporană, a inspiraţiei sarbede din 
trecutul antic etc. A doua fază e datorită 
influenţei literaturii romantice franceze -- Hugo, 
Lamartine --, nouă pe atunci: sentimentalism 
puternic, culoare vie, dezgroparea trecutului 
național, deci medieval etc. 

Și cine a citit pe Asachi știe că el are puncte 
de contact și cu Conachi (influenţa literaturii 


clasice a veacului XVIII, sentimentalism fals- 
exagerat, mitologism, manierism, versificaţia 
etc.) sau cu I. Văcărescu (aceleași lucruri, plus 
un fel de latinism poetic: Traian, Dochia, la 
Asachi) și, pe de altă parte, cu Alecsandri, 
Bolintineanu (dezgroparea trecutului naţional, 
în nuvele și poezii, patriotismul în literatură, 
influenţa lui Hugo și Lamartine: "balade", 
legende" etc). 

Numai limba în care scrie e, cum am spus 
mai sus, mai veche decât a romanticilor, mai 
înspre limba lui Conachi. 

Așadar, Asachi e un om vechi în politică; un 
om nou ca introducător al culturii, deși 
nehotărât, teoreticește, în privința rolului ei la 
noi; un om absolut nehotărât în privința 
curentelor lingvistice; un novator lipsit de spirit 
critic, ca propagator al literaturii europene; un 
poet care face parte din două faze deosebite şi 
contrare și care, în limba operei sale, e mai 
degrabă vechi. 

Și încă un cuvânt. Asachi a fost comparat 
întotdeauna cu Eliade Rădulescu. E justă 
comparaţia? 

E justă întru cât îl privim numai ca 
introducător al culturii europene: ziare, reviste, 


traduceri, teatru etc. Din acest punct de vedere 
-- numai -- Asachi acopere, pe lângă activitatea 
lui Eliade, și o parte din activitatea lui Gh. 
Lazăr: ca şi acesta, el înființează prima școală 
românească specială, acea de inginerie, dar 
numai de inginerie, nu și de patriotism, cum era 
şcoala lui Lazăr. Eliade, în vremea de care 
vorbim, a fost un revoluţionar în politică, un 
italienist în lingvistică. Dacă mai târziu devine 
reacţionar, apoi aceasta e tot o "noutate", căci 
reacționarismul său e tot o transplantare din 
Apus: în reacționarismul său, el pleacă de la 
teorii apusene, nu de la consideraţii concrete 
asupra ţării sale. Cine, azi, ar fi, de pildă, pentru 
introducerea majoratului la ţărani, cum a 
propus dl P. Carp, deși ar fi reacționar, în el n-ar 
vorbi glasul tradiției românești, acela n-ar fi un 
om "vechi" și cu atât mai puţin un spirit "critic", 
în înțelesul ce-l dăm aci acestui cuvânt, adică un 
om care, în introducerea culturii străine, ţine 
seamă de starea de fapt a Ţării sale, căci în 
tradiţia, obiceiul și psihologia ţăranului român 
este, mai degrabă, minoratul!... 

Dacă ceea ce a fost nou în Asachi i-ar fi slujit 
să facă selecţie în ceea ce a fost vechi în el, și 
aceasta după o normă ce ar fi izvorât într-o 


concepţie unitară teoretică asupra vieţii, el ar fi 
putut fi începătorul școlii critice moldovenești. 
Dar acest rol revine altora, dintre care, unii, ca 
A. Russo şi M. Kogălniceanu, au avut o 
concepție absolut unitară asupra vieţii; alţii, ca 
C. Negruzzi, dl Maiorescu și chiar și Alecsandri, 
mai puțin unitară, contradicția nemanifestându- 
se însă la aceştia în același domeniu, ci de la 
domeniu la domeniu, și anume de la politică la 
cultură. (Alecsandri însă se contrazice și în 
același domeniu, al politicii, dar afară de rare 
cazuri, nu în aceeași vreme, ci de la o epocă la 
alta a vieţii sale.) Dar despre acestea vom vorbi 
pe larg în cele ce urmează. 


Evoluţia spiritului critic - Locul 
"Junimii" în această evoluţie 


Spiritul critic, despre care vorbim în acest 
studiu, ţine de la 1840 până la 1880, adică 
tocmai cât ţine perioada de formare a României 
moderne, cu alte cuvinte, vremea când s-a 
introdus în ţările române cultura apuseană 
modernă și cănd a fost mai urgentă și mai la 
ordinea zilei problema asimilării culturii 
străine. După 1880, începe procesul de 
organizare internă mai serioasă, pe baza și cu 
elementele civilizaţiei introduse. La 1880, se 
poate spune, s-a isprăvit și "unirea" celor două 
principate române -- de atunci nu mai există 
Moldova și Muntenia, ca ţări deosebite, de 
atunci nu mai poate fi vorba de o cultură 
deosebită moldovenească și, prin urmare, de 
atunci încetează și existenţa școalei critice 
moldovenești. Vom vedea, totuși, că încă o 


sumă de ani, până după 1890, în Moldova mai 
apar manifestări critice special moldovenești, 
mai mult sau mai puţin efecte ale culturii 
moldovenești, mai mult sau mai puţin 
consecvenţe ale vechii critici moldovenești. 
Acestea vor fi junimismul politic, radicalismul și 
socialismul, cu revistele sale, în special 
Contemporanul. 

S-a înțeles de la sine că "critica", de care 
vorbim în acest studiu, e critica culturii, a 
societăţii și a literaturii în genere, și nu critica 
literară cum o înțelegem acum, adică critica 
scriitorilor. Ultima manifestare a acestui spirit 
critic e articolul dlui Maiorescu -- ultimul 
reprezentant al şcoalei critice moldoveneşti -- În 
contra neologismelor, scris în 1881, care, dacă 
nu ni se ia în nume de rău acest pedantism, e 
data când, cu proclamarea regatului, România 
modernă era creată. Ceea ce a scris după aceea 
dl Maiorescu e critică literară. Activitatea critică 
a lui dl Maiorescu se împarte în două perioade 
bine distinse. Prima perioadă de critică a 
culturii, a introducerii și asimilării culturii 
europene, cu Scrierea limbei române (1866), 
Poezia română (1867), Contra școalei Barnuţiu 
(1868), Limba română în ziarele din Austria 


(1868), În contra direcţiei de astăzi în cultura 
română (1868), Observări polemice (1869), 
Direcţia nouă (1872), Beţia de cuvinte (1873), 
Răspunsurile "Revistei contimporane" (1873), În 
contra neologismelor (1881). Celelalte articole, 
de după 1881, Caragiale, Eminescu, Poeți și 
critici, În lături!, Contraziceri etc. sunt articole 
de critică literară. Încât, încă de la 1881, 
"Maurul" a crezut de cuviinţă că-și "făcuse 
datoria". O spune însuși dl Maiorescu: 

"În proporția creșterii acestei mişcări ăliterare 
şi ştiinţificeî, scade trebuința unei critici 
generale. Din momentul în care se face mai 
bine, acest fapt însuși este sprijinul cel mai 
puternic al direcţiei adevărate. [...] 

Sinteza generală în atac, izbirea unui întreg 
curent periculos o credem acum ștearsă de la 
ordinea zilei pentru părțile esenţiale în 
literatura proprie și în știința teoretică. Rămâne 
încă la ordinea zilei în politică, dar de aceasta 
nu ne ocupăm aici". 

Aceeași conștiință de încetarea datoriei 
critice se vede și la Alecsandri, care, de la 1880, 
nu mai vorbeşte nici măcar în scrisorile sale de 
primejdia stricătorilor de limbă. Dacă la 1880 
era vremea ca Maurul să creadă că și-a făcut 


toată datoria, dacă, adică, după aceea și chiar 
azi, n-a mai fost și nu mai este nevoie de acea 
critică, în care se cuprinde și necesara "critică 
judecătorească" -- aceasta ar forma subiectul 
unui capitol special al acestui studiu. 

Critica dlui Maiorescu de după 1881, ca și a 
dlui Gherea, nu intră în cadrul acestui studiu, 
care vrea să fie numai cercetarea spiritului critic 
aplicat la formarea culturii românești moderne 
din vremea când, în celălalt domeniu, politic, și 
mai ales în Muntenia, oamenii de pe primul 
plan al scenei lucrau pentru organizarea statului 
român modern. 

Dealtmintrelea, critica literară nici nu se 
putea naște pe vremea aceea, căci n-avea pentru 
ce. 

Nu există o literatură care să merite, mai 
bine: care să comporte ceea ce se cheamă 
"critică literară". Ni se pare că însuși dl 
Maiorescu spune acest lucru undeva în scrierile 
sale. 

A face critică literară este a face anatomia, 
fiziologia și etiologia unei opere de artă, sau, 
ceea ce este același lucru, a spiritului unui 
scriitor. Acești termeni, împrumutaţi de la 
ştiinţele naturale, nu vor să fie decât niște 


metafore clarificatoare și nimic mai mult. 

Când diseci opera de artă sau spiritul 
scriitorului -când faci anatomia operei sau a 
spiritului scriitorului -pentru a-i descoperi 
însușirile; când descoperi legătura dintre acele 
însușiri și condiționarea lor reciprocă -- când 
faci fiziologia operei sau a spiritului; când 
descoperi legătura cauzală dintre opera sau 
spiritul scriitorului și condițiile cosmice, morale, 
intelectuale, sociale în care s-a produs acea 
operă sau s-a format acel spirit -- când faci 
etiologia operei de artă: atunci faci critică 
ştiinţifică, cât poate fi "științifică" critica 
literară, adică întru cât i se pot aplica ei 
metodele științelor exacte ale naturii. 

Dar nu se analizează decât realitatea, numai 
ea merită această trudă și onoare. Iar literatura 
de până la Eminescu, afară de oarecare mici 
excepţii, nefiind zugrăvirea serioasă a vieţii, nu 
comportă o adevărată critică literară. Când au 
venit Eminescu și Caragiale, atunci și dl 
Maiorescu şi-a schimbat rolul, a trecut la a doua 
perioadă a activităţii sale, la critica literară. Cu 
alte cuvinte, când, formându-se o cultură 
românească, Eminescu şi Caragiale au fost 
posibili, şi critica, din jandarm al culturii, ca 


mai înainte, devine analistă, literară. 

Și dacă critica dlui Maiorescu nu e așa de 
literară, dacă, vreau să zic, ea este mai mult 
afirmare de principii teoretice decât disecare de 
opere, pe lângă alte pricini pe care le-o fi având 
dl Maiorescu, desigur că principalele sunt 
teoriile sale estetice, care, orice s-ar zice, sunt o 
piedică pentru considerarea unei opere de artă 
ca o manifestare de viaţă pur și simplu, și nimic 
alta. Acest defect s-a exagerat apoi la epigonii 
săi. 

Așadar, dl Maiorescu cel de până la 1881 a 
avut marele rol de a fi unul -- și ultimul -- dintre 
acei care au prezidat la formarea culturii 
române, în unele privințe, cum vom vedea, 
inferior, în unele mai unilateral, în altele, 
superior. 

Curentul acesta critic începe cu M. 
Kogălniceanu, se continuă cu C. Negruzzi, A. 
Russo, Alecsandri și se sfârşeşte cu dl Maiorescu 
-- ca să nu citez decât pe corifei, pe cele câteva 
personaje reprezentative care l-au întrupat. El 
are ca organe de luptă Dacia literară, 
Propășirea, România literară, Steaua Dunării și 
Convorbiri literare cât au apărut în lași (adică 
cât a fost o cultură "moldovenească" deosebită; 


sau în vremea formării culturii româneşti, care 
coincide cu formarea statului român, cu alte 
cuvinte, până când se desăvârşește cu adevărat 
Unirea), revistă care a fost "sora României 
literare", cum o numește Alecsandri și pe care 
acesta știa unde s-o așeze -- chiar în biblioteca 
sa! --, "alături de România literară". Alecsandri, 
constatând această înrudire de gradul întâi între 
Convorbiri și România literară -- "surori" -- și 
recunoscând Convorbirilor "calităţile necesare 
unei foi ce ţintește a dezvolta gustul frumosului 
şi distrage spiritele din rătăcirea politică" (ca şi 
Dacia literară, Propășirea, România literară, 
adăugăm noi; vezi "introducerile" acestor 
reviste), e "gata" a le "da mâna cu toată inima". 

Nu e adevărat, dar, că "direcția nouă" începe 
de la 1860 cu V. Alecsandri, cum zice undeva dl 
Maiorescu, și cu atât mai puţin adevărat că 
"singura revistă critică ce a avut-o România" au 
fost Convorbirile literare, cum zice aiurea tot dl 
Maiorescu și că: '...pentru întâia oară s-a arătat 
în Convorbiri o direcţiune critică în contra 
limbei obicinuite pe atunci în multe scrieri ale 
literaturii române. 

Critica voia, pe de o parte, să combată 
construcțiunile arbitrare ale filologilor, care, sub 


cuvânt de "purificare" întocmeau un vocabular 
de termeni necunoscuţi românului și depărtau 
vorbirea claselor culte de la izvorul de viaţă al 
limbii populare". 

„Ceea ce este absolut greșit, cum s-a văzut 
până aici și mai ales cum se va vedea în cele ce 
urmează, căci A. Russo a scris mult mai mult, 
mai pe larg și cu argumente mai variate decât dl 
Maiorescu în contra stricătorilor de limbă, așa 
de mult încât "cere iertare pentru nevoia în care 
s-a aflat de a spune de trei și patru ori tot acele 
lucruri și acele idei...". 

Că Moldova luptase mult pentru ferirea 
limbii de construcțiunile arbitrare ale 
filologilor" era așa de cunoscut moldovenilor, 
încât Alecsandri, în 18682, constată că: "Tot 
Moldova, sărmana, păstrează simţul bun și 
gustul estetic în privinţa literaturii"... Tot 
Moldova, ca mai înainte. 

E curios cum dl Maiorescu trece peste aceste 
locuri, când Alecsandri, în "scrisorile" sale către 
dl I. Negruzzi, chiar de la apariţia Convorbirilor, 
pomeneşte necontenit de România literară, ceea 
ce va fi făcut şi prin viu grai. Desigur că 
conducătorii "Junimii" cunoșteau pe "sora" mai 
mare a revistei lor și vor fi citit și pe A. Russo, 


în care se găsește tot atâta critică cât în toţi 
ceilalți critici la un loc și în mai multe direcţii 
decât la toți. E cu neputinţă ca "Junimea", care a 
făcut procesul literaturii și culturii române, care 
a vorbit, cu tonul cunoștinței de cauză, de 
vechea direcţie, să nu fi cunoscut literatura și 
direcția "veche". Stăruinţa cu care Alecsandri 
vorbea în scrisorile sale către junimiști de 
România literară trebuie să-i fi făcut să citească 
acea revistă, dacă nu vor fi citit-o chiar când ea 
apărea, căci întemeietorii "Junimii" erau 
adolescenţi cultivați când apărea România 
literară, iar această revistă, la care colaborau 
scriitorii români de pretutindene, avea o mare 
răspândire şi un mare răsunet. În Săptămâna 
(Amintiri de la "Junimea") dl Panu, care e dintr- 
o generație mai tânără, vorbește adesea de 
revistele mai vechi moldovenești. 

Că tendinţa și spiritul Convorbirilor nu au 
fost o noutate, o mărturisește dealtmintrelea și 
dl Maiorescu, când zice, cum am văzut, că 
direcția nouă începe cu Alecsandri, de la 1860. 
Era imposibil să nu vorbească despre "criticul" 
Alecsandri, căci acesta era în "Junimea". Ba dl 
Maiorescu mărturisește chiar și influenţa vechii 
şcoli critice asupra "Junimii"; mai mult, 


mărturisește că "Junimea" este o continuare a 
acelei școli, când ne spune că: 

"V. Alecsandri, prin scrieri și sfătuiri orale, 
ne-a întărit în tendinţa de a ne emancipa limba 
din pedantismul filologilor şi de a o primi așa 
cum iese ca un izvor limpede din mintea 
poporului". 

Despre felul acelor sfaturi, ne putem face o 
idee din sfaturile pe care V. Alecsandri le da, în 
scrisori particulare, directorului Convorbirilor, 
dlui I. Negruzzi. Odată îl sfătuieşte să lovească 
"în ceata chiloasă a pedanţilor” prin Căpiile 
după natură (anul 1869); altădată (același an) 
prevede că Convorbirile vor ajunge o Academie 
a bunului-gust. Dar încă mai înainte, în 1868, îl 
sfătuiește pe dl Negruzzi să nu cadă, împreună 
cu dl Maiorescu și "Junimea", în "aberăciuni" și 
"elucubrăciuni", căci i se părea că "Junimea" nu 
se fereşte destul de pedantism. Dorinţa lui V. 
Alecsandri -- directorul României literare și 
colaboratorul lui A. Russo -- este "ca reușita 
victorioasă a Convorbirilor să fie cel mai bun 
răspuns atât la atacurile ardelenilor, cât și la 
tăcerea bucureșteană". 

Așadar, după mărturisirea dlui Maiorescu, 
după scrisorile lui Alecsandri, "Junimea" a fost 


sfătuită de Alecsandri. Dar Alecsandri nu era 
decât unul dintre reprezentanţii spiritului critic 
moldovenesc. Şi, dacă studiem cu atenţie 
mișcarea culturală de la 1840 încoace, vedem că 
inițiatorul acestui curent critic e M. 
Kogălniceanu, iar teoreticianul e A. Russo. V. 
Alecsandri a fost fără îndoială influenţat de 
aceștia și în teoriile lingvistice, poate mai mult 
decât în privinţa literaturii populare, a fost 
influenţat, doctrinizat de către primul 
teoretician al teoriei fenomenaliste a limbii la 
români, de dușmanul sistematic al 
"aberăciunilor și elucubrăciunilor”, de A. Russo. 
Și când Alecsandri da sfaturi, în realitate 
sfaturile erau date de vechea școală critică, al 
cărui teoretician a fost A. Russo. 

Chiar dacă n-am fi surprins această filiațiune, 
tot eram îndreptăţiți s-o bănuim, căci ar fi fost 
curios să se nască în lași, distanţate numai prin 
doisprezece ani, două reviste critice, România 
literară și Convorbirile, cu aceleași tendințe, 
fără ca cea din urmă să fie o continuare firească 
a celei dintâi. 

O revistă e sprijinită, gustată de un public, 
are nevoie de o atmosferă priincioasă -- 
publicul; e susținută de un cerc; în cazul special, 


cercul a fost societatea "Junimea". Dar cine 
pregătise acest public, din care ieșise acest cerc, 
dacă nu vechea critică, vechea cultură 
moldovenească?" Așadar, prin atmosfera 
intelectuală, prin sfaturile lui Alecsandri, prin -- 
desigur -- lectura vechilor reviste și desigur, și 
prin cultura serioasă a conducătorilor "Junimii", 
se explică apariţia acestei societăţi şi a revistei 
Convorbiri literare, care va continua -- mai 
liniștit, mai multă vreme și mai ușor, din pricina 
condiţiilor mai prielnice din ţară -- opera 
criticilor și a revistelor din trecut, în unele 
privinţe mai cu succes, în unele mai cu 
îngustime, mai fără comprehensiune, dar 
adăugând și puncte noi de privire, părăsind 
însă, din nefericire, unele puncte de privire 
foarte importante din cele ale vechii critici 
moldovenești, deosebiri care rezultă și din 
deosebirea dintre vremea de la 1840--1860 și 
cea următoare, și din deosebirea de 
temperamente dintre critici. 


Evoluţia spiritului critic - 
Deosebirile dintre vechea 
școală critică moldovenească 
și "Junimea" 


Epoca în care se dezvoltă școala critică de 
dinainte de "Junimea" și care ţine de la 1840 
până după 1860 se deosebește cu totul de acea a 
"Junimii". 

După 1821, deşi continuă stăpânirea 
turcească, țările române cad din ce în ce sub 
influența rusească, care începuse mai de demult. 
Apăsarea [...] se accentuează necontenit şi de la 
convenția de Akkerman, făcând încă în pas, 
ajunge la impunerea Regulamentului organic, 
care, din punct de vedere politic, nu este decât 
organizarea țărilor române în așa chip, încât să 
fie scoase de sub stăpânirea turcească spre a 
trece sub cea rusească. Țările române devin 


miza în jocul dintre turci și ruşi [...] 1 

Din această situație rezultă mai întâi o stare 
de umilire naţională care devine sângerătoare 
pentru cei care cugetă și simt. Consulul rus e 
mai presus de domn. El îi poruncește și-i indică 
măsuri în contra protestatarilor, pentru care, 
adesea, în forul său interior, domnul are toată 
simpatia. Cei care mai păstrează o scânteie de 
sentiment naţional și de demnitate trebuie să 
sufere în tăcere. Kogălniceanu ne spune că a 
văzut în vremea ocupaţiei rusești pe redactorul 
Gazetei de Moldavia (Asachi) plângând că 
trebuia să înjure pe bărbaţii filoromâni din 
Europa. Iar cei care aveau curajul să-și 
manifeste iubirea de ţară erau trimiși în surgun. 
Inutil să mai aducem nume de scriitori și 
patrioţi închiși în mânăstiri. [...] 

Despre gradul de umilire naţională ne putem 
face o idee, gândindu-ne la faptul relatat de 
Dionisie Eclesiarhul, care spune că un căpitan- 
pașa, venind în București cu oamenii lui, și-a 
permis să poruncească boierilor să le aducă 
jupânesele la o orgie, rușine de care n-au scăpat 
boierii -- dar numai anatomicește --, decât 
înșelând pe turci, aducându-le femei de pe 
"poduri" și crâșmărese, și dându-le drept soțiile 


lor... lar A. Russo scrie că haiducul Grozea 
spunea la judecată: "Voi faceţi temenele la 
muscali și le mulțumiți că petrec cu fetele și 
nevestele voastre". 

Situaţia cea grea a ţării o simțeau mai ales 
țăranii, care trebuiau să îndestuleze nevoile 
armatelor rusești -şi turceşti -- ce se perindau pe 
aici. 

Iar boierii, clasa conducătoare a naţiei, căreia 
îi revenea rolul să se opună, pe cât se putea, 
acestei umiliri, nu-și făceau datoria, bineînțeles 
ca clasă, căci au fost și excepţii fericite. 

Acești boieri, zice Kogălniceanu, se 
prăpădeau după străini. Unul a declarat că, 
"dacă ar ști că are vreo picătură de sânge de 
român, și-ar tăia brațul și ar scăpa de ea..." Iar 
C. Negruzzi ne spune că damelor le era rușine să 
ştie bine românește și, ca să dovedească 
neștiința limbii române, pronunţau: "mozicule”, 
"nu stiu", "zos"... A. Russo ne spune că clasa 
înaltă din lași ducea o viaţă turcească, orientală, 
ura ce e românesc și era ignorantă... Chiar C. 
Negruzzi, care a fost un conservator, primul 
junimist, cum vom vedea, și deci nu un 
antiboier "revoluţionar", ne spune că sub 
fanarioți boierii vorbeau grecește, n-aveau 


demnitate și erau unealtă străinilor... Iar G. Sion 
ne arată cum, după 1800, boierii își vindeau 
țara agenților ruși. Și iarăși, tot C. Negruzzi ne 
spune că aristocrația veche a fost "o iarbă, care 
mușcă când poporul, când pe ocârmuitori" -- 
vorbe care se potrivesc încă și mai bine (cum se 
vede din istorie) pentru boierii de după 1821, 
care, cum arată pe larg și A. Russo, au cerut să 
plece fanarioţii, ca să ia ei domnia, și care, la 
1821, au fugit în Bucovina și au început să 
atace pe Ioniță Sandu Sturdza că s-a unit cu 
"cărbunarii" (boierii mici) și să-l pârască la 
turci, pentru că acest domn nu voia să-i 
scutească de toate dările, rămânând să plătească 
numai țăranii, nu voia să le pună la discreţie 
toate celelalte clase. [...] 

Și în adevăr, rușii, pentru a-și ajunge scopul 
[...], câștigă pe boieri în partea lor, lăsându-le 
în schimb ţările la discreţie. Regulamentul 
organic este legiferarea exploatării claselor de 
jos de către boieri, căci exploatarea seculară 
ajunge acum aproape de culmea ei. Toată 
străduinţa boierilor, încă de la începutul 
veacului, se cheltuise în direcția aceasta. Toate 
proiectele de constituţie pe care le ignorează dl 
Rădulescu-Motru (vezi cartea d-sale: Cultura 


română și politicianismul), și acea de la 1802 și 
cele de la 1821, concepute în Bucovina de 
boierii fugari, toate sunt legiferarea exploatării 
desăvârşite a claselor de jos -- în ultimă analiză, 
a ţărănimii. Constituţia de la 1834 e, în sfârșit, 
realizarea aproape completă a dorințelor 
boierilor, care capătă de la ruşi ceea ce Ioniță 
Sandu Sturdza, deși el însuși de neam mare, dar 
"boierinaș", nu voise să le dea la început deloc, 
iar mai târziu, silit de rușii înteţiți de boieri, le 
dăduse numai în parte. 

Istoria ne arată chinurile la care erau supuși 
țăranii și sub fanarioți și, după aceea, sub 
Regulamentul organic. Dionisie Eclesiarhul ne 
arată caznele pe care le îndurau ţăranii sub 
domnii greci. Constantin Radovici din Golești ne 
zugrăvește cu durere starea țărănimii din 
vremea sa (1826), exploatarea ei de către boieri. 
Constantin Radovici din Golești mărturisește că 
şi el a făcut ca alții și spune că, după ce și-a 
deschis ochii, în urma călătoriei în Apus, l-a 
apucat mustrarea de cuget, fericind pe cei care 
n-au făcut ca dânsul, care n-au stors poporul! V. 
Alecsandri, în articolul despre C. Negruzzi, ne 
vorbește de mizeria țărănimii, de deposedarea 
cu sila a răzeșilor, de umilirea breslașilor și de 


robia ţiganilor din vremea domniei 
Regulamentului organic, a acelei constituţii 
oligarhice, făcută de boieri și impusă ţării. [...] 
Adevăratele clase românești: țărănimea, breslele 
şi boierinașii sunt date în stăpânirea și 
exploatarea boierilor înstrăinaţi și slugarnici 
față de străini, în stăpânirea acelei clase care, 
cum am văzut, se rușina să fie românească și 
care, cum ne spune şi Alecsandri, în articolul 
citat mai sus, și A. Russo, în Iașii și locuitorii săi 
în 1840, uitase și noţiunea și cuvântul de 
onoare. 

Ar fi ușor să dau toată culoarea neagră a 
tabloului, dacă n-aș cita decât faptele din 
volumele V și VI ale Istoriei românilor a dlui 
Xenopol. Dar cred că și le poate reaminti oricine 
le-a citit. Am ţinut numai să fac o schiță, 
folosindu-mă de câteva citaţii mai ales din 
scriitorii despre care e vorba în acest articol, 
pentru a-i caracteriza și cu acest prilej. 

Așadar, la vremea când a apărut vechea 
şcoală critică moldovenească, ţara era umilită 
[...]; boierii, dispreţuitori ai românismului, 
apăsau de moarte clasele de jos și mai ales pe 
țărani, daţi plată lor de ruși, în schimbul 
îngenuncherii țării. Am spus că încă de la 1802 


boierii proiectează o constituţie oligarhică. La 
1821 boierii fugiți în Bucovina proiectează 
constituții peste constituţii, care de care mai 
oligarhice și mai apăsătoare pentru ţărani. 
Scopul lor este să reducă puterea domnilor, să-i 
facă unelte în mâna lor de exploatatori. Ioniță 
Sandu Sturdza se opune: apoi, cum am spus, le 
cedează, silit de ruși, după convenţia de la 
Akkerman. lar Regulamentul organic este 
încoronarea succesului lor. 

Dar la dorinţele boierilor fugiți în 1821 se 
opune clasa boierinașilor, care, neglijată, 
departe de putere, devenise o clasă 
revoluționară. Această clasă, din cauza 
intereselor sale, ia o atitudine democratică și 
devine, ca orice clasă revoluţionară, 
reprezentanta tuturor claselor dezmoştenite. 
Ionică Tăutu este reprezentantul teoretic al 
acestei clase și al acestor tendinţe. El opune 
proiectelor de constituţii oligarhice ale marilor 
boieri un proiect de constituţie liberală, în care 
cere reforme dictate de interesele claselor 
apăsate. Ionică Tăutu, pe care A. Russo îl 
compară cu P. L. Courier, era, ne spune A. 
Russo, versat în literatura politică europeană: 
boierinașii îndureraţi se dedau doctrinelor 


filozofice. Atât boierii mari, cât și boierinașii 
(prin I. Tăutu) își teoretizează interesele cu 
ajutorul literaturii politice europene. 

Așadar, în luptă sunt interese reale și 
"europenismul" ("străinismul') servește numai 
spre a găsi formule pentru aceste interese. 
Întreb pe dl Rădulescu-Motru: este acesta 
raționalism, slăbiciune intelectuală, 
şarlatanism? La astfel de învinuiri a răspuns de 
mult, cu anticipație, unul din acei "raţionaliști 
şarlatani", A. Russo: 

"Va veni vremea, dacă n-au și sosit, în care și 
noi, tinerii de pe la 1835, tinerii și bonjuriștii 
suri de astăzi, vom fi chemaţi bătrâni; vom fi 
giudecați nu după ceea ce am făcut, dar după 
ceea ce minţile strechiete or socoti că au trebuit 
să facem; vom fi osândiţi nu după greutatea 
luptei și a vremei de atunce, ci după patima 
partizilor și după placul opiniei mulţimei...'. 

Luptele din prima jumătate a veacului al XIX- 
lea sunt lupte între categoriile sociale, lupte de 
interese sociale, din care, în vremea 
Regulamentului, ies învingătoare cele ale clasei 
boierești, cum, după 1848, vor ieşi 
învingătoare, cel puţin în parte, interesele altor 
clase. 


Până la convenţia de Akkermann, din 1826, 
ascendentul îl au, până la un punct, dorinţele 
boierinașilor. După aceea, revendicările de castă 
ale boierilor se realizează tot mai mult, până ce 
capătă realizarea aproape deplină sub 
Regulamentul organic. 

Dar boierinașii înfrânți nu se lasă și, 
reprezentând și pe celelalte clase, duc lupta 
împotriva constituţiei oligarhice impusă de ruși 
și în favoarea unei constituţii favorabile claselor 
de jos, în favoarea constituţiei liberale. Aceasta 
este, până la un punct, lupta generaţiei de la 
18482. 

În Muntenia, pe lângă boierinași se alipește, 
conștient, și clasa mijlocie, care în Moldova 
aproape nu există, și de aceea "revoluţia" 
munteană este mai serioasă și are alt caracter. 

Așa stau faptele istoricește. Acei care atacă pe 
cei de la 1848 ca pe niște șarlatani raționaliști 
ignorează istoria românilor. 

Criticii de care vorbim în acest studiu fac 
parte din clasa boierinașilor, sunt reprezentanţii 
acestei clase și, prin simpatie, ai tuturor claselor 
apăsate. A. Russo nu uită nici pe evrei, ca și 
Kogălniceanu, care, în cerințele sale de la 1848, 
reclamă drepturi pentru acest neam: 


întotdeauna o clasă apăsată, când își revendică 
drepturile, se face, până ce le câștigă, 
apărătoarea tuturor celorlalte grupuri 
nemulțumite. 

Năzuinţele acestor oameni au căpătat 
formula teoretică de la ideologia Apusului. 

În starea țărilor române, așa cum am schițat- 
O, şi ca reprezentanți ai clasei boierinaşilor, care 
luptau de mult cu boierii, acești critici n-au 
putut fi decât "revoluționari", urmași ai lui 
Ionică Tăutu de la 1821. Cauzele adânci sociale 
explică atitudinea lor politică, și nu simplul 
contact cu Apusul. Contactul cu Apusul putea 
numai să-i întărească în atitudinea lor de 
nemulțumiți, și prin puterea contrastului, și prin 
cunoașterea teoriilor, adică prin conştientizarea 
instinctelor lor. Constantin Radovici din Golești, 
întors din străinătate, la 1828, când plânge, 
comparând cu Apusul înapoierea și nefericirea 
țării sale, nu inventează înapoierea, nefericirile, 
jafurile și umilirea din ţară. 

Așadar, acești critici sunt constituționaliști 
liberali, din pricina împrejurărilor din ţara și 
din epoca în care ei trăiesc și luptă. 

O altă cauză, care a contribuit la schimbările 
sociale din veacul trecut, a fost și fatala 


presiune a Apusului asupra ţărilor române, care, 
cum s-a zis, sunt ca niște provincii ale Europei, 
în imposibilitate de a rămâne în afară de 
mișcările sociale ale continentului. 

Apoi, să nu se uite că în mișcările sociale 
joacă rol și idealismul, adică dorinţa de a lucra 
pentru adevăr, pentru bine și pentru frumos. În 
accentele lui Constantin Radovici din Golești nu 
e vorba, desigur, de interesul de clasă, ci de 
tristețea unui suflet care compară adevărul, 
binele și frumosul din Apus cu înjosirea și 
mizeria din patria sa -- comparaţie din care se 
naște dorința dezinteresată de bine, ce dă 
naștere sacrificiului pentru o cauză: idealismul. 
Și -- lucrurile omenești sunt foarte complicate -- 
desigur că și la cei din clasele interesate a avut 
rol și idealismul, căci sufletul omenesc, spre 
onoarea lui, se revarsă întotdeauna peste 
marginile interesului individual, dovadă chiar 
îmbrăţișarea sinceră, de către clasa care luptă 
pentru schimbare, a intereselor celorlalte clase 
apăsate. 

La Alecsandri mai surprindem o cauză de 
nemulțumire, deci încă o cauză a atitudinii sale. 
Alecsandri, cum vom vedea aiurea, a fost un 
patruzecioptist junimistizant. (Am spus că C. 


Negruzzi a fost un junimist, primul, mai bine, a 
fost un "junimist" care a luat parte la mișcarea 
de la 1848.) 

Într-o scrisoare din 184... zice corespondentul 
său: "Crescuţi amândoi în Franța din copilăria 
noastră, neam despărțit de un an, lung cât un 
secol; tu ai mai rămas la Paris, o ! fericitule 
între fericiți!, iar eu m-am întors la Iași"... pe 
care (în Iașii în 18441) îl descrie cu dispreţ ca 
pe un oraș 'semi-oriental", fără arhitectură, fără 
splendoare, incult și plin de glod, în care 
meritul bonjuriștilor nu e recunoscut și unde, 
cum zice aiurea: 

"Noi [bonjuriștii] nu mai avem lege, suntem 
eretici, provocăm boierii la duel, mâncăm 
oamenii, criticăm abuzurile" etc... și, ceva mai 
departe: 

"Ce zici, amice, de elementul în care suntem 
chemaţi a trăi noi, elevii academiilor din Franţa 
și Germania? [...] noi, care avem aspirări către 
orizonturi necunoscute sub cerul ţării?" -- 
sentimente ce lipsesc la A. Russo și M. 
Kogălniceanu, care au fost adevăraţi liberali, 
sentimente care ni-l arată ca pe un 
"occidentalizat" fin, rău impresionat esteticește 
de societatea ieșeană, și din care vedem la 


Alecsandri, pe lângă, desigur, o sinceră 
nemulțumire de mizeriile ţării, şi ceva din ceea 
ce se cheamă dandysm ori snobism. Dar vom 
vorbi pe larg despre Alecsandri aiurea. 

Așadar, umilirea naţională, interesele de 
clasă ale boierinașilor -- și ale negustorilor în 
Muntenia --, presiunea europeană, idealismul, 
snobismul sunt cauzele mișcării liberale de la 
jumătatea veacului al XIX-lea. 

Criticii de la mijlocul veacului al XIX-lea nu 
au putut fi, prin urmare, decât constituționaliști 
liberali. 

După 18664 dorinţele cele mari se 
îndepliniseră și fericirea nu venise nici atât de 
mare cât se sperase, nici egală pentru toţi. 

Numai un singur lucru era clar: umilirea 
națională nu mai era așa de strigătoare. 

Constituţia liberală nu putea fi privită cu ochi 
buni de boierii cei mari, căci prin constituţie ei 
trebuiau să împartă puterea cu alții. Nu-i vorbă, 
constituţia a fost așa alcătuită, încât să nu-i 
lovească mult în interesele economice. Iar 
egalitatea în fața legii, în fața autorităţilor, care 
i-ar fi putut jigni, deși înscrisă în Constituţie, n- 
a existat şi nu există încă. Dar, oricum, acest 
atentat -- constituţia liberală -- la atotputernicia 


boierilor i-a făcut să nu aibă simpatie pentru 
dânsa. 

Pe boierinași, această constituţie, odată 
câștigată, n-a putut să-i mai entuziasmeze, 
pentru că, legile economice lucrând, boierinașii 
au început -- mai bine, au continuat -- să 
decadă, stârnindu-li-se acum ca concurent o 
clasă nouă, burghezia. 

Numai burghezia, creată în parte de stat, 
ajutată de el a se întări, a fost mulțumită. 

Profesiunile liberale și funcţionarii au fost și 
ei mulțumiți, căci erau o clasă creată de noua 
stare de lucruri, și cu atât mai mulțumiți, cu cât 
pe atunci, nefiind concurență mare la locuri, 
erau prețuiți și bine plătiți. Mai târziu numai, de 
pe la 1880, o parte din această clasă începe să 
fie nemulțumită -- unii suspinând după 
vremurile vechi (Delavrancea în Odinioară și 
aiurea, și mai ales Eminescu), alţii visând un 
viitor fericit (socialiștii), toţi însă plecând, 
conștient sau inconștient, de la durerea simțită 
pentru dispariția vechilor clase, boierinași, 
bresle, din care făceau parte și ei, și -- un 
sentiment mai intelectual și mai altruist -- de la 
durerea produsă în ei de mizeria țărănimii. Unii 
căutau refugiul în trecut, alţii în viitor. Toţi 


erau nemulțumiți de starea nouă de lucruri; de 
aici, în mare parte, pesimismul generaţiei 
eminesciene. 

Negustorii mici și meseriașii români au fost 
distruși în noua organizare a țării mai ales în 
Moldova. Ei trebuiau să fie împotriva acestei 
stări noi, căci dacă politicește deveniseră 
cetăţeni liberi, economicește, cu introducerea 
vieţii și nevoilor complicate apusene, ei erau 
meniți pieirii. 

Ţărănimea..., dar țărănimea a suferit de la 
sfârșitul epocii eroice până azi. Este drept că 
noua stare de lucruri i-ar fi îngăduit să-și 
cucerească o viață mai bună, dacă ea ar fi știut 
să se folosească de legiuirile noi. 

Așadar, mai toate cauzele, care făcuse pe A. 
Russo și pe ceilalți să fie constituționaliști 
liberali, acum nu mai erau. Nu mai era nici 
umilirea națională de altădată, nici interesul de 
clasă, nici idealismul. Nu mai era nici 
snobismul, căci acum orașele noastre deveniseră 
mai "civilizate" şi tinerii nu mai au cuvânt să se 
simtă ca în pădure. Ba, încă, cei care încep să 
devină mai reacționari, deși la 1840 nu puteau 
suferi "semibarbaria", acum suspină după acea 
semibarbarie (Alecsandri, în unele piese și unele 


"scrisori. 

În "Junimea" au fost multe feluri de oameni. 
Ne mărginim la dl Maiorescu. Asupra d-sale 
nelucrând acele cauze care au lucrat asupra lui 
A. Russo şi, pe de altă parte, el neţinând în 
seamă fatalitatea faptelor istorice și scăpându-i 
consideraţia că binele ar putea veni tocmai prin 
ducerea cât mai departe a constituţionalismului 
liberal, adică prin stoarcerea a tot ceea ce poate 
da el, dl Maiorescu, a fost împotriva 
constituționalismului liberal, cu toate că nu 
tocmai consecvent, cum vom vedea, a fost, cu 
un cuvânt, împotriva formelor noi -- vestita sa 
luptă împotriva formei goale, deşi dl Philippide 
arată că și activitatea dlui Maiorescu a fost 
crearea și încurajarea formei goale, numai cât a 
formei copiate "întocmai" după forma științii 
moderne”. 

Aceasta este deosebirea esenţială dintre 
vechea critică, reprezentată prin A. Russo, M. 
Kogălniceanu, V. Alecsandri până la un punct 
(și nu și C. Negruzzi, care a fost exact ca dl 
Maiorescu) -- și dl Maiorescu. 

Acum să vedem celelalte deosebiri. În 
privinţa limbii și a literaturii, deosebirea stă în 
faptul că pe când vechea școală a luptat mai 


mult împotriva stricătorilor de limbă și a 
influențelor străine în literatură, dl Maiorescu a 
luptat mai mult împotriva prostului gust literar, 
sau în contra lui "Scrieţi, băieți, numai 
scrieţi!”... 

Din cauza apăsării și umilirii românilor de 
către turci, ruși, unguri, fanarioți, se naște 
tendinţa de a dovedi cu orice preţ romanitatea 
poporului român și latinitatea limbii. Începe 
curentul latinist -- de necesitatea căruia își dă 
seama și un antilatinist din vremea aceea, V. 
Alecsandri, dar acest curent, tot purificând 
limba, tindea la desființarea ei. Pe de altă parte, 
contactul cu civilizaţia franceză pricinuind o 
puternică invazie de elemente franceze, pe 
lângă cele necesare -- neologismele -- se 
îmbulzesc o mulțime de cuvinte de prisos, 
barbarismele. Primejdia desființării limbii 
românești a fost mai ales în vremea vechii 
critici moldovenești: pe vremea când Laurian, 
Pumnul, Eliade și alții căutau că schimbe limba. 
Acel care, teoreticeşte, a reprezentat spiritul de 
conservare a fost A. Russo, care a adus toate 
argumentele cu putinţă și care a scris, în scurta-i 
carieră, mai mult decât toți ceilalți teoreticieni 
din vremea lui și de după el la un loc, și care, ca 


întotdeauna, și-a dat seamă de cele ce se 
petreceau în fața sa: 

"Moderna ură politică a moscalilor, de care 
poate fraţii de peste munţi, ca mai depărtaţi, nu 
erau și nu sunt pătrunși ca noi, ne-au aruncat în 
italienism, în franțuzism și în alte isme, ce nu 
erau şi nu sunt românism, însă primejdiile 
politice, în cât priveşte robirea sufletului român, 
au trecut, adevăratul românism trebuie a-și 
ridica capul". 

A. Russo a scris mai mult, a adus mai multe 
argumente împotriva stricătorilor de limbă 
decât Maiorescu. 

În privinţa literaturii, chestia trebuie privită 
din două puncte de vedere: al caracterului 
specific românesc -originalitatea; și al calităților 
artistice -- valoarea estetică. 

Din primul punct de vedere, școala veche 
critică, iarăși, a luptat mai mult, aducând 
argumente mai numeroase și mai complete. La 
începutul influenţei franceze, românii imitează 
servil pe străini; A. Russo zice că, într-o bucată 
românească vezi imediat că cutare pasaj e luat 
din Hugo, cutare din Lamartine, cutare din 
Byron etc. Ca și în privinţa limbii, cu care din 
acest punct de vedere are mare înrudire, 


literatura e în primejdie a nu mai fi românească. 
Și, ca şi în privinţa limbii, primejdia cea mare e 
în vremea vechii şcoli critice. 

A. Russo a scris mai mult, a adus mai multe 
argumente împotriva imitaţiei servile decât dl 
Maiorescu. 

Din al doilea punct de vedere, al calităților 
artistice, dl Maiorescu a luptat mai mult, a scris 
mai mult și a adus mai multe argumente. În 
adevăr, acum primejdia '"stricării originalității", 
cum ziceau cei vechi, în literatură, ca și în 
limbă, era încă -- este şi azi --, dar nu mai era 
așa de mare. Prin lupta vechii școli critice, prin 
influenţa câtorva opere bune (Alecsandri, 
Alexandrescu etc.), prin accentuarea, cu alte 
cuvinte, a procesului de asimilare a culturii 
străine, primejdia stricării originalității limbii și 
a literaturii nu mai este mare: dl Maiorescu, 
deci, va lupta mai puţin în direcţiile acestea, 
prea puţin chiar. Dl Maiorescu a fost mai mult 
împotriva constituţiei, care era necesară, decât 
împotriva spiritului străin în literatură, care nu 
era necesar, căci un spirit și o literatură 
românească existau -- în popor. Acum însă, din 
cauza răspândirii culturii, din cauza creșterii 
încrederii în sine, după realizarea atâtor visuri 


mari, țara toată începe a scrie; maculatura 
literară ia proporţii îngrijorătoare, bunul-gust e 
în primejdie, cum nu fusese mai înainte. De 
aceea, dl Maiorescu va lupta mai ales împotriva 
stricătorilor gustului estetic al publicului. 

Trebuie să mai adăugăm aici o altă direcţie în 
care a luptat dl Maiorescu mult mai mult decât 
vechea critică, în vremea căreia nu erau încă 
destule motive de luptă. E vorba de lupta 
împotriva falsificării adevărului în știință, deși, 
cum arată dl Philippide, dl Maiorescu a 
confundat știința cu perfecțiunea formei științei. 
În procesul de adaptare a culturii străine, 
desigur că slăbiciunea trebuia să se manifeste 
mai ales în domeniul științific; chiar azi, în 
această privință, suntem încă în perioada de 
tranziţie. Am arătat aiurea că Convorbirile 
literare au primit bine revista Contemporanul, 
pentru că această din urmă revistă aducea în 
literatură, prin accentuarea necesităţii unei 
limbi curat românești, un sprijin tendinţelor 
Convorbirilor literare. Spuneam că primirea 
bună se mai datorește și altor motive. Câteva 
din acele altele sunt următoarele: doctrinele 
ştiinţifice, mai ales darwinismul: dl Maiorescu a 
fost întotdeauna darwinist; ateismul: dl 


Maiorescu, cum arată şi dl Panu, a trecut 
întotdeauna drept ateu; transplantarea, în 
general, a științei pozitive în ţara noastră; 
introducerea şi asimilarea ei; lupta împotriva 
pseudoștiinţei; lupta împotriva plagiatului. 

Și fiindcă pe vremea dlui Maiorescu, ca și pe 
urmă, primejdia cea mai mare era stricarea 
bunului-gust și lipsa de seriozitate științifică, 
vădită dlui Maiorescu mai cu seamă ca lipsă de 
seriozitate a formei științei, în mintea publicului 
s-a făcut convingerea, alimentată și de 
"Junimea" că dl Maiorescu și "Junimea" au fost 
cea întâi mișcare critică în țara românească. La 
această convingere a contribuit și faptul că cei 
vechi au fost uitaţi, mai ales pentru că 
"Junimea" nu i-a amintit. A mai contribuit și 
atitudinea curat negativă a dlui Maiorescu, 
îmbrăcată într-o logică impecabilă, precum și 
faptul foarte important că dl Maiorescu n-a 
atacat numai curente și principii, ca cei vechi, ci 
și -- și mai ales -- persoane și reviste, că a 
concretizat ţinta atacului, a făcut interesantă 
priveliștea luptei, dându-i acel element 
gladiatoric, care farmecă și atrage publicul. Și, 
în sfârșit -- cum se formează toate legendele --, 
faptul că norodul pune întotdeauna pe socoteala 


celui mai cunoscut tot ce au făcut alţii: pentru 
moldoveni, toate bisericile vechi sunt făcute de 
Ștefan cel Mare... 

Prevăd o obiecţiune, anume că reprezentanţii 
vechii școli critice, chiar dacă au spus ceea ce 
trebuia de spus și chiar dacă au scris mult, au 
avut o activitate scurtă și o răspândire restrânsă 
a scrierilor lor. Dar nu e așa: România literară -- 
ca să nu mai vorbesc de Dacia literară, de 
Propășirea, de Steaua Dunării și de alte 
publicaţii -- apărea în 500 exemplare, ceea ce e 
mult pentru acea vreme. Apoi, să nu se uite, 
acești oameni, în vreme de douăzeci de ani, în 
Iași, care era "Moldova", au exercitat o mare 
înrâurire prin personalitatea lor, înrâurire căreia 
se datorește mediul găsit de "Junimea". Pun mai 
mult preț pe aceasta -într-o țară ca Moldova, 
mică, cu un public intelectual restrâns, cum era 
mai ales pe atunci şi care trăia aproape numai 
în lași --, decât pe articolele publicate. Am văzut 
cum vorbeşte dl Maiorescu de "sfaturile" lui 
Alecsandri. 

Și sunt convins -- ceea ce reiese și din 
Amintirile dlui Panu -- că și influenţa dlui 
Maiorescu se datorește mai mult personalităţii 
sale, influenţei sale directe, decât articolelor 


sale. 

Din cele spuse, se mai explică și o altă 
deosebire dintre vechea școală critică și dl 
Maiorescu: deosebirea în privința curentului 
poporan și a celui istoric. Vechea școală este 
poporanistă și istorică, pentru că criticii vechi 
au fost romantici și apărători ai originalității 
limbii și spiritului românesc. Fiind romantici s- 
au adresat la literatura populară, care conţine 
elemente romantice, și la trecut, ca toți 
romanticii; de aceea și romanticul Eminescu, în 
această privință seamănă cu vechea școală 
critică. Fiind democrați, era natural să se 
îndrepteze către "popor". Iar ca apărători ai 
originalității limbii și literaturii, tot la popor (la 
limba, spiritul și viaţa lui) și la istorie (la viaţa 
trecută și la limba cronicarilor) trebuiau să se 
adreseze. Eminescu seamănă și în această 
privință cu vechea școală critică. Şi, din 
"Junimea", mai seamănă şi Lambrior, care, în 
deosebire de dl Maiorescu și de toți ceilalți, voia 
o limbă încă și mai românească. Iar dl 
Maiorescu n-a fost nici romantic, nici democrat, 
nici n-a luptat așa de mult, cum am văzut, 
pentru păstrarea originalității în limbă și 
literatură: dl Maiorescu n-a stăruit, deci, asupra 


curentului poporan și a tratat cu oarecare 
dispreţ, în orice caz cu nepăsare, curentul 
istoric. 

Așadar -- din cauza deosebirii de epocă --, pe 
când vechea școală critică, reprezentată mai 
ales de A. Russo, va fi cu precauţiune, 
constituționalistă liberală, va lupta mai mult 
pentru păstrarea originalității limbii și spiritului 
românesc, insistând asupra curentului poporan 
şi istoric, și va lupta mai puţin pentru triumful 
bunului-gust literar și respectarea adevărului în 
ştiinţă sau formei științei --, dl Maiorescu va 
avea dispreţ și neîncredere față de 
constituționalismul liberal, va lupta mai puţin 
pentru păstrarea originalității limbii și a 
spiritului românesc, va insista foarte puțin 
asupra curentului poporan și aproape deloc 
asupra celui istoric, va lupta mai mult pentru 
triumful bunului-gust în literatură și a 
respectării adevărului în ştiinţă, sau a formei 
științei. 

Aceste deosebiri se explică și prin 
mentalitatea acestor critici, prin deosebirea de 
temperamente şi de cultură. 

Analiza temperamentelor și a culturii lor ne 
va explica și ea ceea ce ne-a explicat analiza 


împrejurărilor istorice şi sociale. Vom vedea că 
criticii aceștia au avut întocmai temperamentul 
şi cultura necesară rolului lor. Această 
"coincidenţă" nu este una "stranie". S-a zis de 
atâtea ori că fiecare epocă, fiecare mișcare 
socială, literară etc. îşi găseşte omul său. 
Aceasta înseamnă că un om devine 
reprezentativ numai când are un temperament 
şi o cultură potrivite cu epoca sa, cu mișcările 
sociale etc. ale epocii sale. Fără Revoluţia 
Franceză, Mirabeau ar fi rămas poate un 
necunoscut, și dacă în vremea Revoluţiei 
Franceze va fi fost un om de temperamentul lui 
Metternich acela a rămas în umbră. 

În epoca dinainte de 1848, în Moldova 
critică, numai un om ca A. Russo, cu cultura lui 
franceză și liberală dinainte de 1848 și de după 
"1830, anul ce se numește în istorie anul slavei", 
cu temperamentul lui entuziast, visător, 
generos, cu mintea lui largă și înțelegătoare, cu 
firea lui blândă, unduioasă, dezmierdătoare, 
bogată, izvorâtoare de gândiri și de simţiri, a 
putut deveni reprezentativ. În mișcarea de la 
1848 din Muntenia revoluționară numai oameni 
ca I. C. Brătianu și C. A. Rosetti, cu cultura lor 
franceză din acea vreme, cu temperamentul lor 


de foc, au putut deveni reprezentativi. În 
mișcarea politică cumpătată din Moldova, de la 
1840 până la 1860, numai un om ca 
Kogălniceanu, cu cultura lui franceză și 
germană dinainte de 18481, cu caracterul lui 
energic, casant, cu mintea lui clară, cu voința 
lui de fier, a putut deveni reprezentativ dându- 
ne pe acel om de Stat care a pus bazele 
României moderne. În epoca de decepţie şi 
reacţie, numai un om ca dl Maiorescu cu cultura 
germană de după 1848, cu temperamentul său 
rece, cu frica sa de entusiasm -- parcă 
sentimentul ar fi o slăbiciune --, cu mintea sa 
cumpănitoare, cu inteligența sa remarcabilă, cu 
cultura sa întinsă și variată, cu firea sa sterilă de 
concepții și de simţiri -de unde atitudinea sa 
disprețuitoare și negativă --, numai un astfel de 
om putea deveni reprezentativ. 

N-am vorbit anume aci de C. Negruzzi și V. 
Alecsandri, pentru că unul, C. Negruzzi, deși a 
trăit în prima epocă, a fost junimist, iar celălalt, 
V. Alecsandri, n-a avut o atitudine bine 
hotărâtă, ceea ce, neputând fi arătat în treacăt, 
necesită un studiu special. 


Primul junimist: Costache 
Negruzii 


Costache Negruzzi a fost primul junimist. Mă 
voi încerca să dovedesc acest lucru. 

Junimismul a avut pretenţia, cum am arătat 
aiurea, că asistă, ca conștiință, la fenomenele 
politice, sociale și culturale și că le definește din 
punct de vedere obiectiv, al adevărului pur. Am 
arătat atunci că pretenţia de conștiință-oglindă 
este nefundată fiindcă junimiștii au reprezentat 
şi ei un ideal, au fost luptători, au fost un 
fenomen, că atitudinea lor a fost dictată de 
subiectivitatea lor, că n-au fost, cu un cuvânt, 
conștiințe-oglinde. Am arătat că în chestii de 
ideal, cum sunt chestiile sociale, nici nu poate fi 
vorba de oglindirea realităţii, logica luptătorului 
e condiționată de scopul pe care-l urmărește, 
mintea sa este "advocatus diaboli". Şi am arătat 
că, dacă în ideologia patruzecioptistă vorbește 


instinctul revoluţionar, dorinţa de renovare, în 
ideologia junimistă vorbește instinctul 
reacționar, tendința de rezistență la inovaţiuni. 

Și, în adevăr, junimistul este mai mult o stare 
sufletească vagă, un sentiment, decât o teorie 
bine definită. "Junimiștii” nu sunt toţi acei care 
au făcut patre din societatea literară din Iași sau 
din partidul politic cu acest nume; și, 
dimpotrivă, mulți care n-au făcut parte din 
gruparea literară sau cea politică sunt în 
realitate "junimiști”. 

Junimismul este, mai înainte de toate, 
recomandarea de a ne feri de importarea 
civilizației sau, mai degrabă, recomandarea unei 
precauțiuni exagerate când e vorba de a importa 
această civilizație. Este nerecunoașterea 
utilității de a transforma România într-o ţară cu 
caracter curat european, după asemănarea celor 
din Apus şi mai ales după asemănarea Franţei, 
care a zguduit din temelie toate așezările 
politice și sociale din Europa -- atitudine hrănită 
la primii corifei ai junimismului și de cultura lor 
germană ('germanismul" junimist). 

Dar junimiștii n-au fost cu totul împotriva 
introducerii formelor noi de viață în ţara 
noastră. Ce să ne introducă, cum, în ce măsură 


-- aceste lucruri n-au fost lămurite de junimiști 
niciodată. Dl Maiorescu a vorbit, în general, 
împotriva formelor goale, a formei fără fond, 
adică a civilizaţiei, cum se putea transplanta, 
dar acest spirit eminamente negativ n-a spus, pe 
cât știm, nicăierea, ce, cât și cum trebuia de 
importat. N-a spus-o nici dl Rădulescu-Motru, 
care (în Cultura română și politicianismul) are 
pretenţia de a fi un spirit critico-creator. Un 
lucru este sigur: junimiștii n-au fost împotriva 
transplantării civilizaţiei apusene pentru toată 
lumea. Ei, pentru dânșii, au fost pentru 
transplantarea în mare; au fost împotriva acestei 
transplantări pentru majoritatea ţării. Junimiștii 
n-au fost niște "ruginiţi”. În viaţa lor personală 
au adus pe malurile Bahluiului și ale 
Dâmboviţei felul de trai din marile capitale ale 
Europei și chiar limba acelor capitale. N-au 
renunțat, pentru dânșii, la nici una din 
achizițiile civilizaţiei europene, în domeniul 
politic n-ar fi renunţat, desigur, la nici o 
libertate, la nici una din binefacerile aduse 
omenirii de marea Revoluţie Franceză (acea 
"epidemie morală" a dlui Maiorescu). În lupta 
lui contra "Şcoalei Bărnuţiu", în care "Junimea" 
întâmpină o serioasă rezistenţă, dl Maiorescu 


face apel la principiile de "umanitare și 
liberalism", principiile marii Revoluții Franceze. 
Junimiștilor nu le-a plăcut (acesta este cuvântul, 
căci teoretic n-au susținut-o; abia dacă dl 
Rădulescu-Motru e ceva mai clar) ca de aceste 
achiziţii să se folosească masa cea mare a 
poporului român. Din această cauză -- civilizația 
numai pentru ei -- doctrina aceasta a fost 
egoistă și a repugnat întotdeauna spiritelor 
generoase. 

În această atitudine se pot deosebi două 
lucruri: lupta împotriva înnoirilor lingvistice, în 
care ei continuă vechea școală critică şi în care 
au avut dreptate -- dovadă evoluţia ulterioară a 
limbii şi literaturii române --, și lupta împotriva 
înnoirilor sociale și politice, care este o noutate 
față cu vechea școală critică și în care n-au avut 
dreptate, dovadă, iarăși, evoluţia ulterioară a 
societăţii române. 

Costache Negruzzi, în germene, bineînţeles, și 
fără un plan sistematic, reprezintă cele două 
atitudini ale "Junimii". Costache Negruzzi are 
exact atitudinea dlui Maiorescu, vreau să zic că 
nu e nimic la dl Maiorescu care să nu fi fost 
simţit și spus de C. Negruzzi. Cele câteva puncte 
de vedere în plus la C. Negruzzi -- oarecare 


accentuare a curentului poporan și mai ales a 
celui istoric -- se datoresc presiunii 
împrejurărilor de pe vremea sa: am arătat în 
capitolul precedent că pe vremea lui C. 
Negruzzi primejdia înstrăinării în limbă și 
literatură era mai mare decât pe vremea dlui 
Maiorescu. 

Mai întâi, C. Negruzzi nu e un 'ruginit', e un 
om nou, civilizat, un om de cultură europeană. 
Pe vremea sa, un reacționar era un om care 
regretă ișlicul. Junimismul, pe atunci, încă nu 
era reacționarism, era moderantism. Vom vedea 
mai jos că C. Negruzzi se declară "moderat". Mai 
târziu, după introducerea constituţiei liberale, 
moderantismul acesta va fi reacţionarism: acum 
constituţia liberală nu mai e de câștigat, e 
câștigată. 

Nu e "ruginit", apreciază toate bunurile lumii 
civilizate, se-mbracă nemţește, gustă teatrul și 
opera franceză și italiană, citește pe Victor 
Hugo, călătorește pe la stațiunile balneare din 
Europa, e duelgiu, e, în sfârșit, "european". Dar 
e împotriva "civilizaţiei" pentru masa cea mare a 
poporului român. Unui ţăran care îl întreabă 
dacă n-ar fi bine să-și dea copiii pe la învățături, 
îi răspunde: 


"Să-i daţi la dascălul din sat să-i înveţe limba 
lor, ca să poată ceti cărțile cele bune care-i 
învaţă cum să cinstească pre Dumnezeu, pre 
părinţi și pre mai marii lor ăastea le spunea la 
1849!...3, cum să-și împlinească datoriile către 
cârmuirea care se îngrijește pentru binele lor 
ăidem !î, cum să se ferească de lene și de beţie, 
şi prin urmare cum să se facă buni gospodari", 
aşadar, în germene, tot programul junimist: 
îmbunătăţirea vieţii materiale a păturilor de jos 
şi oprirea lor de la o viaţă conștientă, care ar 
putea să le dezvolte spiritul de cercetare și de 
critică și deci să le dea acces la trebile statului. 
Deși om nou, civilizat, "european" fin și sceptic, 
e plin de iubire pentru boierul de modă veche, 
cu toate că acesta duce altă viaţă și are alte idei 
și alte idealuri decât dânsul -- pentru că acest 
boier este simbolul și garanţia dăinuirii formei 
sociale împortiva căreia luptau patruzecioptiștii. 
Și când vorbește despre Villara (în 1852), care a 
jucat în Muntenia rolul știut, e plin de respect și 
considerațiune. 

Și atunci, este firesc ca, dintre toţi oamenii de 
talent și cultură ai Daciei literare și ai României 
literare, C. Negruzzi să fie singurul care s-a 
împotrivit mișcării revoluţionare de la 1848. În 


această abstenţiune a lui C. Negruzzi față cu 
marile frământări, la care iau parte toţi prietenii 
şi tovarășii săi, ni se lămurește nouă primul 
junimist român. Despre această revoluţie, pe 
care nu îndrăznește s-o atace de-a dreptul, nu 
amintește decât de două ori, pe cât știm, când 
spune că... "anul 1848 a fost fatal literaturii"... 

Nicăieri vreo notă mai generoasă, ceva 
spontan și necalculat, ceva ieșit din prisosul 
sufletului, ceva revărsat peste marginile 
interesului individual și de clasă, în sfârșit, vreo 
abatere de la "cuminţenie", și doar a trăit în 
vremea și în mijlocul marilor "nebunii"... (Să ne 
gândim la A. Russo ori la Bălcescu !) Peste tot, o 
uscăciune morală și o răceală, care au constituit 
cunoscuta fineţe a junimiștior, peste tot lipsă de 
iluzionare și avânt. Această răceală a dat 
naștere "zeflemismului" (și nu spiritului critic, 
cum voiesc să ne asigure unii: dovadă A. Russo, 
din care nu putea lua naștere zeflemismul). De 
aici, în spiritul publicului, identificarea 
junimismului cu zeflemismul și invers. 

Dacă C. Negruzzi e împotriva luptătorilor de 
la 1848, apoi aceștia îi plătesc cu vârf și îndesat. 
În ziarul Bucovina, care după 1848 ajunge 
tribuna revoluţionarilor din principate și mai 


ales din Moldova, C. Negruzzi e acuzat că la 
1848 a tăcut pentru că i s-au dat "ciolane în 
gură, și împrejurările anului 1848, pe lângă 
titlul de director al vistieriei, îl mai îmbrăcară 
cu remuneratie, cu titlul de epitrop al școalelor 
publice..." etc.. 

C. Negruzzi fiind un "critic" şi, pe de altă 
parte, potrivnic liberalismului de la 1848, ar fi 
de ajuns atât pentru a justifica caracterizarea lui 
ca "primul junimist". Dar ne vom încerca să 
arătăm că, și în privința limbii și a literaturii, 
între el și A. Russo sunt deosebiri, și anume, 
deosebiri de acele care formează tocmai 
asemănări cu dl Maiorescu, deosebiri care se 
explică prin tendinţele sale sociale, deosebite de 
ale lui Russo și asemănătoare cu ale dlui 
Maiorescu. 

Costache Negruzzi și-a expus părerile în 
multe articole, adunate, cea mai mare parte, în 
vol. I al Scrierilor sale sub numele de Scrisori. 
Din aceste scrisori putem cunoaște ideile lui 
despre limbă și literatură. În Scrisoarea a XXXII- 
a ne spune că limba, sub domniile străine, se 
corupsese și ea: 

"Nu mai era acum limba lui Dositeu și a lui 
Cantemir, nici a cărţilor bisericești; era un gerg 


hibrid, amestecat cu ziceri turco-grece etc... 

Dar, zice el mai departe, după ce "lipsiră 
zicerile turco-greco-slave, se introduseră cele 
latino-franco-italiene". Iar în Scrisoarea a XXV-a 
își bate joc cu mult spirit de mania latinistă și 
franțuzistă, când pune în gura unui ţăran, care 
voia să-și dea copilul la școală, următoarele 
vorbe pline de înţeles: 

"...Pre unul am să-l dau în școală la Iași, ca să 
înveţe nemţește, franțuzește și latineşte. -- Dar 
românește nu ? -- Ba și românește; dar, vezi d- 
ta, că dacă n-a învăţa franţuzește şi latinește nu 
înțelege româneasca de astăzi. 

Acum trebuie să știm multe limbi, ca să 
înțelegem pre a noastră". 

Și aceeași atitudine de critic o are și faţă de 
literatura vremii. El preferă pe Dosoftei 
maculaturii literare din timpul său (Scrisorile 
XVII și XXXII). 

Întreaga sa critică, lingvistică, literară și 
socială a concentrat-o în Muza de la Burdujăni. 
"Muza" aceasta e cucoana Caliopi Busuioc, o 
fată bătrână care face versuri ca acestea: 

Azi cu petiţiune 

M-adresăi către Amor 

Și-l rugăi cu-ncordăciune, 


Să astâmpere-al meu dor 

De-a mea tristă pusăciune 

Te îndură, zeu de foc! 

De nu vrei protestăciune 

Să întind în orice loc..., 

-- femeie "romanţioasă", care răspunde 
baronului Flaimuc, falsului pretendent, când 
acesta îi spune că dorește o femeie "care să facă 
la mine poezii zo vi der Şiller vi der Ghete": 

"-- Ghete! Șiller!, ce nume înalte ai rostit, 
baron ! 

Feblele mele talente cum vor răspunde la 
aşteptarea dumitale ?" 

-- femeie care strică limba, influenţată de 
toate maniile lingvistice ale vremii (pusăciune, 
conprinzi, neînvingibilă, atășăciune etc.) -- 
femeie modernă, care recomandă bătrânului ei 
amorez: 

"să te îmbraci după modă. În locul 
nădragilor acelor roşi, să pui un pantalon 
elegant, botine de glanţ, un bonjur făcut după 
jurnal ca toată lumea bine educată, ş-atunci aș 
putea suferi viderea dumitale, dar în halul 
acesta, o, ceriule! mă sparii!", în sfârșit, cum o 
caracterizează Drăgănescu, eroul piesei: 

"O alcătuire de toate ridiculele trecute, 


prezente și viitoare, o fată bătrână și nebună, 
care-și închipuiește că nebunește pe toţi bărbaţii 
şi socoate că nu-i poţi zice bunădimineaţa fără 
să-i faci o declaraţie de amor. Când rea și 
nesuferită, când simtimentală şi cochetă, s- 
aprinde și se alintă ca o copilă brudnică, și 
deodată o vezi că se aruncă în disertaţii 
metafizice și în dispute literare, de n-o mai 
înțălege nici dracu. Toată dorinţa ei e s-audă 
vorbind de dânsa. Închipuiești-ţi că se socoate 
poetă şi muzicantă, încât bietul târgușorul 
nostru geme de versurile și de sonatele ei; de 
aceea noi toţi o numim Muza de la Burdujăni." 

Scopul pentru care a scris C. Negruzzi această 
farsă, căci această bucată e nu numai 
tendenţioasă, ci curat tezistă -- cum 
dealtmintrelea vom vedea --, așa e întreaga 
operă a lui Alecsandri, am putea spune a 
întregii literaturi mai vechi românești, scopul 
ni-l spune autorul însuși într-o "notă" de la 
sfârşitul piesei: 

"Noi am fost zis -- nu ne mai aducem 
aminte unde -- că sunt mulţi care schingiuiesc și 
sfâșie frumoasa noastră limbă și în loc de 
creatori se fac croitori și croitori răi. 

Asta ne-a îndemnat a compune această mică 


comedie crezând că facem un bine arătând 
ridicolul unor asemine neologiști'. 

Nu-i vorbă, farsa aceasta e peste măsură de 
slabă. Chiar alegerea locului, Burdujănii, e o 
copilărie, căci la Burdujăni nu putea exista o 
asemenea "muză". Scriitorii dinainte de 

1870 aveau spiritul prea facil și procedeul lor 
era copilăros. Dacă-i vorba de ridiculizat, de 
caricaturizat, apoi ei vor pune pe Caliopi 
Busuioc la Burdujăni, pe Iorgu Damian la 
universitatea din... Sadagura, poetul va purta 
numele de Acrostichescu, escrocul pe acela de 
Pungescu etc. Dar, cu toată lipsa de valoare 
estetică, literatura aceasta are pentru noi o mare 
însemnătate. 

Muza de la Burdujăni conţine nu numai 
ridiculizarea maniei lingvistice, ci și satirizarea 
ridicolului izvorât din amestecul fanariotismului 
pământean cu civilizaţia apuseană neasimilată. 
Caliopi Busuioc, ca și cucoana Chiriţa ori Gahiţa 
Rosmarinovici ale lui Alecsandri, sunt "Zițele" 
epocii de la 1848. Atunci civilizația apuseană 
străbătuse numai în clasele de sus și acolo, 
neasimilată nici în formă, dădea naștere la 
ridicol, şi acest ridicol, Negruzzi și Alecsandri, 
Caragiale ai vremii lor, l-au observat şi l-au 


redat în opere dramatice. L-au redat fără artă, 
pentru că nu aveau talent deosebit și pentru că 
ei erau desțelinătorii ogorului literar și aveau de 
luptat cu toate greutăţile, neavând nimica 
moștenit. Cu vremea, civilizaţia s-a prins bine, 
cel puţin din punctul de vedere al formei, în 
clasele superioare, şi ridicolul superficial a 
dispărut: azi în clasele de sus nu mai poate fi o 
cucoană Chiriţă. Dar civilizaţia a pătruns cu 
încetul, ca apa în păturile pământului, tot mai 
jos, până ce a ajuns în mahala, și azi, mai ales 
pe vremea când a fost scrisă O noapte 
furtunoasă, combinaţia ridicolă de orientalism și 
civilizație europeană e în mahala. Acest ridicol 
nou și-a găsit zugravul într-un om de un talent 
extraordinar, Caragiale, care pentru mahala și 
pentru "Ziţa" e ceea ce a fost Alecsandri pentru 
Gahiţa Rosmarinovici şi C. Negruzzi pentru 
Caliopi Busuioc. Iar faptul că literatura 
caragialiană (a lui Caragiale și a imitatorilor 
săi) a apărut în Muntenia e caracteristic: în 
Muntenia există mahala românească, mică 
burghezie românească; în Moldova nu există; un 
Caragiale moldovan ar fi fost imposibil... Şi în 
curând civilizaţia va străbate la țară (a și 
început: o parte din Humulești e "despărţirea III 


a urbei T. Neamţ !") și, fatal, va da naștere unui 
ridicol, care-și va găsi și el zugravul, pe 
Caragiale al său. Acţiunea se va petrece poate la 
Humuleșştii lui Creangă. 

Dar pentru ce scriitorii vechi au zugrăvit cu 
atâta predilecție pe femei, când au voit să 
ridiculizeze mania civilizaţiei ? C. Negruzzi, 
cum spune singur, a voit să ridiculizeze pe 
"croitorii" limbii: a ales pe o femeie. Alecsandri, 
pe Gahiţa Rosmarinovici, cucoana Chiriţa etc. O 
fi şi frivolitatea feminină, dar cauza principală 
ni se pare alta. 

Ion Ghica, în O călătorie la Iași, zice că 
femeile au făcut mult pentru ideile noi. Ele au 
fost mai accesibile civilizației apusene. 
Alecsandri zice același lucru. O femeie, Elena 
Negri, se știe că a avut un rol însemnat în lupta 
dată pentru a atrage atenţia clasei boierești 
asupra literaturii populare culeasă de 
Alecsandri. Pe când bărbaţii purtau ișlice și 
vorbeau grecește, femeile se civilizase, vorbeau 
franțuzește, cântau din clavir și... flirtau cu 
bonjuriștii. Așadar, femeile s-au civilizat întâi, și 
cum procesul de civilizare nu se face, la 
începuturile lui, fără oarecare ridicol, între ele 
s-or fi găsind mai multe "preţioase" și de aceea 


autorii vremii, poate fără să-şi dea seamă, au 
întrupat atât de des în femei ridicolul 
semicivilizației. 

În Muza de la Burdujăni C. Negruzzi, ca și 
Alecsandri în "teatrul" său, se arată critic, 
şarjând însă ca şi Alecsandri (care a fost puntea 
de trecere între școala veche critică și 
junimism), pentru că Negruzzi nu înţelegea 
fatalitatea fenomenului pe care îl zugrăvea, 
pentru că nu avea încredere în efectele 
civilizaţiei introduse pe pământul românesc -- 
pentru că era junimist. 

Acest critic în toată puterea cuvântului, acest 
fenomenalist în privinţa limbii, care nu admite 
îndreptări ori creațiuni de cuvinte după voința 
conștientă a cărturarilor, își caracterizează 
singur poziţiunea sa în mijlocul diferitelor 
curente din vremea lui în Scrisoarea a XVIII-a: 

"Când neamurile barbare au inundat România 
ca un răpide șiroi, găsind pânza limbei urzită, 
luau suveica și prin dreptul celui mai tare 
aruncau unde și unde câte un fir de bătătură de 
a lor groasă și nodoroasă. Astfel se țesu limba 
noastră. Pentru a scoate acum acele lătunoioase 
fire, trebuie a destrăma pânza și, prin urmare, a 
crea o limbă mai frumoasă, poate, mai nobilă şi 


mai învățată, căreia nimic nu i-ar lipsi alta 
decât de a fi românească. 

Aici încep necurmatele dispute între învățații 
pandemoniului nostru literar cării se silesc: 

Spirar nobil' sensi a' rozzi petti, şi pe care noi 
îi împărțim în trei clase. Liberalii zic (după 
Iorgovici și după Molnar) că trebuie a goni toate 
zicerile slavoane și ungro-turco-grece, deși 
aceste din urmă sunt foarte puţine și noi, 
primite numai de niște capete bolnave și 
stricate. Moderaţii, că trebuie a le subția, a le 
înnobila și a le români, și eu mărturisesc că m- 
aş învoi cu părerea domniilor-sale. Vin, în 
sfârșit, conservatorii aceştia erau ișlicariii, astă 
veche rugină, care strigă cu glas de Stentor că se 
strică limba, plângând-o și bocind-o în gura 
mare". 

Aplicarea aceasta a terminologiei politice la 
clasificarea curentelor lingvistice o mai găsim și 
aiurea. Cei de la România literară sunt învinuiți 
de "reacționarism" de către latiniști (adică de 
către "liberali”). G. Asachi, cum am văzut, trei 
ani după C. Negruzzi, împarte și el sistemele 
lingvistice în "sistem de conservativi, de radicali 
şi cumpenitori sau de juste milieu". 

Așadar, C. Negruzzi e un "moderat", cum se 


declară singur -- A. Russo ar fi zis "eclectic" --, și 
termenii aceștia politici, atât de frecvent aplicaţi 
la sistemele lingvistice, nu-s figuraţi, ei au 
înțeles mai adânc. În adevăr, omul e dintr-o 
bucată, ideile nu stau în capul lui în 
compartimente separate și, mai ales, cum 
spuneam la începutul capitolului, ideile când 
sunt în slujba unui ideal sunt condiţionate de 
acel ideal. În prima jumătate a veacului al XIX- 
lea, românii sunt luptători: în fața lor se pun 
probleme mari și grave și toate chestiile se pun 
în legătură cu nevoile sociale (arta, de pildă, e 
curat tezistă, armă de propagandă; o recunosc 
toți, Kogălniceanu, în Dacia literară, Alecsandri, 
în prefața Teatrului său etc.), așa încât teoriile 
lingvistice devin un reflex al luptelor naţionale 
şi sociale. 

Și de aceea "liberalii" în politică au fost și 
"liberali", cum zice C. Negruzzi, sau "radicali", 
cum zice Asachi și Eliade, în limbă: latiniști, 
franțuziți: "Dacă-i vorba pe schimbare, pe 
înnoire, să schimbăm, să înnoim, să ştergem 
trecutul rușinos!...", "Moderaţii”, ca C. Negruzzi, 
au fost cumpăniţi în toate, au fost deci 
împotriva "liberalilor": a latiniștilor, a 
franțuziţilor. (Mai târziu, după ce "liberalii" au 


triumfat, "moderaţii" de ieri, fără să-și schimbe 
ideile, se pomenesc în situaţie de "conservatori": 
junimiști...). lar socialiștii, ca să mai dăm un 
exemplu de cum omul e dintr-o bucată, au fost 
realiști, ateiști, fonetiști -- în sfârșit, împotriva 
tuturor atitudinilor și doctrinelor burgheze. 
Numai oamenii bine echilibraţi, sufletele 
bogate, comprehensive și, în adevăr, cumpănite, 
spiritele cu adevărat critice, reflexive, ajutate și 
de o cultură adecuată, pot scăpa de 
uniformitatea aceasta. Așa au fost Kogălniceanu 
și A. Russo, și mai ales A. Russo, acest om 
complet, acest spirit liber, spiritul cel mai liber 
pe care l-au avut românii. Și totuși, C. Negruzzi 
nu e atât de fenomenalist în privința limbii ca 
A. Russo. E o deosebire în atitudinea lui C. 
Negruzzi. El nu dă atât de mare importanţă la 
ceea ce se numește "deprindere", uz. Să nu se 
vorbească de deprindere, zice el: "N-am 
schimbat papucii?" (Scrisoarea XIV-a) Și are mai 
cu seamă antipatie pentru "slavonisme", 
declarându-se partizan al înlăturării lor. Să se 
compare această atitudine cu aceea a lui A. 
Russo, care zice că o limbă se naşte "pe 
decompoziţia altor limbi", că cuvintele, de orice 
origine, se împământenesc și că gramaticii 


trebuie să constate, nu să inventeze --, și care se 
roagă: 

"Lăsaţi-ne să lucrăm în voia sa limbușoara 
asta turcită, grecită, ungurită, slavonită și ce a 
mai fi..., limba acea care le-au făcut românilor 
veacurile, pentru care i-au hulit, necăjit, chinuit 
ungurii și slavonii". 

Această pietare a lui Russo pentru limba "asta 
turcită, grecită, slavonită", așa cum e ea, pentru 
limba vie, cum e în popor, vine desigur și din 
priceperea lui, dar şi din marea lui iubire pentru 
poporul de la ţară, pentru țărănime, care, 
singură, o vorbea așa, vine din adâncul lui 
poporanism. C. Negruzzi a vorbit și el de 
literatura populară o dată în Dacia literară și 
altă dată în Scrisori, unde a colectat o sumă de 
proverbe (în care, nu-i vorbă, pune în gura 
poporului cuvinte ca: intrigi, caracter etc.), dar 
aceasta la dânsul e întâmplător și el n-a fost 
conștient de marea importanţă a curentului 
poporan, cum n-a fost nici maestrul său Eliade, 
pentru că n-a fost poporanist, el, primul 
junimist. Românismul său se reduce mai mult la 
cărțile bicericești şi la "trecut", decât la 
literatura populară, decât la ţăranul român viu, 
cu sufletul și nevoile lui. Şi astăzi românismul, 


când e expresia reacționarismului, se sprijină 
mai mult pe "trecut", iar pe ţăran numai întru 
cât acesta e un simbol al trecutului. 

C. Negruzzi a fost mai raţionalist în privința 
limbii, pentru că a fost mult mai puţin 
poporanist decât A. Russo. Această lipsă de 
poporanism este încă o notă care apropie pe C. 
Nerguzzi de dl Maiorescu. 

Această înclinare raționalistă a lui C. 
Nerguzzi se manifestă și în sistemul său 
ortografic, ceea ce dealtmintrelea e firesc, căci 
la noi chestia ortografică a fost strâns legată de 
chestia lingvistică (după cum aceasta a fost 
strâns legată de tendinţele sociale și politice), a 
fost o faţă a ei: latiniștii au fost etimologiști, 
fenomenaliștii au fost fonetiști. 

C. Negruzzi n-a fost curat fonetist, a fost 
pentru scrierea "care păzeşte etimologia 
cuvântului", ca și dl Maiorescu. 

Aș ieși din genul acestui studiu, dacă aș 
analiza mai amănunţit temperamentul acestui 
scriitor, pentru a arăta că tonul său, când atacă 
curentele adverse, mai ales literatura care nu-i 
place, e perfect acel ton "junimist”, rece, 
sarcastic, că umorul său n-are notă simpatică, 
altruistă, bună, ca de pildă al lui A. Russo. 


Repet: zeflemismul a putut să iasă dintr-un 
umor ca al lui C. Negruzzi, și nu din unul ca al 
lui A. Russo. 

Am voit să arăt în acest capitol că C. 
Negruzzi, pe lângă atitudinea critică față de 
limbă și literatură, care-l pune în rândul 
vechilor critici moldoveni, a avut, față de 
transplantarea civilizaţiei apusene la noi, o 
atitudine deosebită de a tovarășilor săi, 
asemănătoare cu a junimiștilor de mai târziu, 
atitudine care explică și deosebirile dintre el și 
tovarășii săi în privinţa problemei lingvistice, 
deosebiri care formează asemănări cu dl 
Maiorescu. 

În cursul acestui studiu se vor lămuri mai 
bine cele spuse aici cu anticipație, care trebuiau 
spuse acum, pentru a fixa locul lui C. Negruzzi 
în evoluţia spiritului critic român. 


Un junimist patruzecioptist: 
Vasile Alecsandri 


Am spus altădată, ţinându-mă de clasificaţia 
curentă, că Alecsandri a fost un patruzecioptist 
rătăcit la "Junimea". Nu este tocmai așa. Vom 
vedea în cursul acestui capitol că Alecsandri n-a 
avut o concepţie unitară asupra vieţii. Studiind 
cu atenţie opera sa și mai ales cea mai 
semnificativă pentru problema noastră, cea 
dramatică, în comparaţie cu viaţa sa publică și 
cu unele afirmări directe ale sale, se vede clar 
că acest om n-a fost ceea ce se cheamă un 
"patruzecioptist" sau, încă și mai bine, se vede 
că în el s-au luptat întotdeauna două tendințe: 
tendinţa de înnoire, de reformare, și tendinţa de 
conservare, care au rămas alăturea, antagonice. 
De aici o mulțime de contradicții între 
deosebitele sale manifestări, mulțime de 
contradicții în însăși opera sa, o nesiguranţă și o 


lipsă de persistenţă în atitudinea sa față cu 
diferitele întâmplări sociale la care a asistat ori 
a luat parte. De aici apoi, în parte, 
superficialitatea criticii sale sociale chiar acolo 
unde este justă. Și tot de aici și unele 
neajunsuri, din punct de vedere artistic, ale 
operei sale dramatice în care, cum declară 
singur (prefața Teatrului său), a căutat să 
biciuiască apucăturile rele, adică să critice 
manifestările vieţii sociale, morale și 
intelectuale ale vremii, căci literatura română 
de la începutul veacului al XIX-lea a fost tezistă, 
a fost transformată, conștient, în armă de 
propagandă. Și, s-o spunem în treacăt, bine au 
făcut scriitorii, deși, din punctul de vedere al 
artei, aceasta a fost un rău. Dar inter arma 
muzele ori tac, ori iau parte la luptă. 

Critica lui Alecsandri este mai mult practică, 
adică este consemnată mai mult în operele sale 
beletristice. În articole de teorie el a exprimat-o 
foarte rar, și atunci tot ca artist, prin 
ridiculizare. 

El își începe critica prin comedia Iorgu de la 
Sadagura (1844), despre care C. Negruzzi zice 
că a avut un mare succes, pentru că combătea 
xenomania. Așadar, el își începe critica tocmai 


la începutul perioadei de tranziţie, tocmai la 
începutul procesului de asimilare a culturii 
străine. Iorgu Damian, nepotul lui Enache 
Damian, boier de vremea veche, a fost trimis la 
învățătură în străinătate, la Sadagura, nu la 
Paris, ori Berlin, pentru că Alecsandri, când se 
pune pe caricaturizare, nu se-ncurcă. Am spus, 
vorbind de Muza de la Burdujăni, că scriitorii 
vechi au umorul facil și procedeul copilăros. 
Iorgu se întoarce acasă şi scandalizează pe toți 
invitaţii lui Enache prin manierele sale, prin 
disprețul său și prin franțuzismul său contractat 
la Sadagura. Găseşte o singură ființă care-l 
"pricepe", pe Gahiţa Rosmarinovici, o văduvă 
bătrână, pretențioasă, franțuzită, o "précieuse 
ridicule", în genul Muzei de la Burdujăni. 
Tânărul Iorgu declară un amor ridicol de înfocat 
Gahiţei, care, fireşte, i-l primește la moment. 
Dar să stăruim puţin asupra personajelor și 
scenelor. Pitarul Enache Damian, "de 55 ani; 
poartă haine largi: antereu, brâu şi căciulă 
brumărie”, trăiește la moșia sa din Moldova. 
Pitarul Enache Damian e un produs nealterat, 
ori foarte puţin alterat al solului românesc. E un 
boiernaş de modă veche, care-și îngrijește de 
moşie, e, la urma urmei, un țăran, stăpân însă și 


bogat, departe de influenţa fanariotă a capitalei. 
Viaţa lui, în adevăr, e patriarhală. 

Toată plăcerea lui stă în ospeţele cu prietenii 
de primprejur și, presupun, în vânat și citirea 
psaltirii și a Vieţii sfinţilor. El își bate joc din 
toată inima de "noutăţi", fără însă a lupta 
împotriva lor: 

1... mă pot giura pe cei patruzeci de sfinți 
părinţi de pricep ceva din toate cimiliturile câte 
le înșiraţi d-voastră, işti de vremea nouă, care 
vă ziceţi... cum, Doamne, iartă-mă ?... 
civirasalisiți... Ha ! civirasalisiți; d-voastră, 
ipochimene alese, cărora vă este rușine a trăi şi 
a grăi ca părinţii voştri; d-voastră, oameni 
procopsiţi și mai ales pricopsiţi, care vă faceţi 
momiţele altora, împrumutând de la străini 
numai cele rele, numaiputând trăi decât cu 
bonjur, cu blamange și cu parle, marle 
cheschevu..." etc., sau, când Gabhiţa îi vorbeşte 
de "invitaţie", ori îi spune că-i "ariéré": 

1 - Ce sunt? ...rierel? Mări, ce vorbe sunt 
aestea? 

Ha, ha, ha... Auzi înghitaţie, rierel, bonjur? 
Auzi parascovenii pocite?... Nu cumva, soro 
dragă, s-o mutat ţara Moldovii din loc?... Nu 
cumva suntem franțuji, nemți, jidovi ?... şi noi, 


ca niște proști, ne credem tot moldoveni?... Ha, 
ha, ha, rierel, înghitaţie!" 

Enache Damian își iubeşte ţara: " -- ... Ţara 
Moldovei îi binecuvântată de Dumnezeu! 

Și cine nu ştie s-o iubească și s-o prețuiască 
nu-i vrednic să-i mănânce pâinea și sarea", nu-i 
vorbă, Enache Damian, ca om al vremii, are un 
curios mod de a pricepe mâncarea "pâinii și 
sării" Moldovei, căci atunci când visează la 
soarta nepotului său Iorgu, care are să se 
întoarcă de la Sadagura, doreşte, între altele, și: 

"Să deie Domnul, fătul meu, să mi te înalţi ca 
ciocârlia și cu tine să-ți înalţi și neamul!... Să 
deie Domnul s-ajungi ispravnic, pentru ca să 
faci stare mare!..." 

Să-ţi înalți neamul, făcându-te ispravnic, 
pentru a face stare mare!... se cunoaște și azi 
lucrul. 

Alecsandri ridiculizează pe Iorgu, punându-i 
în gură vorbe ca: 

" -- Ha... acum mă suvenarisesc..." " -- Mon 
cher oncle, cetirea necontenită a uvrajelor mi- 
au cam slăbit puterea razelor vizuale..." 

"-- Pardon, mon cher oncle, n-am vreme acu, 
că prezentez omajurile mele sexului frumos..." 

" -- Apoi, să-ţi spun, mon cher oncle? Când au 


trăit cineva într-un târg civilizat ca Sadagura și 
când este silit în urmă a veni într-o ţară 
ticăloasă ca a noastră, contrastul..." etc. 

Iată şi Gahiţa Rosmarinovici: "I o r g u . ...Ah 
! nici o băutură nu poate vindeca patimile 
sufleteşti şi intelectuale. 

G a h i ț a (oftând): Te înțăleg! I o r g u 
(apropiindu-se de ea și luând-o de mână): Mă 
înțelegi?... A! Slavă Domnului că am găsit, în 
sfârşit, un suflet botezat care să mă înțeleagă! 

Ga h i ț a Ah! quel bonheur! mă iubește! 
(tare) Piudoarea sexului meu nu mă iartă ca să 
răspund îndată dorințelor d-tale..." 

Aşadar, pe de o parte, omul simpatic Enache 
Damian; pe de alta, Iorgu și Gahiţa, tipurile 
ridicole. 

Vom arăta că Alecsandri se ridiculizează și se 
caricaturizează pe sine, generaţia sa, năzuinţele 
sale; că aci, în Iorgu de la Sadagura, junimistul 
Alecsandri persiflează pe patruzecioptistul 
Alecsandri. 

Cum s-a văzut, Iorgu de la Sadagura vorbește 
cu amărăciune pentru că e condamnat, el, care a 
trăit întrun oraș civilizat ca Sadagura, să stea 
acum într-o ţară ticăloasă ca a noastră. Dar iată 


că și Alecsandri zice același lucru în scrisoarea 
din 184... către un prieten, citată deja: 

"Crescuţi amândoi în Franţa din copilăria 
noastră, neam despărțit de un an, lung cât un 
secol; tu ai mai rămas la Paris, o ! fericitul între 
fericiţi ! iar eu m-am întors la Iași", în acel Iași 
"semioriental", fără arhitectură, fără nici o 
splendoare, incult și plin de glod, unde meritul 
bonjuriștilor nu e recunoscut (zice el în articolul 
Iașii în 1844 -- tot în 1844, ca și Iorgu de la 
Sadagura), în acel Iași unde, cum zice în alt loc, 
citat mai înainte: 

"Noi ăbonjuriștiii nu mai avem lege, suntem 
eretici, provocăm boierii la duel, mâncăm 
oameni, criticăm abuzurile..." și ceva mai 
departe: 

"Ce zici, amice, de elementul în care suntem 
chemaţi a trăi noi, elevii academiilor din Franţa 
și Germania?... noi, care avem aspirări și 
orizonturi necunoscute sub cerul țării?" 

Gahiţa Rosmarinovici, numai ea "înțelege" pe 
Iorgu, de aceea se înamorează de el. Cu câtă 
răutate îi ridiculizează Alecsandri! Dar, iată ce 
zice el însuși (în articolul despre C. Negruzzi): 
"În adevăr, începutul civilizaţiei îl datorim 
sexului frumos...", după care urmează cuvintele 


de laudă pentru femei, apoi arată că bărbaţii lor 
erau în stare "a răspunde la aspiraţiile lor 
sufletești" și continuă: 

"Dispărţeniile, ajunse astfel la un grad de 
necesitate socială, se înmulțeau și au mers tot 
înmulțindu-se, mai cu seamă după întoarcerea 
în ţară a tinerilor crescuţi în străinătate. Sub o 
aparenţă de imoralitate, societatea își lua 
nivelul său moral, căci inteligenţele dezvoltate 
prin o educaţie egală și inimile deopotrivă 
simţitoare se apropi au și pe ruinele căsătoriilor 
silite formau nouă, libere și trainice legături". 

Și atunci e clar că "junimistul" Alecsandri, 
ridiculizând în Iorgu de la Sadagura pe 
"bonjurist”, pe "duelgiu", ridiculizează pe 
patruzecioptistul Alecsandri, pe bonjuristul, pe 
duelgiul Alecsandri, iar în Gahiţa ridiculizează 
pe femeia de la 1840 accesibilă civilizaţiei. 

Iar în accepţia "Sadagura" ridiculizează 
străinătatea, obiceiul de a trimite pe fii în 
străinătate. Dar, iată ce zice tot el: 

"Negreșit ea ătinerimeai ar fi rămas pierdută 
în hăugașul trecutului, dacă unii din părinţii 
noștri nu ar fi avut ideea de a-și trimite copiii la 
universitățile din Francia și Germania”, și, în 
articolul despre Bălcescu: 


"Tinerimea Moldovei, întoarsă de la 
universitățile Germaniei şi Franciei, adusese cu 
dânsa în societate o comoară prețioasă de idei 
nouă și de simţiri patriotice"... (Să se observe 
ceea ce am mai spus că: "străinismul" a creat 
patriotismul.) 

Dar ceea ce e mai curios e că Alecsandri pune 
gura ridicolului Iorgu teorii de ale sale, teorii 
scumpe: 

"Iorgu: Am cercat de toate fără a da de 
mulțămire!... 

Mi-am zdruncinat șelile prin droşce pe 
paveaua noastră... cea vândută carâtașilor!... făr 
a câștiga altă plăcere, decât o durere în șolduri 
[...] Am alergat ca un iepure pe câmpul 
Copoiului, făr a căpăta altăceva decât o ocă de 
colb în piept și deplină încredințare că locuitorii 
Iaşului au fost și sunt oamenii cei mai colbăiţi 
din toată lumea... Am fost la balurile 
măscărite... vreu să zic măscuite... și m-am 
întors acasă cu ideea că cei mai mulți care-și 
pun masca o fac pentru că li-i rușine de obrazele 
lor !... În sfârșit, m-am dus la opera nemţească, 
la vodevilul francez și la bietul Teatru Naţional 
!, sărmanul !... când moare, când învie... de-i 
mai mult răposat..." 


Dar iată și mai clar cum Alecsandri vorbește 
prin gura lui Iorgu, ori cum Alecsandri, fără să 
vrea, face din Iorgu nu o secătură şi o 
caricatură, ci un adevărat bonjurist: 

"Torgu: Dac-ar giudeca toţi ca d-ta, 
domnule, apoi teatrul naţional nu s-ar putea 
întemeia niciodată în țară: dar slavă Domnului 
!, sunt persoane care știu să prețuiască 
greutăţile unei scene începătoare ca a noastră, 
care nu se ruşinează de a merge să vadă piese 
naționale... Acele persoane sunt vrednice de 
toată lauda..." etc., vorbe pe care le spune Iorgu, 
tipul ridicol, pentru că Kiulafoglu a vorbit cu 
dispreţ despre teatrul românesc şi pentru că 
Alecsandri a găsit ocazia să facă o tiradă cu 
privire la o chestie de care îi ardea inima. 

Aceste contraziceri, care slăbesc şi valoarea 
literară, se repetă adesea la Alecsandri. Așa, 
după ce Iorgu se pocăiește, zice, cu 
asentimentul lui Alecsandri, că trăiește într-o 
"epocă... unde oamenii civilizaţi sunt socotiți de 
nebuni”. Dar între cei care-i socotesc așa e și 
Enache Damian, omul pe care, totuși, Alecsandri 
îl idealizează. Şi ce e mai curios e că această 
frază citată mai sus Alecsandri o pune și în gura 
lui Iorgu cel de la-nceput, stricat, ridicol, și în 


gura Gahiţei, și o pune acum și în gura lui Iorgu 
cel cuminţit, pocăit și serios. 

Aceste contraziceri se datoresc celor două 
tendinţe ale lui Alecsandri. Și așa se face că, 
chiar atunci când el ridiculizează pe Iorgu, în 
unele momente se identifică cu Iorgu și-i pune 
în gură, tot atunci, idei de ale sale proprii, ideile 
personalităţii sale "bonjuriste". 

Să urmărim mai departe atitudinea lui 
Alecsandri. 

Enache Damian, la 1842, râde, se miră, se 
crucește de bonjurism, dar nu-l combate. Ce ar 
fi simţit el oare după 1848, după 1859, după 
"revoluţie", după Unire? După triumful 
bonjurismului? O ştim. Alecsandri ni-l arată în 
1862, numai cât sub alt nume: Sandu Napoilă, 
Ultra-retrogradul. Sandu Napoilă e Enache 
Damian, din Iorgu de la Sadagura, după 
triumful liberalismului. Și dacă Enache Damian 
i-a fost simpatic lui Alecsandri în 1844, trebuia 
să-i fie simpatic și acum, după 1859, căci nu e 
nimic mai firesc, mai logic decât ca Enache 
Damian de atunci să fie Sandu Napoilă de acum. 
Dar tendința patruzecioptistă din Alecsandri 
vrea să se manifeste persiflând pe Napoilă, pe 
"Ultra-retrogradul", vrea să ridiculizeze 


atitudinea exagerată, condamnabilă, rea și 
nejustificată a lui Sandu, dar nu reușește. Îl 
poreclește "Napoilă", îl califică, peiorativ, "Ultra- 
retrogradul", dar la urma urmei ni-l înfățișează, 
fără să vrea, ca pe un om serios, de bun-simt. 
Mai mult: Alecsandri, după obiceiul său, 
vorbește el prin gura acestui "ultra-retrograd": 

"Cică-s patrioți, liberali, progresiști, naţionali, 
demagogi... dracu-i mai știe!, că deodată au 
răsărit în ţară pozderie" etc. 

Conștient, se pune să scrie o bucată contra 
reacționarismului. Instinctiv, izbutește să facă o 
bucată antiliberală, o caricaturizare, nu a "ultra- 
retrogradismului", cum voia, ci a liberalismului. 

Acum, când bonjuriștii și duelgiii, în sfârșit, 
triumfă 

(să ne aducem aminte cum Alecsandri se 
indigna pe la 1840 că ei n-au trecere în 
Moldova), Alecsandri, nemulțumit, îi 
caricaturizează, le ridiculizează lupta și 
triumful. Acum se vede clar că tendinţa, să-i 
zicem, "junimistă" (în înţelesul ce am dat 
cuvântului când am vorbit de C. Negruzzi), e 
mai puternică în el decât tendinţa cealaltă. Și cu 
cât trece vremea, cu cât Alecsandri îmbătrânește 
şi cu cât dorinţele patruzecioptiștilor se 


îndeplinesc, creând o societate în care 
Alecsandri nu se mai simte ca-n pădure şi în 
care meritele-i sunt recunoscute (pe la 1840 se 
plângea, cum am văzut, că bonjuriștii sunt 
aruncați aci, în barbaria orientală și că meritele 
lor nu sunt recunoscute), cu atât tendinţa 
junimistă din el crește în dauna celeilalte: acum, 
societatea românească îi acordase lui și clasei 
sale tot ce dorise; era vorba să se acorde și 
mulțimii, și atunci el începe să ridiculizeze pe 
partizanii drepturilor mulțimii: junimismul este, 
cum am mai spus, pentru ţinerea mulțimii 
departe de viaţa publică, împotriva participării 
ei la trebile statului. 

Și de aceea Alecsandri reușeşte atât de bine 
să ridiculizeze, când scrie pe Clevetici, Ultra- 
demagogul (compus în aceeași vreme cu Sandu 
Napoilă, Ultra-retrogradul). Dacă voind să 
ridiculizeze pe Sandu, a reuşit să-l idealizeze, 
caricaturizând tot liberalismul, apoi, aci în 
Clevetici, scopul și rezultatul sunt identice. 
Clevetici este un "liberal ultra, jurnalist 
constituționalist', un "mare patriot", el vrea 
"consacrarea aptului de la 5 la 24 ghenar”, 
"respectul convenţiunii cu condițiune de a fi 
schimbată în totul" (am subliniat fraza aceasta, 


pentru că e strămoașa celebrei fraze a lui 
Farfuride: "Să se revizuiască ăconștiinţai, dar să 
nu se schimbe" etc.), "sufragiul universal", 
"libertatea absolută", "egalitatea perfectă", 
"împărțirea moșiilor proprietarilor”, "libertatea 
cea mai nemărginită a presei", "republica 
democratică și socială", în sfârşit zice Clevetici: 
"Vreu să imitez în țara mea toate frazele 
Revoluţiunii Franceze [...] Sunt novator, am idei 
mari, idei revoluţionare, vreu să răstorn" etc., 
dar, dealtmintrelea, e fricos (ca și Conu 
Leonida). El se sperie când, în mijlocul 
discursului său incendiar, aude afară tobe: 
"Aoleo! Ce să fie?... Am crezut că-s ei!" 

Acest Clevetici, în 1862, e liberalul de pe 
vremea aceea. 

În Clevetici, Alecsandri a voit să 
caricaturizeze pe liberalul de nuanţă C.A. 
Rosetti. "Republica socială" și celelalte nu mai 
lasă nici o îndoială. Încă de la 1848, între 
oamenii noi există două curente, moderaţii, cu 
Eliade în frunte, și revoluționarii adevăraţi, 
între care cei mai înaintați sunt Rosetti și 
Brătianu. După 1848, și mai ales după 1859, 
deosebirea creşte, se face o prăpastie şi se 
diferenţiază cu încetul cele două curente: 


conservator, din care face parte și Alecsandri 
(un fel de centru drept), și liberal. Adevăratul 
liberalism e reprezentat de Brătianu și Rosetti, 
pe care Alecsandri îi terfelește adesea, deși 
aceștia au luptat mai ales pentru "reformele 
sociale", pentru "redeşteptarea simțului de 
demnitate", "între 1840 și 1859", luptă de care 
Alecsandri vorbește cu admiraţie aiurea (deci 
altă neconsecvenţă!). I. Ghica deja merge spre 
dreapta și, în 

Scrisorile sale, vorbește adesea despre liberali 
ca de niște palavragii, care se laudă că ei au 
făcut totul, cum se laudă Clevetici, când zice: 
"Vreu mai întâi consacrarea aptului de la 5 și 24 
ghenar, ca unul ce este făcut de mine, și numai 
de mine". 

Această invectivă la adresa liberalilor revine 
adesea, în I. Ghica, atunci când el merge spre 
dreapta. Nu mai vorbesc de Eliade Rădulescu, 
acest om care a predicat multă vreme "echilibrul 
între antiteze" și care mai întotdeauna l-a 
pierdut. În al său Issachar sau Equilibru între 
antithezi, liberalii revoluționari de la 1848 sunt 
trataţi întocmai cum Alecsandri tratează pe 
Clevetici "Ultrademagogul". Liberalii 
revoluționari au fost pentru Alecsandri ceea ce 


au fost și pentru Eliade. Deosebirea e că Eliade 
îi ataca pe faţă, pe când Alecsandri se face că 
atacă pe "ultra-demagogi'... Dar, mai 
întotdeauna când un scriitor își bate joc cu 
persistență de "demagogism', el vrea să atace 
democratismul. El utilizează demagogismul 
pentru a caricaturiza democratismul. El are 
speranţa intimă de a compromite prin 
ridiculizarea demagogismului însuși 
democratismul. Caragiale n-a făcut altăceva în 
admirabilele sale comedii. Alecsandri a făcut 
același lucru în Clevetici, ca și în Rusaliile. 

În Rusaliile, democratismul e ridiculizat în 
două tipuri: Răzvrătescu și Galuscus. 
Subprefectul Răzvrătescu (acțiunea, zice 
autorul, se petrece la 1860) propagă la ţară, în 
plasa sa, teoriile lui Clevetici. El spune ţăranilor 
adunați: 

"Oameni buni! [...] Aţi fost lipsiţi de toate, și 
de libertate, şi de egalitate, și de fraternitate, şi 
de legalitate, și de inviolabilitate [...], și de 
drepturi cetățenești, şi de drepturi comunale, și 
de drepturi municipale, și de drepturi civile, și 
de drepturi politice, şi de sufragiul universal. 

Veveriţă(lui Gheorghe): Ce-i sufragiu 
cela, mă 


Gheorghi? 

Cheorghe: Sofragiu, cumătri, ca la boieri 
ăca şi Nae 

Ipingescu în "O noapte furtunoasă"î. 

Răzvrătescu (cetind): Dar, în fine, a 
unsprezecea oră a sunat pentru voi! Cel proletar 
va scăpa de proletariat! Cel mic se va face mare 
şi viceversa, cel mare se va face mic! Cel slab va 
fi putinte și cel putinte neputinte! [...] De-acum 
fiecare locuitor debue ăAlecsandri nu uită să 
pună nici în gura ultra-liberalului Răzvrătescu 
limba cea nouă a filologilori a fi proprietar de 
patru fălci de pământ, căci acel pământ e a lui 
Dumnezeu [...] Să aveţi fiecare partea voastră, 
câte patru fălci, și să nu mai faceţi boieresc?... 

Să se noteze că Răzvrătescu e subprefect și el 
poate că reprezintă în mintea lui Alecsandri 
instituţiile noi introduse în Moldova după 
Convenţia de la Paris. 

Oricât ar zice Alecsandri că nu "biciuieşte 
principiile, ci ridiculul”, e clar că un democrat, 
care ar fi luptat în 1860 pentru apropiata 
împroprietărire, n-ar fi pus în gura unui tip 
ridicol propaganda pentru împroprietărirea 
țărănească. Această persistență în a combate 
ridicolele unei atitudini dovedește o pornire 


" 


chiar împotriva atitudinii, a 

"principiilor". E drept că Alecsandri, cum am 
văzut și până aici, a tergiversat cu aceste 
principii, n-a fost conștient și cu hotărâre 
împotriva lor, ceea ce îl face să nu fie un 
adevărat junimist, dar Alecsandri n-a iubit 
liberalismul; n-a priceput că liberalismul, 
introdus într-o ţară feudală -- și nu se putea să 
nu fie introdus --, trebuia să apară forţamente ca 
o exageraţie și să dea naștere și la multe 
ridicole, inerente unei epoci de tranziție, cum n- 
a priceput "Junimea" de mai târziu. 

În Ianus Galuscus, alt tip din Rusaliile, 
Alecsandri a ridiculizat pe democratul în alt 
ipostaz, în ipostazul de ardelean democrat și 
latinist. Se pare că Alecsandri a avut intenţia să 
ridiculizeze în Galuscus numai mania latinistă. 
Când Răzvrătescu își expune programul citat 
mai sus, Galuscus exclamă: "Domnule, am 
ascultat toate aberăciunile câte le-ai debitat 
fraților români și fac aici declărăciune că ești un 
perturbator!" etc., dar Galuscus, ca ardelean 
latinist, nu putea să nu fie și el democrat 
"perturbator". Ardelenii latiniști trebuiau să fie 
democrați. Mai întâi, în Ardeal n-a rămas o 
clasă boierească română; clasa de sus s-a 


maghiarizat. Tinerii cu învățătură erau toţi fii ai 
poporului și, ceea ce e mai însemnat, dușmani 
ai claselor de sus, care erau și apăsătoare, și de 
alt neam, și de altă lege. La aceste motive de 
democratism, se adăugau și altele, izvorâte din 
"latinism": poporul român, strănepot al celui 
roman, a rămas neatins la țară, în țărănime; mai 
departe: latiniștii visau republica romană și, în 
capul lor, republica era forțamente democraţie. 
Să ne gândim la doctrina socială a lui Barnuţiu. 
Să adăugăm la aceasta ura latinistului împotriva 
fanariotismului, care era semnul distinctiv al 
claselor de sus și încă pornirea omului care vrea 
inovaţii de a merge în toate sensurile pe calea 
inovaţiilor. Și, ca dovadă că Galuscus e 
democrat și că Alecsandri se înșală când îl face 
"apărător al ordinei" e că Galuscus citește proza 
lui Clevetici (a "Ultra-demagogului") și e un 
admirator al acestuia: 

"G a l u s c u s (Deschide jurnalul și se 
adânceşte în cetire): Ce stil! Ce expresiuni 
energice! Ce logică invincibile! Admirabil ziar! 
Admirabil redaptor! Cine-i subsemnat? (caută la 
sfârşitul foaiei) Clevetici! îl gâcisem de la 
început. (Ceteşte din ziar, apoi:) [...] Sublim! 
Iaca accente patriotice!..." 


Iată pe Galuscus democrat -- "Ultra-demagog'" 
-- ca şi 

Răzvrătescu. Galuscus, Răzvrătescu, Clevetici 
au aceeași atitudine din punct de vedere politic 
şi social. Și atunci e curios ca Galuscus să zică 
despre Răzvrătescu că e "perturbator" şi 
"anarhist"... ori nu-i sincer Galuscus. Alecsandri 
se contrazice şi, fără să-și dea seamă, e realist în 
dauna concepţiei piesei sale, căci ardeleanul 
latinist trebuia să fie și democrat, "ultra- 
demagog". Dar Alecsandri combate și mania 
latinistă, nu numai în vorbire, ci și în concepţie. 
Iată ce zice Toader, vornicul satului, despre 
Galuscus (şi Alecsandri face mare haz): 

"De când ăGaluscusi le vorbește sătenilor tot 
din carte și le spune că-s strănepoţi de împărați, 
că se trag din Troian, țăranii au luat-o de bună... 
Dacă-i îndemni la lucru, îţi răspund râzând că 
împărații nu lucrează"... 

Această șarjă o face Alecsandri în 1860, 
uitând, se vede, că în 1848, în o cuvântare la 
Paris, el însuși zice că, dacă întrebi pe ţăranul 
român ce este el, țăranul răspunde: "Eu sunt 
român. Împăratul Traian a venit în vechime cu 
multă putere de a învins pe daci"... ceea ce, 
dealtmintrelea, nu zice ţăranul, dovadă că 


Alecsandri, în tinereţe, și într-un moment de 
"patruzecioptism", când putea să se aprindă 
pentru ideile noi, putea să cadă și el în 
exagerare, în fatala exagerare. Acum, în 1860, 
când tendința cealaltă din el a nimicit aproape 
pe cea patruzecioptistă, Alecsandri, desigur, n- 
ar mai fi căzut în "ridicol", ca la 1848. 

Latinistul Galuscus, pe care l-am văzut 
admirând pe 

Clevetici, face şi el "ultra-demagogism" cu 
țăranii. Când Toader îi zice "cucoane', el îi 
răspunde: 

"Iar cucoane? V-am mai spus la toţi aice [...] 
să nu-mi mai ziceţi cucoane, pentru că astăzi nu 
mai esist boierii, nu mai sunt boieri. Zi-mi frate 
Galuscus, fiindcă toţi românii sunt frați." 

Până aici am analizat atitudinea lui 
Alecsandri faţă cu întâmplările sociale și am 
văzut că atitudinea sa e nesigură. El nu e nici ca 
C. A. Rosetti, nici ca C. Negruzzi. 

Trebuie să explicăm aceste două tendinţe 
contradictorii. Alecsandri, pe lângă un boierinaș 
-- interesul de clasă --, a fost și un nemulțumit 
de soarta unui bonjurist sub domnia lui Mihai 
Sturdza, a avut o cauză personală pentru 
atitudinea liberală -- interesul personal. A fost 


afectat displăcut, cum s-a văzut, de 
orientalismul vieţii, în care el, parizianul fin, 
era silit să trăiască -- "parizianismul". Alecsandri 
apoi a trăit în vremea Regulamentului, când 
țara era într-o stare de adâncă umilire -- 
naționalismul. Și Alecsandri a fost şi un om care 
a vibrat, măcar cât de puţin, de mizeriile 
mulțimii -- idealismul. 

Așadar, din interes de clasă și personal, din 
"parizianism", din naționalism și din idealism 
rezultă tendinţa sa patruzecioptistă. 

Dar același Alecsandri a fost o fire 
conservatoare, un patriarhalist -- am arătat 
suspinul său după vremea veche și aș mai putea 
da dovezi --, a fost un boier epicureu, un 
dispreţuitor al ideilor născute din frământările, 
nevoile, năzuinţele populare și îndrăzneţe. A 
fost un junimist. Aceasta este tendinţa cealaltă. 
Când, mai târziu, fiind și apreciat, împăcându-se 
apoi și cu 'semiorientalismul", care nu mai era 
bătător la ochi, încetând și umilirea ţării, și 
temperându-i-se cu vârsta şi idealismul, când 
toate motivele "liberalismului" său dispar, atunci 
rămâne aproape numai tendinţa junimistă, care, 
necombătută de cealaltă, se accentuează din ce 
în ce. Rar acest om va mai scoate accentele de 


altădată: în Ginta latină, în Ostașii noștri, unde 
zice: "Am văzut visul cu ochii", adică visul de 
patruzecioptist. 

În celelalte privinţe -- limbă, literatură --, 
Alecsandri este critic ca toți ceilalţi, dar tot 
practic, în opere beletristice. 

În tipurile în care el a ridiculizat tendinţele 
sociale, a ridiculizat totodată și pe stricătorii de 
limbă. Și nici nu se putea altmintrelea, pentru 
că, încă o dată, felul vorbirii, admiterea unui 
jargon artificial ori împestrițarea cu străinisme 
sunt strâns legate cu mentalitatea omului, cu 
apucăturile sale, cu modul său de a se comporta 
cu împrejurările. 

Acel care dispreţuia starea din acea vreme și 
voia să reformeze totul trebuia să reformeze și 
limba. Franțuzitul trebuia să fie democrat și 
democratul franțuzit. Latinistul trebuia să fie 
democrat și democratul latinist. Apărătorul 
vechiului regim trebuia să vorbească vechea 
limbă a clasei boierești, iar femeile, primele 
primitoare de civilizaţie, o românească 
franţuzită. Am văzut pe Iorgu, pe Clevetici, pe 
Răzvrătescu, pe Galuscus, pe Gahiţa, pe Enache 
Damian. Și cine nu știe pe Cucoana Chiriţa? 


Alecsandri nu uită niciodată să biciuiască pe 
făuritorii de vorbiri artificiale. Chiar și în Istoria 
unui galbân, din 1844, el nu uită să-i atace, şi 
anume pe Eliade, care începuse de curând să 
plănuiască o limbă nouă. Când galbânul 
vorbește de Eliade, îl numește, în râs, "marele 
amiratoare della prestidigitazione", la care 
paraoa răspunde: 

"(boldind ochii): Ce cuvinte sunt aceste? Gal 
bânul: Aceste sunt câteva dintr-o limbă nouă 
românească ce se descopere acum la București. 

Galbânul: Darian întreabă pe croitorii 
lor ăacelor cuvintei dacă înţeleg cuvintele 
teșmecherii și haram și să vezi că ţi-ar răspunde: 
nu te capisc, sau: nu te cumprind'. 

Și, în adevăr, când limbile românești nu se 
croiau peste munți, se croiau în București -- am 
văzut pentru ce; și erau combătute în Moldova, 
unde spiritul critic s-a trezit de la începutul 
culturii din veacul al XIX-lea. Alecsandri a 
combătut franțuzismul, ridiculizându-l în 
diferite tipuri, ca Iorgu de la Sadagura, Cucoana 
Chiriţa, Gahiţa Rozmarinovici etc. Desigur că 
franțuziții nu vorbeau chiar așa cum îi pune 
Alecsandri să vorbească, dar exagerarea este un 


drept al scriitorului satiric. Poate că Alecsandri 
a fost chiar prea pornit, nedrept sau puţin 
comprehensiv, căci, odată cu importarea 
lucrurilor și ideilor nouă, era fatal să se importe 
şi cuvintele corespunzătoare și era de asemenea 
fatal ca acele cuvinte să fie trântite în limbă fără 
a li se da, deocamdată, un contur mai românesc. 
Se ştie cu câtă greutate cuvintele franţuzeşti au 
fost puse pe calupul limbii românești; așa, 
pentru verbul publier a fost ezitare între 
publicarisesc, publicuiesc, publicăluiesc, 
publiez, publicez, public... Și desigur că, pe 
lângă mania de a întrebuința cuvinte franțuzești 
a celor care voiau să se arate învăţaţi, mai era și 
o întrebuințare exagerată, nevinovată: 
invadarea cuvintelor netrebuitoare pe lângă cele 
trebuitoare, intrarea și fără bilet de legitimaţie, 
graţie îmbulzelii. Oricum, Alecsandri a avut 
meritul de a face prin opera sa critică un mare 
serviciu limbii românești. 

Dar antipatia lui este mai mare față de 
latiniști, pe care îi zugrăvește cu mai mult 
umor. Acestui boier fin, care nu s-a putut 
niciodată disciplina, care, cum mărturisește 
însuși, n-a putut studia nici o ramură a ştiinţei, i 
se părea, îmi închipuiesc, că are în față o ființă 


cu totul de altă specie când se uită la un latinist, 
a cărui îndeletnicire sistematică și laborioasă 
era să cerceteze fiecare cuvânt românesc pentru 
a-l valida ori invalida, și, apoi, cuvintelor 
validate să le dea o formă conform cu o 
sumedenie de legi fonetice. Alecsandri s-a 
răzbunat, cum am văzut, în Ianus Galuscus. 
Citiţi declaraţia de iubire a acestuia către o 
țărancă, în jargonul lui Laurian, sau care vrea să 
fie al lui Laurian. 

Antipatia lui pentru latiniști nu slăbește un 
moment. 

În Scrisorile sale nu contenește cu sarcasmele 
împotriva lor, tratându-i aproape ca pe niște 
dușmani personali. Rar a avut momente de 
comprehensiune, ca într-o scrisoare din 18722, 
în care recunoaște că la 1848, și mai înainte, 
latinismul a avut rost. Dar, ca și dl Maiorescu, 
de pe la 1880 încetează cu invectivele împotriva 
latinismului, pentru că de atunci primejdia 
stricării limbii încetează. 

În Iorgu de la Sadagura -- întâia manifestare 
critică a lui Alecsandri -- el a criticat aproape 
tot ce avea să critice în viaţa sa. A criticat și 
restul de fanarioți, în Comisul 

Agamemnon Kiulafoglu, grec de 45 de ani, 


care, după regulă, ca meridional libidinos, e 
însurat cu o româncă de 22 ani. (De la 
Alecsandri și până la dl Panait Macri, în 
"haiducii" săi, grecul e un satir ahtiat după 
femeile române tinerele și frumușele.) 
Kiulafoglu vorbește jumătate grecește, jumătate 
românește stricat. E tipul "grecului" care caută 
cu orice preţ să parvină: "am trebuință acum de 
parale, pentru ca se me fac ispravnicos mai 
degrabă". 

O paranteză: Tipul acesta, desigur foarte 
interesant, e utilizat de 

Alecsandri mai mult pentru a stoarce un efect 
comic din chipul de a vorbi stricat al grecilor 
din vremea aceea. Toți câți au utilizat acest tip, 
gândindu-se mai mult la efectul comic al 
vorbirii, l-au caricaturizat cu mijloace aşa de 
ieftine, încât nu l-au redat niciodată. Grecul din 
tările române de la începutul veacului al XIX- 
lea, fanariotul lacom și fără scrupule, inventiv 
când era vorba să triumfe, are o oarecare 
asemănare cu grecul pervers și lacom din Roma 
imperială, care a fost zugrăvit de Sienckiewicz 
în Quo Vadis. Chilon Chilonides este desigur un 
intelectual, este un paria persecutat, și nu 
aproape un stăpân, ca cei de la noi, dar lăcomia, 


şiretenia emigrantului, care are un singur scop: 
să trăiască bine cu orice preţ, îi apropie, le dă 
un caracter de familie. Dramaticul unei 
asemenea existenţe nu l-a simţit și nu l-a redat 
nimene la noi. Închid paranteza. 

Alecsandri n-a uitat, în Iorgu de la Sadagura, 
nici pe evrei (Ițic zaraful, care se laudă că are 
"perciuni sudiți”, supus străin), nici pe nemți 
(baron von Klaine Swabe. La C. Negruzzi, e 
baron Flaimuc), care, la începutul civilizării 
țării, au fost printre aceia care au importat 
această civilizaţie, ca medici, ingineri și alte 
profesiuni mai modeste etc. 

Un singur lucru n-a criticat Alecsandri în 
Iorgu de la 

Sadagura: pretenţia scriitorului fără talent, 
care a format mai ales obiectul criticii'Junimii" 
şi în special a dlui Maiorescu. Dar Alecsandri n- 
a trecut fără să bage de seamă și acest "ridicol". 
El a râs și a biciuit adesea pretenţia fără talent. 
Așa, de pildă, în Doi morţi vii (1851), el 
introduce, fără nici un rost altul decăt ca să-şi 
bată joc de literaţii netalentaţi, pe "tânărul poet 
Acrostihescu (Alecsandri, după obiceiul lui și al 
vremii sale, cum am mai văzut, numește 
personajele după îndeletnicirea lor sau după 


" 


ridicolul pe care vrea el să-l arunce asupra lor). 
Acest Acrostihescu, căruia prietenii îi mai zic -- 
desigur cu învoirea lui Alecsandri -- și Odobașa, 
este un personaj care are gata la dânsul felurite 
ode pentru toate prilejurile: 

"Acrostihescu... (scoate din buzunar 
un volum manuscris și caută filele): Aurora... La 
mormântul ei!... odă la împăratul... odă la 
șahul... odă la craiul!" 

Și dacă el își pune poezia și în slujba șahului, 
asta nu-l împiedică să o înalțe sus de tot -- în 
teorie: 

Acrostihescu: "Poezia este o artă 
sfântă... o fiică cerească." 

Flutur: Apoi, dacă-i o fiică cerească, n-o 
face să umble cu colinda la sărbătorile unora și 
altora... m-ai înţeles? 

Acrostihescu (în parte): Bestie 
incapace!" Acrostihescu, ca scriitor lipsit de 
talent de la începutul literaturii veacului al XIX- 
lea, vorbește în limba croită de filologi. De aici 
"bestie incapace" sau "ți s-o înflăcărat 
imaginăciunea" sau "emociuni" și alte expresii, 
pe care Alecsandri le pune, incidental, în gura 
lui Acrostihescu, care dealtmintrelea vorbește ca 
toată lumea. Faptul că Acrostihescu nu este 


consecvent cu sine însuși în sistemul său de a 
vorbi, întrebuințând rar de tot câteva forme 
artificiale, pus alăturea cu faptul că și la alte 
tipuri ale lui Alecsandri, ca și la Muza de la 
Burdujăni a lui Negruzzi, se observă aceeaşi 
neconsecvență, sau una şi mai bătătoare la ochi: 
întrebuințarea, de către aceeaşi persoană, și a 
procedării latiniștilor și a celei a analogiștilor -- 
dovedește că scriitorii beletriști nu prea aveau o 
idee clară de diferitele sisteme lingvistice, ci le 
confundau pe toate în o singură și mare 
babilonie ridicolă, pe care o azvârleau în 
spinarea acelora care trebuiau să zugrăvească 
tagma stricătorilor de limbă și a croitorilor de 
limbi noi românești. Pe lângă multele cauze, 
pentru care tipurile lui Alecsandri nu sunt vii, o 
cauză, când e vorba de stricătorii de limbă, e și 
această neconsecvenţă, cel puţin pentru cei care 
cunosc "sistemele" lingvistice. 

Alecsandri -- urmăm mai departe --, ca și 
"Junimea", n-a prețuit o operă literară numai 
fiindcă este românească. Nici pentru el 
producerea unei opere românești nu era un 
merit, dacă opera nu i se părea bună. Așa, de 
pildă, să se citească articolul de critică, publicat 
de Alecsandri în Propăşirea, în anul 1844, 


îndreptat împotriva "stanţelor epice" (Prinţul 
român) ale lui Aristia. Citez numai începutul: 

"Bateţi din palme, românilor, și strigaţi ura! 
căci în sfârșit, după o lungă-largă așteptare de 
vreo câteva mii de ani, v-aţi învrednicit a 
dobândi un poem epic! ăCum ar fi salutat un V. 
A. Ureche, în 1844, primul poem epic!î Veacul 
vostru de glorie au sosit sub figura unui tom în 
8o plin de versuri sucite și de idei încă și mai 
sucite. Bucurațivă, patrioților” etc..., după care 
urmează o bătaie de joc, căreia îi lipsește ironia 
şi conciziunea, iar nu tendinţa și punctul de 
plecare, ca să fie maioresciană. În 1867, la 
apariția Convorbirilor, Alecsandri le felicitează, 
pentru că pe steagul lor e scrisă și lupta 
împotriva prostuluigust. 

Vasile Alecsandri are un loc special între 
criticii din 

Moldova. El stă în mijloc între A. Russo și M. 
Kogălniceanu, de pe o parte, şi C. Negruzzi și dl 
Maiorescu, pe de alta. De A. Russo îl deosebește 
"junimismul", de C. Negruzzi îl deosebește 
"patruzecioptismul". 

Patruzecioptismul lui Alecsandri are, cum am 
văzut, mai mulţi factori, dar factorul principal 


al patruzecioptismului său e naționalismul. 

În Românii şi poezia lor Alecsandri laudă pe 
țăran și-l idealizează tocmai din acest punct de 
vedere. El nu vorbeşte ca democrat, ci ca 
naționalist. Și când s-a dus în popor 'să-i 
culeagă" poeziile, el n-a făcut-o decât foarte 
puţin ca democrat (ori ca romantic), el a făcut-o 
mai ales ca naţionalist. 

Pentru dânsul, țărănimea română n-a fost, 
mai deloc, clasa producătoare și obijduită, ca 
pentru un Bălcescu și alţii, a cărei soartă trebuia 
îmbunătăţită, ci păstrătoarea și reprezentanta 
românismului. În Iașii în 1844, după ce citează 
părerile unui personaj că "românul e ca ceara" și 
că se face turc, francez etc. după împrejurări, 
răspunde că aceasta e adevărat pentru o mică 
parte, pătura subțire de sus, dar că ţăranul nu-și 
părăsește niciodată "obiceiurile, limba, portul". 
Aiurea, în Românii și poezia lor, deși - sceptic şi 
critic! -- bănuiește că este "poate cam 
părtinitoare nobila sa exaltare" de a-și închipui 
neamul românesc ca "unul din neamurile cele 
mai înzestrate cu daruri sufleteşti", totuși, în 
paginile următoare, nu șovăieşte de a vorbi 
despre poporul român -- țărănimea -- ca de un 
popor "menit a se urca la treaptă cât de înaltă", 


nu șovăieşte de a face declaraţii de iubire 
acestui popor, care e "curat, înţelept, vesel și 
poetic în graiul său" și a cărui adâncă 
cuminţenie, imaginaţie, spirit satiric, inimă 
bună se vădesc în proverbele, poeziile, 
obiceiurile sale. 

"Eu, zice el splendid, de câte ori aud doina, 
îmi pare că aud Moldova plângând după gloria 
sa cea veche" Gândiţivă la impresia produsă de 
doină asupra lui O. Carp sau Coşbuc. Pentru 
aceștia, doina e cântecul unei clase sociale, a 
plugarului -- pentru Alecsandri, ea este cântecul 
patriei, căci pentru el, încă o dată, țărănimea nu 
e o clasă socială, și încă nedreptăţită, ci 
reprezentanta și păstrătoarea tradiţiei, a 
românismului: 

"Într-o epohă ca aceasta, unde țările au a se 
lupta cu dușmani puternici, care cearcă a 
întuneca nu numai drepturile politice, dar și 
chiar naționalitatea românilor, poezia populară 
ne va fi de mare agiutor spre apărarea aceștia; 
oricât de măiestre să fie manifesturile 
cabinetului de Petersburg, românii tot români 
vor rămânea și vor dovedi că sunt români prin 
limba lor, prin tradiţiile lor, prin obiceiurile lor, 
prin cânticele lor și chiar prin giocurile lor". 


E clar că patruzecioptismul lui Alecsandri e 
mai mult naţionalist, decât democratic. 

El primește cu fericire colecția de proverbe a 
lui A. 

Pann. E plin de orgoliu când poate dovedi lui 
Mérimée că "energia sălbatică" cuprinsă în 
vorbele "arde-mă pe cărbuni; eu voi muri fără a 
spune numele iubitului meu" nu e a lui Pușkin, 
cum credea scriitorul francez, ci dintr-un cântec 
popular românesc. 

Acest boier franțuzit a iubit mult produsele 
spiritului şi imaginaţiei populare. Țăranul, în 
scrierile sale, formează orizontul albastru, pe 
care se profilează tipurile grotești ale clasei de 
sus. Nu e vorbă, și albastrul orizontului, și 
grotescul tipurilor sunt exagerate, şi de cele mai 
multe ori fără artă, ori, mai bine, fără destulă 
artă. 

E interesant cum zugrăvește Alecsandri 
coliziunea dintre "civilizaţia" claselor de sus, 
provenită din amestecul de civilizaţii și culturi, 
şi viaţa şi spiritul poporului de la țară. Țăranul 
român nu pricepea mai nimic din ceea ce făceau 
şi desfăceau cei de sus, în vechiul regim. 

Acum nu pricepe chiar deloc. Confuziunea ce 
rezultă ne-o zugrăvește Alecsandri în piesele 


sale, și el, care a luptat atât de mult împotriva 
stricătorilor de limbă, atribuie această 
confuziune aproape tot atâta reformelor 
lingvistice, cât și celor politice și sociale -- de 
aceea am spus, de la început, că critica lui 
socială, chiar când e justă, e superficială. 

Dacă pentru explicarea confuziei în viaţa de 
la ţară 

Alecsandri n-ar fi dat o atât de mare 
importanţă stricătorilor de limbă; dacă ar fi 
accentuat suficient adevărata cauză: reformele 
politice si sociale, el ne-ar fi dat pagini și mai 
interesante de critică socială, căci atingerea 
forme lor noi, introduse de curând, cu formele 
vechi de viaţă este, la noi, obiectul principal al 
oricărei critici sociale. 

Câteva exemple din Rusaliile: 

Suzana: Pare c-o mai vinit o hârtie și azi 
dimineaţă? 

Toader bărbatul său, vornicul satuluii: O 
vinit, da. Ci-că să ne-apucăm de durat o casă 
comunală. D-nu Găluşcă ăGaluscusî ne-o vorbit 
un ceas întreg de costituți... una, de conventi... 
una, fac două; de patrie, de amoare... 

Suzana: Ce moare bărbate? 

Toader: Poate că moare de curechiu, 


fiindcă s-apropie postu. 

Suzana: Bine, darce area face? 

Toader:Elo fi știind, că ne-o mai spus să 
fim de azi înainte cetăţeni. 

Suzana: Cum cetăţeni? Să vă-nchidă la 
cetate? 

Toader: Dracu să-i discurce (scapă jos 
condicile ce ţine subțioară). 

Suzana: Da aceste ce sânt, Toadire? 

Toader: Condici de însemnat toți 
trecătorii prin sat; tabloane de gâște, rațe, pui 
de găină, ouă, toate! Cică-s potrocoale de 
receseminţă'. 

Comic ieftin, nenatural, dar din care se vede 
ciocnirea dintre "civilizaţie" și viața românească 
de sat și din care se vede și greşeala de 
concepţie, de a pune această ciocnire nu atât pe 
seama faptului, cât mai ales pe seama limbii. 

Când Veveriţă, fruntaș, răspunde lui 
Răzvrătescu, subprefectul, care spune ţăranilor 
să clădească un arest comunal: "-- Temniţă la 
n0i?... dar nu suntem scăpați din Ocnă!", 
Alecsandri face critică socială, bazându-se pe o 
neînțelegere de fapte, dar când lui Veveriţă, 
care nu se dumerește ce e "comuna" de care 


vorbește Răzvrătescu, îi răspunde Gheorghe: "-- 
Adică cum una, cum alta! tot ca una, fata mea", 
atunci Alecsandri face iarăși critică socială, 
bazându-se pe neînţelegerea limbii. 

Și mai departe, când Gheorghe zice: "-- 
Vasile, măi frate, d-apoi cică-i pentru binele 
nostru"... iar Veveriţă răspunde: "-- Se poate, 
cumătri; însă vina noastră-i dacă nu-i pricepem? 
Ei ne grăiesc într-o limbă străină, parcă noi am 
fi pricopsiţi ca dânșii..." --, e clar că Alecsandri 
pune mai ales pe socoteala limbii ceea ce ar fi 
trebuit să pună pe socoteala ciocnirii formelor 
noi cu obiceiurile vii ale pământului. 

Dar toate direcţiile în care s-a manifestat, și 
toate contradicţiile chiar, pe care le-am relevat, 
patruzecioptismul, ca și junimismul său, 
țărănismul său patriarhalist, cântarea trecutului, 
ca și reformismul său, critica sistemelor 
lingvistice și a literaturii, ca și activitatea sa 
politică -- toate se reduc, la urma urmei, și se 
conciliază în tendința lui permanentă și 
dominantă: naționalismul, și naționalismul așa 
cum poate să apără într-un suflet conservator și 
artist, mai mult impresionabil decât cugetător și 
logic. 


Evoluţia spiritului critic - 
Critica socială extremă: 
Eminescu 


Pe la sfârşitul deceniului al optulea al 
veacului trecut, statul român modern e 
constituit: Unirea definitivă a principatelor e un 
fapt îndeplinit și Principatele Unite au luat 
fizionomia unui stat "european". 

Vremea prevederilor și a așteptărilor, deci a 
examinării elementelor civilizaţiei străine 
pentru a valida ceea ce e bun și a invalida ceea 
ce e rău, a trecut. Acum s-a experimentat și nu 
mai rămâne decât a constata rezultatele 
experienţei, a face bilanţul binelui și al răului, 
izvorât din introducerea formelor de viață 
apusene. 

Critica, deci, ia un nou aspect. Ea nu mai are 
de examinat spre a alege, ci de constatat 
rezultatele. Şi dacă problemele lingvistice și 


literare, atât de importante pentru vechea 
critică, tot mai sunt la ordinea zilei, ele nu se 
mai pun cu atâta putere, căci bunul-simţ 
aproape a învins. La ordinea zilei acum se pune 
tot mai mult problema socială -- şi, firește, din 
punctul de vedere al claselor care, având să 
sufere de pe urma stării celei noi de lucruri, au 
avut motivul să critice această stare. 

Această nouă fază a criticii -- faza a treia, 
deci --, care începe pe la sfârșitul criticii 
"Junimii", e reprezentată la început de 
Eminescu, care, având în concepţiile sale 
lingvistice și literare multe puncte de contact cu 
"Junimea", și în cele politice câteva, se alipeşte 
de această grupare, păstrând însă o atitudine 
independentă și în mare parte deosebită de a 
"Junimii", ba uneori chiar contrară. 

Această a treia fază a criticii este, și ea, un 
produs al culturii moldovenești, şi Eminescu, ca 
și criticii anteriori, un A. Russo sau un 
Alecsandri, își dă seamă de rolul cultural al 
Moldovei, de rolul ei de învățătoare a românilor 
de pretutindeni: 

"Moldova joacă în dezvoltarea modernă a 
românilor un rol însemnat. Aici, în mare 
depărtare de șarlatanismul intelectual, de 


suficiența și corupţia centrului politic al ţării, s- 
a făcut binefăcătoarea reacțiune în contra 
ignoranței și spiritului de neadevăr al 
academicienilor". 

Eminescu e atât de încredințat de 
incapacitatea culturală a Munteniei, încât, când 
e nevoit să constate un fapt cultural pozitiv, în 
București, el îşi exprimă mirarea: 

"C-o adevărată părere de bine am văzut însă 
pronunțându-se, spre marea noastră mirare 
tocmai în București, o mișcare pedagogică 
sănătoasă..." 2 

El se simte în sfârșit, atât de moldovean, 
încât, în vremea războiului, e foarte susceptibil 
de gloria soldaţilor din Moldova. În articolul 
Moldoveni și munteni, polemizând cu un ziar 
din București, zice: 

"ziarele bucureștene, atât liberale, cât și 
conservatoare ăsubliniat de Em.î, fără 
deosebire, ignorează acest adevăr și pare c-ar 
lua mai bine foc în gură, decât să spuie anume 
că moldovenii se poartă excelent pe câmpul de 
război". 

În privința limbii, Eminescu n-a vorbit mult. 
Aceasta din două pricini. Mai întâi, pentru că nu 
se simțea competent, sau mai bine specialist. O 


declară singur: 

"nefiind filolog de competinţă, declar eu 
însumi că opiniile mele sunt cu totul personale 
şi nu merită de a turbura lucrările filologilor 
noștri... 

În adevăr, în vremea lui Eminescu oamenii 
încep să se specializeze. În epoca anterioară, 
numită, din acest punct de vedere numai, cu 
drept cuvânt, eroică, în epoca lui Alecsandri, 
când era de făcut totul și când cei ce puteau 
face ceva erau foarte puţini -- pe atunci era 
vremea (și nevoia) spiritelor universale: 
Alecsandri face politică, scoate reviste, culege 
literatură populară, e director de teatru, scrie în 
toate genurile literare, în versuri și în proză, se 
ocupă cu gramatica etc. Iar la capătul evoluţiei, 
câtă am făcut-o până acum, găsim pe un 
Sadoveanu sau Brătescu-Voinești, care scriu 
într-un singur gen literar. (În Ardeal, unde 
condiţiile de azi seamănă încă cu cele de la noi 
de acum patruzeci de ani, un Goga, specializat 
ca artist, e nevoit să se consacreze mai mult 
activităţii culturale decât literaturii.) Eminescu 
e printre cei dintâi care, dându-și seamă de 
seriozitatea lucrurilor, știe să se mărginească, să 
se specializeze, conștient de greutatea de a fi 


desăvârșit măcar într-o specialitate, chiar când 
îţi consacrezi ei toate puterile sufletești. 
Eminescu a fost numai poet, căci proza sa este 
puţină și e poezie în proză. Afară de aceasta, a 
mai fost și un cetăţean care și-a spus părerile 
sale -- şi atâta tot. Că uneori s-a amestecat, 
incidental, și în alte ramuri, precum în filologie 
-- aceasta dovedeşte că el a apucat vremea 
oamenilor "universali". 

Iar o altă pricină pentru care n-a vorbit mult 
în privința limbii este aceea arătată de mai 
multe ori până aici, și anume faptul că pe 
vremea sa nu mai era atâta nevoie de a lupta în 
contra stricătorilor de limbă. Eminescu e 
conștient de acest fapt și, constatându-l, mai 
recunoaște încă o dată rolul Moldovei în lupta 
de a feri limba de atentatele novatorilor: 

"Lupta Moldovei contra numiţilor munteni nu 
este îndreptată în contra elementelor istorice ale 
Ţării Românești, ci în contra celor neistorice. E 
o luptă comună la care tot neamul românesc ia 
parte instinctiv, cucerind bucată cu bucată 
bunurile lui naţionale. Azi e limba pe care 
aceste stârpituri o prefăcuseră într-o păsărească 
neînțeleasă, mâini va fi poate organizaţia 
socială...". 


Acum că cei care prefăcuseră limba "într-o 
păsărească neînţeleasă" n-au fost tocmai 
"elemente neistorice", e altă vorbă. Se va vedea 
mai jos ce însemnează la Eminescu aceste 
"elemente neistorice"”. Dealtmintrelea, acela care 
a contribuit mai mult în Muntenia la prefacerea 
limbii "într-o păsărească neînţeleasă" a fost, cum 
se știe, și cum o spune aiurea și însuși 
Eminescu, Eliade Rădulescu, care n-a făcut 
parte, cel puţin în gândul lui Eminescu, din 
"elementele neistorice". 

Cu toată 'necompetenţa" sa, Eminescu, cum 
am spus, atinge de câteva ori și problemele 
lingvistice. Ba are și câteva încercări de 
fonetică: studii asupra pronunţiei dialectale. 

În privinţa limbii, observăm două faze în 
cugetarea lui Eminescu. 

Eminescu dinainte de 1874, când se afla în 
străinătate și în legături strânse cu românii din 
Ardeal și din Bucovina, când nu căzuse cu totul 
sub influenţa "Junimii", este un alt om decât 
Eminescu de după 1874, când devine membru 
al "Junimii". (Şi vom vedea că, din alt punct de 
vedere, cel politic, Eminescu, pe lângă aceste 
două faze, mai trece și prin o a treia, aceea când 
e ziarist la Timpul în București.) În această 


primă fază, de dinainte de 1874, Eminescu, deși 
nu este etimologist ori analogist, nu simte 
aversiune împotriva reprezentanţilor acestor 
sisteme, după cum, și din punctul de vedere al 
idealului social, deși nu e un "patruzecioptist", 
face totuși concesii ideilor "înaintate", în orice 
caz are o atitudine binevoitoare faţă cu ele și, 
cum se știe, admiră, în Epigonii, pe mulţi din 
acei care au reprezentat acele idei. 

Dacă este împotriva purificării "absolute" a 
limbii de elemente străine, Eminescu admite, și 
chiar propune, o purificare moderată: 

"Celor care vor o purificare absolută a limbii 
le vom răspunde că acele vorbe, pe care vor ei 
să le alunge, sunt așa de concrete, așa de 
încrescute în țesătura limbii române, încât 
trebuie să rupi țesătura toată ca să le scoţi [...] 
Celor care nu vor acea curăţire defel ăcare vor, 
ca A. Russo, ca "limba asta turcită, grecită..." să 
rămâie așaî, le vom răspunde că ei singuri sunt 
neconsecvențţi, căci ei au lepădat o mulțime de 
vorbe grece și ruse, pe care le întrebuințau încă 
părinţii lor, și multe din vorbele pe care le scriu 
dnii Florantin, Negruzzi ș.a. [...] s-or duce calea 
celor duse...". 

El pricepe şi explică cu simpatie geneza 


tuturor sistemelor extreme: 

"Mi se va spune, poate, că părerea lui Pumnul 
nu e bună. Dacă nu e bună, aceea însă stă, că 
cronistice e dreaptă și scuzată. După extremul 
latinităţii, a etimologismului absolut, inaugurat 
de bătrânul Petru Maior, care scria 
construcțiuni latine în românește (extrem, ce 
pentru deșteptarea noastră din apatia lungă faţă 
cu latinismul, era neapărat trebuincios), după 
ridicarea la potență a aceluiași extrem de către 
următori, trebuia neapărat să vină contra lui 
extremul fonetismului absolut, a iubirii 
nemărginite a limbii numai românești și 
exclusivitate faţă cu limba latină și cele surori. 
Aceste extreme au fost condiţionate de însăși 
natura lucrului -- nu poţi defige mijlocul unei 
linii, până ce nu vei fi aflat punctele ei cele 
extreme". 

Eminescu, mai departe, apără pe istoricii 
ardeleni împotriva dlui Maiorescu cu argumente 
decât care nu se pot găsi mai bine nici acum. Se 
ştie că dl Maiorescu a vorbit întotdeauna cu 
dispreţ despre istoricii ardeleni, mai întâi pentru 
că falsificau adevărul istoric și al doilea pentru 
că au fost niște simpli cronologiști. Eminescu 
răspunde: 


"Acei oameni, acei istorici care au început 
istoria noastră cu o minciună, după cum zice dl 
Maiorescu -- de au scris tendenţios și 
neadevărat, scuza cea mare nu o găsești tocmai 
în tendinţa și neadevărul lor? Trebuie cineva să 
fie mai mult decât clasic, pentru a pretinde de la 
cel persecutat [...] să fie în toate drept [...] 
Șincai -- chiar dacă n-ar fi atât de mare cum 
pretindem noi că este, totuși, el a fost la 
înălțimea misiunii sale -- la o înălțime cronistice 
absolută; pentru că, dacă criticul ce-l califică de 
mincinos ar fi avut bunăvoința de a cerceta 
istoria istoriei, atunci ar fi putut băga de seamă 
că procesul întru scrierea istoriei la orice 
națiune se începe mai întâi și constă din 
cronografie...". 

Aceeași atitudine o are Eminescu și față de 
redactorii ziarelor din Ardeal, care-și 
împestrițau limba cu germanisme și pe care dl 
Maiorescu îi învinuia că conrup naționalitatea 
românească: 

"Criticul ăPetrinoî... rumegă -- o copie cam 
infidelă a dlui Maiorescu -- ceea ce a zis acesta 
în Convorbirile literare despre limba română în 
ziarele din Austria [...] Eu, din partea mea, sunt 
mai puţin lugubru decât dl critic, și deși ţin la 


desființarea acelor greșeli, totuși nu văd în 
existenţa lor deznaţionalizarea noastră și 
corumperea poporului român" ăsubliniat de 
Eminescui. 

Și cu această ocazie, Eminescu se ridică, în 
principiu, împotriva atitudinii luate de junimiști 
față de fenomenele culturale ale vremii. lată 
cum se exprimă el la începutul articolului din 
care am citat mai sus: 

"După faimoasele critice, în sine bine scrise, 
ale dlui Maiorescu, trebuia neapărat să iasă la 
lumină o şcoală a sa de partizani, care, minus 
spiritul de o fineţe feminină și minus stilul bun 
şi limpede al d-sale, să aibă și ea aceleași 
defecte ce le are părintele, aceeași ridicare la 
nivelul secolului al XIX-lea, același aer de 
civilizațiune și gravitate, care, din nenorocire, 
sunt numai o mască, ce ascunde adeseori numai 
foarte rău tendința cea adevărată și ambițiunea 
personală”. 

Această atitudine a lui Eminescu se explică și 
prin concepţiile sale științifice, dar se explică 
mai cu seamă prin faptul că Eminescu, care 
învățase în Bucovina și Ardeal, care cutreierase 
toate ținuturile locuite de români și care se 
bucurase de bucuriile lor și suferise de 


suferințele lor, acum, când scrie, trăiește în 
Viena, între tinerii studenți ardeleni și 
bucovineni, încălzindu-se de luptele lor și 
îmbrăţișându-le până la un punct aspiraţiile, în 
orice caz pricepându-le. Această apropiere de 
ardeleni și de bucovineni, de ardelenism și de 
bucovinism, a avut și un alt rezultat: limba sa 
este plină de expresii întrebuințate numai peste 
munţi, ca de pildă: "a reflecta" (ș a răspunde), "a 
murit înainte de atâţia ani", "vom abstrage de la 
unele deprinderi", "în Ungaria veră", "nu ni se 
pare consult", "dătorie" etc., expresii de care nu 
s-a dezbărat cu totul, în proză, nici mai târziu, 
de pildă când scria la Timpul. 

"Ardelenismul" acesta Eminescu nu-l va 
pierde cu totul nici în faza a doua, nici atunci 
când nu va mai fi în strâns contact cu ardelenii 
şi când va face parte din "Junimea", din școala 
care și-a bătut joc cu cea din urmă cruzime de 
ardelenism. Vorbind de o piesă localizată 
(Revizorul lui Gogol), în care localizatorul, dl P. 
Grădișteanu, pune în gura unui tip graiul 
ardelean șarjat, ridiculizat, Eminescu 
protestează, zicând că: "...a face ridicolă o 
pronunție înlăuntrul unui ş-aceluiași popor este 
procedura unui om care caută efect cu orice 


preț". 

Dar această "procedură a unui om care caută 
efect cu orice preț" este procedura lui Alecsandri 
din unele comedii! Este procedura lui Caragiale 
din unele schițe! Este una din "procedurile" prin 
care "Junimea" se desfăta! În Amintirile sale, dl 
Panu ne istoriseşte ce efecte comice scotea V. 
Pogor din această "procedură"... 

În această a doua fază însă, când Eminescu e 
sub influența "Junimii", atitudinea sa în privința 
sistemelor lingvistice, dacă nu e disprețuitoare 
ori pătimaş dușmană, e totuși deosebită de 
atitudinea din faza întâi. 

În faza întâi, cum am văzut, Eminescu ia 
condeiul numai ca să apere ori să explice 
"sistemele"; acum îl ia -foarte rar, nu-i vorbă -- 
numai pentru ca să le atace. 

Vorbind de etimologiștii ardeleni, Eminescu 
zice că ei, urmărind "așa-numita puritate a 
limbii", "au crezut de cuviinţă a prăda lexiconul 
latinesc și acele ale limbilor romanice..." 
Eminescu a schimbat tonul... Iar la argumentul 
că latiniștii au făcut aceasta pentru a dovedi 
latinitatea limbii, argument la care Eminescu cel 
din faza întâi era sensibil, acum (1877) 
răspunde că: 


"Dar, peste tot, românii au dat prea mult pe 
părerea străinilor, pe când această părere ar fi 
trebuit să ne fie cumplit de indiferentă și atunci 
poate mergeam mai bine". 

Aiurea se ridică împotriva "plăsmuirii 
meșteșugite" a limbii și cugetării "de către o 
anume academie", parcă "poporul în două mii 
de ani n-a avut nici limbă, nici cugetare...". 

Dar acela împotriva căruia Eminescu este mai 
categoric e Eliade Rădulescu: 

"Ruina frumoasei limbi vechi, care se scria 
încă cu toată vigoarea în veacul trecut, o 
datorim în mare parte înrâuririi stricăcioase a 
lui Eliade" . 

Am văzut că, mai târziu, în focul luptei sale 
împotriva păturii grecești suprapuse, "ruina 
frumoasei limbi vechi" Eminescu o pune în 
spinarea acelei pături suprapuse. 

Dar preocuparea lui Eminescu de problema 
limbii nu are mare însemnătate și e cu totul 
incidentală în cariera sa de scriitor. Încă o dată: 
trecuse vremea primejdiei, şi Eminescu nu era 
omul care să sfarme uși deschise. 

Înainte de a isprăvi cu această chestie, ni se 
pare interesant a releva o idee pe care Eminescu 
a exprimat-o în treacăt, dar care este foarte 


interesantă și care-l deosebește de junimiști. 
Este poporanizarea limbii ştiinţifice de către 
intelectualii satelor: 

"învățător şi preot coboară cultura în jos și 
traduc limba cosmopolită, nesemnificativă și 
abstractă a științei, care e domeniul lumii 
întregi, în formele vii, mlădioase și încântătoare 
prin originalitate, a poporului". 

Dar acest lucru nu s-a întâmplat și pricinile 
sunt multe: și faptul că cultura n-a străbătut, 
cum ar fi fost de dorit, la ţară, și firea limbii 
românești, care, ca orice limbă romanică, este 
refractată la creaţiuni de cuvinte voite -nu poate 
"da muguri" ca să întrebuințăm o expresie chiar 
a lui Eminescu. Germanii, rușii, ungurii au 
naționalizat mult limba științifică, noi n-o 
putem face. Oricum, dorinţa aceasta a lui 
Eminescu dă o notă caracteristică concepţiei lui 
şi ne dovedește, şi ea, ceea ce vom constata mai 
jos: că Eminescu a fost reprezentantul claselor 
de jos, vechi, românești. 

Să mai adăugăm aici și faptul că -- întocmai 
ca și 

Asachi, ca şi C. Negruzzi, ca și Eliade, care 
vorbeau de "conservativi", "juste-milieu" și 
"radicali" etc. în limbă -- și Eminescu și-a dat 


seamă de legătura dintre tendinţele politice și 
sistemele lingvistice: el constată că acei care au 
fost "unioniști" în politică au fost "unioniști" și-n 
limbă, adică partizani ai unei limbi literare 
făcută pe baza ambelor dialecte. Cu această 
ocazie, Eminescu citează România literară -- 
încă o dovadă că, și după dispariţia ei, ea era 
cunoscută. (Numai dl Maiorescu să n-o fi 
cunoscut?) 2 

Despre literatură -- lucru curios -- a vorbit 
puţin cel mai mare poet al nostru. Nu-i vorbă, 
nici primejdia înstrăinării literaturii nu mai era 
atât de mare pe vremea lui Eminescu, dar totuși 
ea era destul de mare ca să inspire încă grijă, în 
orice caz era mult mai mare decât primejdia 
stricării limbii. 

Și Eminescu poate nici n-ar fi vorbit de 
literatură, dacă, în calitatea sa de redactor al 
părții neoficiale a Curierului de Iași, n-ar fi fost 
oarecum silit să-și spună cuvântul asupra 
activităţii Teatrului Naţional din capitala 
Moldovei, cu care ocazie el dă dovadă de o 
mare pricepere și de o serioasă cultură estetică, 
căci paginile sale asupra genurilor dramatice nu 
sunt deloc mai prejos decât paginile cele mai 
bune din dnii Maiorescu şi Gherea. Dar discuţia 


acelor lucruri nu intră în cadrul studiului 
nostru. 

Și în privinţa literaturii observăm două faze 
în ideile lui Eminescu: înainte de a veni în Iași, 
Eminescu a mai avut ocazia să vorbească de 
teatru, ca colaborator al unor gazete din Ardeal, 
unde se agita ideea unui teatru românesc 
ardelean. Ideile literare ale lui Eminescu din 
această epocă se deosebesc de cele din epoca 
următoare. Dacă nu poate, de pildă, gusta 
piesele lui Bolintineanu, el gustă pe ale lui V.A. 
Ureche. Prin urmare, el nu judecă încă 
literatura românească, ca junimiștii, "de la 
nivelul secolului al XIXlea", cum am văzut că se 
exprimă însuși el despre atitudinea 
disprețuitoare a dlui Maiorescu. 

În această vreme, Eminescu -- reacționarul de 
mai târziu -- recomandă cu entuziasm pe Victor 
Hugo, pe acel "adorator al poporului și al 
libertăţii": 

"Pe acest bard al libertăţii îl recomandăm cu 
multă seriozitate junimii ce va vrea să se încerce 
în drame naţionale-române". 

O altă idee esenţială a lui Eminescu din 
această epocă e preocuparea -- antijunimistă -- 
de valoarea etică a operei de artă: 


"Voim ca piesele, de nu vor avea valoare 
estetică mare, cea etică însă se fie absolută [...], 
nu numai să placă, ci să și folosească, ba, 
înainte de toate, să folosească", și, din această 
cauză, se declară împotriva imitării autorilor de 
limbi oculte: 

"Ca un post-script voi adauge un consiliu 
esenţial, acela adică de a nu imita autori de 
limbi oculte, care n-au făcut calea în jurul lumii, 
d.e. ruși, maghiari, sârbi -din cauza simplă cum 
că aceştia au în adevăr câte ceva original, care 
place, însă elementul etic din ei e infectat". 

Eminescu, cum se vede, în faza întâi e, ca și 
în privinţa limbii, comprehensiv, conștient de 
nevoile momentului, el își apără "sărăcia și 
nevoile și neamul" și, încă o dată, nu privește 
lucrurile de la "nivelul secolului al XIX-lea"... 

În faza a doua, junimistă, nu că dezvoltă cine 
ştie ce idei contrare celor din faza întâi, dar nu 
mai găsim nimic din acele idei și simțim bine 
că, dacă încă poate tot ar face caz de condiţia 
etică a operei de artă, în orice caz, nu ar mai 
recomanda pe cvasi-socialistul Hugo, pentru că 
este cântăreţul libertăţii. Acum și Eminescu 
priveşte lucrurile "de la nivelul secolului al XIX- 
lea". Relativ la teatru, el declară că publicul e și 


mai prost decât teatrul cel prost din Iași și, 
generalizând, scrie: "La noi în ţară succesul 
mediocrităţii e foarte ușor și lupta tuturor 
elementelor mai bune peste măsură grea". 

În această fază, Eminescu se ridică cu putere 
împotriva teatrului francez modern. Eminescu 
este dintre acei care, ori de câte ori pot găsi 
motivul, ocazia sau chiar pretextul de a arunca 
o săgeată împotriva culturii franceze, o aruncă 
cu bucurie. La noi antifranțuzismul, cu cât este 
mai pasionat, cu atât este o dovadă mai mult de 
reacționarism. "Noutăţile" ne-au venit din 
Franţa, şi mai cu seamă "noutăţile" în ordinea 
politică și socială, și orice reacţionar, odată cu 
Franţa revoluţionară, a urât și Franţa literară -- 
şi cu drept cuvânt, căci toți și-au dat seamă ori 
au simţit că în literatura acestui popor, mai ales 
în perioadele lui de viață intensă, circulă 
spiritul lui critic ireverenţios și frondeur -- cum 
se zice --, irespectuos, atentator la toate 
formulele tradiţionale și sacro-sancte. 

Iar faţă cu lipsa de cultură și de gust în 
lucrurile literare, în ce își pune Eminescu 
speranța? Natural că el, ca toţi criticii dinaintea 
lui -- ca și-n privinţa limbii, ca și-n privința 
politicii --, își pune toată speranţa în Moldova, 


care "joacă în dezvoltarea românilor un rol 
însemnat". 

Așadar, în privința limbii și a literaturii, 
Eminescu face parte din curentul critic 
moldovenesc, dând criticismului o nuanță mai 
pronunțată de eclectism: dreptul tuturor 
dialectelor; şi admițând, în faza întâi, și 
oarecare înrâurire a sistemelor lingvistice 
novatoare. 

Dar dacă pe la 1880 problema lingvistică și 
literară nu mai este atât de însemnată, 
primejdia înstrăinării fiind în mare parte 
înlăturată, problema socială se pune cu o putere 
covârșitoare. 

Formele politice și sociale europene, 
introduse în ţară, își dăduseră roadele. Înainte 
de a fi introduse acele forme, toate clasele 
sociale își puseseră mari speranțe în ele. Chiar 
boierimea mai inteligentă, nevăzând o mare 
primejdie în ele, le îmbrăţișase. Iar ţăranii, câți 
or fi știut de reformele ce se pregătesc, vor fi 
fost mulțumiți și ei. Se părea că acele schimbări 
vor aduce fericirea generală, bunăstarea tuturor 
claselor, armonia socială. 

Dar lucrurile au fost altfel: realitatea a 


dezminţit așteptările. 

E drept că acea parte a boierimii care a știut 
să se adapteze la noua stare de lucruri n-a 
suferit aproape nimic. Cel mult dacă libertăţile 
şi mai cu seamă accesul mulțimii la trebile 
statului, acordate de constituţie, au putut s-o 
nemulțumească, nu atât pentru prezent, ci ca o 
amenințare pentru viitor, când acele libertăţi și 
acel acces ar fi devenit realităţi. De aici s-a 
născut, în această clasă, un curent împotriva 
"relelor" politice, rezultate din noua stare de 
lucruri. Să se observe bine: un curent împotriva 
relelor politice, și nu economice! Teoretizarea 
cea mai conștientă a acestui curent s-a numit 
junimism. La acest curent s-au alipit câţiva 
mandarini ai păturii intelectuale, câțiva 
aristocrați ai profesiunilor liberale, dintre care 
cel mai însemnat a fost dl Maiorescu. 

Dacă dl P. P. Carp a fost reprezentantul 
boierimii conservatoare, dl Maiorescu, al doilea 
corifeu al "Junimii", a fost reprezentantul 
mandarinatului intelectual. Iar când aceștia n- 
au vorbit în numele intereselor claselor de sus, 
au vorbit în numele "Statului", și nu în numele 
mizeriei claselor de jos. 

Clasa cea nouă, burghezia comercială și 


financiară şi arhiinfima burghezie industrială, 
ca și profesiunile liberale născute din noua 
organizare a ţării -- aceste clase noi, care-și 
datorau existența noii stări de lucruri și a căror 
condiție de existență și înflorire era această 
nouă stare de lucruri--, au fost mulțumite, n-au 
criticat nimic, nici rezultatele politice, nici pe 
cele economice ale introducerii formelor 
europene. 

Clasele însă care au suferit economiceşște pe 
urma acestei noi stări de lucruri, căzând în 
mizerie, și fără ca organizarea politică, care le- 
ar fi fost favorabilă, să le aducă vreun folos -- 
căci nu ştiau să se folosească de ea -- au fost: 
țărănimea, răzeșii și meseriașii. Ţărănimea, 
neputându-se desfiinţa, a căzut într-o mizerie 
din ce în ce mai mare; răzeșii au fost ruinați și 
în parte desființați: meseriașii au fost în mare 
parte distruși. 

Pe la 1880, procesul de sărăcire a țărănimii, 
datorită acelor împrejurări, care au izvorât din 
comercializarea agriculturii, ca și procesul de 
ruinare a răzeșilor, ca și procesul distrugerii 
meseriașilor, datorită importului de fabricate 
străine, este destul de înaintat, ca unii oameni, 
îndureraţi de acest lucru, să dea alarma. 


Și cei care dau alarma fac parte dintre 
intelectualii vremii, dintre oameni care, fie din 
pricina altruismului, fie din pricină că înșiși, 
prin naștere, făceau parte din clasele de jos, a 
căror durere, deci, o puteau simţi în mod mai 
egoist, fie din pricina poziţiei de inferioritate, în 
care clasa intelectualilor începe să fie pusă 
acum, fie din pricina, mai intelectuală, a 
înaltelor interese de conservare a neamului, 
ameninţat prin ruina temeliei sale, își însușesc 
nevoile acelor clase și fac, în numele acelor 
nevoi, procesul formelor sociale noi, şi deci 
procesul acelei clase noi, a burgheziei, care 
reprezintă aceste forme și care se folosește de 
ele în exploatarea claselor de jos. Critica aceasta 
nu va fi, ca a junimiştilor, numai politică, ci și, 
mai ales, o critică economică. Acești intelectuali 
nu vor critica societatea din cauza lipsei unei 
cam metafizice corespondențe dintre fond și 
formă, ci din cauza suferințelor celor mulți și 
mici. 

Și aceşti critici vor găsi un sprijin puternic în 
pătura intelectualilor, şi nu numai în altruismul 
acestei pături, ci și în interesele ei de clasă, căci 
acum, după 1880, clasa aceasta, crescând din 
cauza înmulțirii școlilor, nu mai este o clasă 


privilegiată ca mai înainte; "proletariatul 
intelectual" își face apariţia. lar nemulțumirile 
acestei clase devin acute la exemplarele ei mai 
de lux și din cauza invidiei omului subţire, cu 
necesități multiple, lipsit de mijloacele de a le 
satisface (de pildă, grupul de scriitori din Dan). 

Aceste interese -- ale țărănimii, ale răzeșilor, 
ale meseriașilor (foarte puţin ale născândului 
proletariat intelectual, și deloc invidia) -- 
vorbesc în critica socială a lui Eminescu. 
"Reacţionarismul", ca şi "antistrăinismul" lui 
Eminescu la aceste interese se reduce! Căutând 
principiul criticii lui, dezbrăcând această critică 
de frazeologia filozofiei de stat germane, 
ajungem la concluzia că Eminescu a făcut 
procesul noii organizații politico-sociale în 
numele intereselor acelor clase, deși, la o privire 
superficială, s-ar părea că Eminescu este un 
junimist care duce la extrem critica junimistă. 
În realitate, junimiștii au criticat o organizare 
politică, și critica lor a avut ca principiu, ca 
punct de plecare, interesele boierimii 
amenințate în viitor de câtre liberalism, pe când 
critica lui Eminescu, pe lângă critica anomaliilor 
politice, făcută din punct de vedere reacţionar 
(și într-aceasta el e junimist), a fost mai cu 


seamă critica unei organizări sociale, din 
punctul de vedere al intereselor claselor de jos, 
al claselor vechi, "pozitive", cum le zice 
Eminescu (și aici nu mai e junimist). 

Vom dovedi aceste lucruri. În privinţa 
problemelor sociale, Eminescu a trecut, ca şi în 
privinţa celor lingvistice și literare, prin mai 
multe faze, și anume prin trei. 

Deosebirea dintre aceste faze, mai ales dintre 
întâia și a doua, nu stă atâta în ceea ce spune 
nou în faza a doua, cât în ceea ce nu mai spune 
în această fază. 

În faza întâi -- deși fenomenalist -- concepe 
societatea ca un organism, concepţie pe care, în 
afară de socialiști, n-au avut-o decât 
reacționarii, căci liberalii au fost raționaliști, 
deși se declară pentru domnia absolută, totuși, 
politicește, nu este partizan al conservatorilor 
români, declarând că ambele partide sunt egal 
de rele și spunând că "burghezia" se dă când cu 
albii, când cu roșii. Mai mult, în această fază, 
care ţine până la intrarea lui în "Junimea", el 
are afirmaţii care, ca şi cea de mai sus relativă 
la partide, sunt inimaginabile în faza a doua și 
mai ales în faza a treia. Într-un rând, laudă pe 
Dimitrie Brătianu, pe care mai târziu îl va ocări 


cu cruzime; altă dată, declară că în Rusia s-ar 
face călăul tiranilor; aiurea prevede cu bucurie 
că republica franceză (subliniez ambele 
cuvinte!) va bate pe nemți după pace: altă dată, 
explică starea anormală a Austriei prin 
rămășițele trecutului etc. 

Într-un loc, apostrofează clasele de sus că au 
făcut "din o parte din oraș tirana celorlalte cinci 
părți" ca să aibă "alegători pe sprinceană". (Mai 
târziu va fi pentru menţinerea celor patru 
colegii.) Iar în privinţa influenţei străine, în 
general, declară că educaţia străină e rea, căci 
"implică spirit străin", cultura străină însă nu e 
rea. 

Această primă fază se caracterizează, deci, 
prin poziția independentă a lui Eminescu faţă de 
partidele politice, pe care le acuză laolaltă, 
precum și prin oarecare juvenilitate, dacă se 
poate spune astfel, a sentimentelor, prin 
oarecare "idealism" și concesii făcute 
"revoluționarismului". Dacă la acestea adăugăm 
şi atitudinea lui Eminescu, tot din această fază, 
faţă de dl Maiorescu, despre care am vorbit mai 
sus, atunci ni se va lămuri și mai bine 
fizionomia morală a lui Eminescu dinainte de 
1874. 


În faza a doua, care începe cu stabilirea lui 
Eminescu la Iași și intrarea sa în "Junimea" și 
care se caracterizează mai ales prin ideile 
cuprinse în conferinţa sa, din 

1876, despre "Influența Austriacă", Eminescu 
nu mai face nici o concesie 
"revoluționarismului". El dezvoltă acum pe larg 
teoria domniei absolute, singura formă bună de 
guvernământ. Acum el nu mai are o poziţie 
independentă faţă de cele două partide, se 
ridică cu putere împotriva "franțuziților" 
(liberalilor) și începe să facă, incidental, teoria 
păturii grecești suprapuse din Muntenia 
(liberalii), rasă străină, "de baltă", căreia se 
datoresc toate relele țării, distrugerea, în vreme 
de 50 ani, a claselor pozitive. 

Faza a treia se caracterizează prin 
înregimentarea sa în partidul conservator, în 
care devine un militant, şi prin faimoasa teorie 
a păturilor suprapuse. Caracteristic acestei faze 
e și faptul că Eminescu, fiind acum gazetar, nu- 
şi mai poate exprima convingerile cu toată 
libertatea ca mai înainte. 

Am văzut că în faza a doua, înainte de a intra 
în redacţia ziarului Timpul, Eminescu a fost 
duşman al constituționalismului și partizan al 


domniei absolute. Când vine la Timpul, ne-am 
aştepta să combată constituţionalismul, acea 
formă nouă de organizare politică și socială 
introdusă din străinătate, fără ca ţara să fi avut 
nevoie de ea, acea formă care, după Eminescu, 
nu e bună nici pentru popoarele apusene, căci, 
cum zice el de atâtea ori (uitând însă pe Anglia 
şi făcând anacronisme), tăria țărilor apusene se 
datorește absolutismului. Dar Eminescu, acum, 
nu mai e împotriva constituţionalismului, sau 
nu mai e consecvent împotriva 
constituționalismului. 

Deși, într-un loc, zice că ar trebui să ne 
"întoarcem parțial la trecut"; deși așteptarea ca 
formele noi să dea un rezultat bun o compară cu 
așteptarea ca în câteva ceasuri să avem o 
grădină bătrână din niște copăcei răsădiți fără 
rădăcină; deşi formulează undeva lozinca ce ar 
trebui să urmăm în cuvintele: "Forme vechi, dar 
spirit pururea nou"; deși declară că acei care au 
introdus formele noi sunt străinii din Muntenia; 
totuşi nu numai că, aiurea, declară că 
reîntoarcerea la trecut e imposibilă și utopică, 
dar face toate sforțările ca să dovedească cum 
că constituționalismul n-a fost introdus de 
liberali, ci de boieri, la 1859, și de conservatori, 


la 1866, că reformele de la Unire încoace (adică 
reformele cele "rele"... completarea formelor 
noi!) au fost făcute de conservatori, în sfârşit, 
așa cum fac și azi ziariștii de partid, când vor să 
arate că partidul lor a făcut totul. 

Dar atunci pentru ce teribila luptă a lui 
Eminescu împotriva "roșiilor”, dacă formele noi 
nu mai sunt rele ca în conferinţa de la 1876, ca 
în unele articole chiar de acum din Timpul (în 
care Eminescu își descopere profundul sufletului 
său)? Eminescu, fireşte, găsește argumentul: 
lupta conservatorilor -- și deci a sa -- împotriva 
"roşilor” e de dragul constituţionalismului și al 
formelor noi. Eminescu se simte chemat ca, 
împreună cu partidul său, să con serve intactă 
constituţia (cum se repetă banala istorie!) și să 
dea un fond formelor noi. 

Iată-l dar, în Timpul, departe de 
reîntoarcerea totală la trecut din Influenţa 
austriacă, departe chiar de acea reîntoarcere 
"parțială" la trecut dintr-un articol de pe la 
începutul activităţii sale de ziarist la Timpul, 
departe de necesitatea "formelor vechi" din alt 
articol din Timpul etc. 

Aceste contradicții se explică, desigur, prin 
necesitățile de oportunitate ale partidului în 


care lupta Eminescu. În realitate, marele nostru 
poet a fost întotdeauna împotriva formelor noi, 
şi dacă la Timpul (unde dealtmintrelea nu s-a 
putut opri să nu arunce uneori fulgere împotriva 
acelor forme), le-a admis și le-a apărat, aceasta 
a făcut-o din motive de tactică ale partidului pe 
care-l reprezenta. 

Fără a mai insista asupra tuturor 
contradicțiilor, vom mai releva una. Eminescu, 
care în faza a doua acuză mișcarea de la 1848, 
acum, pentru a combate pretenţia "roșilor" că ei 
au făcut totul în această ţară, citează, între 
semnele de vigoare, și manifestările de 
independenţă națională, anterioare roșilor, și 
această mișcare de la 18482. 

Un alt caracter, afară de contradicţie, al 
activităţii lui 

Eminescu din faza a treia este pasiunea și 
nedreptatea de care dă dovadă în scrierile sale. 
El merge așa de departe pe calea aceasta, încât 
insultă pe liberali, pentru că fac spitale rurale -- 
căci zice el, nicăieri nu sunt spitale la țară, și 
liberalii, care au pornit un fel de război de 
exterminare împotriva poporului, s-au simţit 
datori -- și nici pentru aceasta măcar Eminescu 
nu le e recunoscător -- să facă și ambulante. 


te 

Aşadar, politiceşte, Eminescu a fost un 
reacționar ca și junimiștii. Dar în Eminescu nu 
vorbea interesul vreunei clase diriguitoare, ci al 
claselor mici, al meseriașilor, al răzeşilor și al 
țăranilor. Din acest punct de vedere a criticat 
Eminescu formele noi, care sunt rele, pentru că 
sărăcesc și distrug acele clase. 

Ca să pricepem și mai bine deosebirea dintre 
Eminescu și junimiști, să ne gândim la 
atitudinea câtorva corifei ai "Junimii". Pe când 
Eminescu, cum am spus, a criticat societatea 
românească în numele claselor de jos, dl 
Maiorescu a criticat societatea românească din 
punctul de vedere al necorespondenţei dintre 
fond și formă și a luptat pentru ideea de "stat", 
în numele statului, și nu al claselor de jos, ba 
dimpotrivă, a fost pentru preponderența celor 
de sus, ca și dl P. Carp, care, însă, a reprezentat 
ideea de "stat", încă și mai mult din punctul de 
vedere al claselor de sus decât dl Maiorescu. 
[+] 

Eminescu reprezintă toate aceste clase vechi: 
"Istoria celor din urmă cincizeci de ani -- zice el 
--, pe care mulţi o numesc a regenerării 
naționale, mai cu drept cuvânt s-ar putea numi 


istoria nimicirii răzeșilor și breslașilor”. 

Și adaugă imediat: "Nimicindu-se însă talpa 
țării, era neapărat ca și stâlpii să cadă. Au căzut 
şi boierii". 

Eminescu insistă pe larg asupra cauzelor 
ruinării claselor mijlocii. Meseriașii, zice el, au 
fost distruși: din cauza răpezii modificări a 
vieţii, încât croitorii, de pildă, n-au putut să 
urmeze această răpede schimbare, și au fost 
înlocuiţi de străini; din cauza concurenţei 
fabricatelor străine; din cauza desființării 
breslelor, din cauza lipsei de măsuri de apărare 
a "dezrobiţilor”; din cauza egalităţii sociale, 
introdusă pripit în România, care a dat naștere 
"boieririi" claselor mijlocii, cărora a început să 
le fie rușine de muncă și să se arunce în 
funcţionarism. De aici infiltrarea evreilor așa de 
adânc în organismul românesc: ei au umplut 
golurile lăsate de români. Formele noi de viaţă, 
zice Eminescu, distrugând clasa meseriașilor, 
membrii ei se-ngrămădesc la slujbe și: "...prin 
această grămădire la porţile privilegiilor și ale 
slujbelor, rămân goluri economice, pe care le 
umple un element străin -- evreii. Unde bacalul 
boierit și-a închis dugheana, și-a deschis-o 
evreul, unde fiul blănarului s-a făcut cinovnic, 


blănarul evreu și-a deschis dugheană, unde 
ciubotarul român s-a făcut custode a urbei -- 
adică paznic de noapte --, acolo evreul și-a 
deschis ciubotărie". 

În același timp, sunt sărăciți și răzeșii, prin 
procese nedrepte. (Eminescu nu spune cine a 
sărăcit pe răzeși. O spune acum dl Radu 
Rosetti.) 

Iar "desfacerea parţială a latifundiilor", 
înmulțind numărul clasei feudale, "apăsarea 
devenind atomistică, ţăranul începe a sărăci și a 
da înapoi", zice Eminescu. (Aceasta ar fi 
adevărat pentru vremurile anterioare, în 
formele vechi de viaţă, înainte de 
comercializarea agriculturii, înainte ca 
produsele agricole să ia caracterul de marfă 
cotată la bursă - în vremurile când un boier, cu 
cât avea mai multe moșii, cu atâta putea să ia 
mai puțin de la ţărani, căci nici nu prea avea ce 
face, pe atunci, cu ceea ce nu ar fi putut 
consuma.) 

La aceasta Eminescu mai adaugă și aparatul 
formidabil al formelor noi, pe care a fost nevoit 
să-l susțină din munca lor acești țărani, singura 
clasă, după Eminescu, care produce într-o ţară. 

E clar, credem, ce interese -- ce dureri -- 


vorbesc în critica socială a lui Eminescu. Şi, 
dacă ar mai rămânea vreo îndoială, programul 
economic expus în ultimul său articol din 
Culegerea din Timpul. "Conservarea elementului 
național [...] Conservarea mai cu seamă a 
proprietății mici în mâna proprietarului român, 
conservarea meseriilor în mâna meseriașilor 
români", nu mai poate lăsa nici o îndoială. 

Să remarcăm că pentru Eminescu, cum se 
vede și din citația aceasta, păstrarea claselor 
vechi și păstrarea naţionalităţii sunt două feţe 
ale aceleiași probleme. 

Acum, după ce am văzut mai ales atitudinea 
lui Eminescu față de clasele sărăcite ori distruse 
de formele noi, să vedem atitudinea sa faţă de 
purtătorii formelor noi, să vedem procesul pe 
care îl face acestor oameni. 

Eminescu, cum am văzut, învinuiește, în faza 
întâi, pe toți oamenii politici, numai pe roşi mai 
pe urmă, că au copiat orbește Europa, aducând 
formele noi de viaţă. Această clasă a roșilor, 
zice Eminescu, e alcătuită din oameni fără 
meserie, corupți și incapabili de convingeri. 
Această clasă este tâmpită și leneșă; ea n-a 
produs nici un scriitor. (Ceea ce nu este perfect 


adevărat, şi întrucât este adevărat, lucrul se 
explică prin aceea că această clasă și-a cheltuit 
energia pentru transformarea țării: am văzut că 
C.A. Rosetti, de pildă, făgăduia mult ca poet.) 
Această clasă tâmpită și leneșă a pus totuși 
mâna pe stat, pe o ţară de oameni harnici și 
inteligenți. (Eminescu dă dovadă, cu acest 
prilej, de o curioasă concepţie în sociologie, căci 
este nemaiauzit ca o clasă fără nici o însușire 
favorabilă în lupta pentru trai, și împotriva 
necesităților istorice, să pună mâna pe 
conducerea unui stat.) Această clasă parazită 
trăiește exploatând munca claselor pozitive. Ea 
le exploatează prin frazeologie -- "export de 
grâne, import de fraze" -- și prin crearea a o 
sumedenie de funcţii inutile. (Deși aiurea, 
pentru a combate guvernul care voia să 
desființeze unele funcţii, zice că nu sunt mulți 
funcţionari, ci răi. Acești roșii exploatează cu 
atâta mai crud, cu cât au gusturi foarte multe și 
foarte costisitoare, contractate la Paris -- gusturi 
care se plătesc cu sărăcia și mortalitatea 
țărănimii. În sfârșit, Eminescu prevede că, dacă 
domnia acestei clase mai durează, catastrofa, 
pieirea ţării e de neînlăturat în cel mai scurt 
timp. (Că într-un loc Eminescu constată, în 


ultimii cincizeci de ani de la introducerea 
formelor noi, un progres, "mai cu seamă pe 
terenul politic", datorit "contactului cu 
civilizația, cu ideile apusului" -- aceasta este una 
din neconsecvenţele lui.) 

Dar întotdeauna la Eminescu, cum am văzut, 
chestia socială se confundă ori, mai bine, ia 
aspectul de chestie naţională. Clasa cea nouă, 
dacă este rea și dacă a adus forme străine, 
trebuie să fie și de neam străin. De aici teoria 
păturii grecești suprapuse. Și dacă acești străini, 
adică roșii, au apărut în Muntenia, și nu în 
Moldova, aceasta vine de acolo că în Muntenia 
clasa "de baltă" (adică de câmp) nu e 
românească, e bulgărească şi grecească -și mai 
ales grecească. Roşii şi clasa funcţionarilor sunt 
strănepoții acelor greci pe care i-a alungat și 
afurisit Matei Basarab (pe vremea lui Eminescu, 
istoria cunoștea un asemenea Matei Basarab), 
sunt urmașii fanarioţilor din veacul al XVIII-lea, 
sunt fiii grecilor de la 1821. 

Eminescu e așa de cu pasiune pornit 
împotriva formelor noi, încât laudă vechiul 
regim, uitând că a fost fanariot. Laudă pe boierii 
vechi (mulţi fanarioți ori fanariotizați etc.), 
laudă pe cei ce ajungeau la rândul boierilor -- 


"prin muncă"! (mulţi fanarioți ori fanariotizați), 
laudă pe subprefecţii vechi (mulți fanarioți ori 
fanariotizați), laudă legiuirile vechi, ca pravila 
împărătească (importaţie străină, tradusă din 
grecește). El urăște atât de mult liberalismul, 
încât acuză pe boierii Golești că s-au amestecat 
cu "roșii". 

Ura lui Eminescu împotriva lieralismului, pe 
care el îl traduce prin "fanariotism', e așa de 
mare, încât el, deși antisemit, preferă pe evrei 
grecilor, cu alte cuvinte, preferă pe evrei 
liberalilor. Evreii, zice el, sunt de zece ori mai 
onești, mai morali, mai umani decât roşii, 
urmașii grecilor de la 1821! 

Așadar rezumând, Eminescu -- critic al 
curentelor lingvistice, literare și politico-sociale 
-- a fost un reprezentant al claselor vechi, lovite 
ori distruse de formele străine, apusene, 
introduse în veacul al XIX-lea. Cum acele clase 
au coexistat în timp cu boierimea, Eminescu are 
simpatie şi pentru această clasă veche. Din 
cauza urii sale împo triva formelor străine, el 
urăște nu numai pe cei care au introdus acele 
forme, ci şi clasa care s-a născut de pe urma 
acestor forme noi, și pentru a înfiera mai 
puternic pe acei care au introdus formele 


străine, precum și pe cei care au fost creaţi de 
ele, Eminescu îi declară, și pe ei, de străini. De 
aici xenofobia lui Eminescu, mai puternică 
împotriva celorlalți străini, care ne-au dat şi 
adus formele noi, decât împotriva evreilor. Să 
observăm, în treacăt, că la noi mai toate clasele 
sunt mai mult ori mai puţin antisemite; dar 
împotriva altor străini nu se ridică decât 
reprezentanţii claselor de jos, distruse de 
formele noi aduse din străinătate. Xenofobia lui 
Eminescu este încă o însușire care-l deosebește 
de junimiști, care au fost uneori învinuiți chiar 
de cosmopolitism, pe nedrept, bineînţeles. 
Idealul (și uneori și programul) politic și 
social al lui Eminescu este reîntoarcerea la 
trecut. El nu poate concepe o altă stare decât 
cea trecută, în care categoriile sociale, în 
numele cărora vorbește, să fie mai fericite, ori 
măcar să nu fie distruse. Eminescu, spirit 
simplist în chestiile sociale, se opreşte mai 
degrabă asupra unei forme, reală odată, deci 
concretă, decât să conceapă niște forme 
viitoare, alcătuite din dezvoltarea și combinarea 
elementelor prezente. La aceasta a contribuit, 
desigur, și firea sa particulară, acea poetizare a 
trecutului, acea tendință de a face abstracţie de 


părțile rele şi urâte ale trecutului și de a exagera 
pe cele bune și frumoase. La aceste cauze ale 
reacționarismului său a mai contribuit, 
întărindu-le, o a treia, îndeletnicirea sa continuă 
cu istoria trecutului, care, bineînţeles, la rândul 
ei, e un efect al celorlalte. Studiul istoriei e 
desigur nu numai folositor, dar şi indispensabil, 
nu numai pentru orice om de cultură, dar mai 
ales pentru un om care se ocupă cu problemele 
politice și sociale. Dar el poate să aducă și 
primejdii mari. Numai acela care pricepe viața 
prezentă, numai acela care are destulă vigoare 
de a trăi viața prezentă, numai acela care are 
destulă energie vitală de a voi desfășurarea vie 
a vieţii -- "act de creațiune constantă, mișcare, 
dislocare și improvizație de fiecare clipă" --, 
numai acela care are destulă putere de inițiativă 
într-însul ca să nu se mulțumească a fi un 
simplu urmaș, ci și un creator, numai acela care 
imită pe strămoși creând mai departe, cum au 
făcut şi ei, în loc de a-i copia -- numai acela se 
poate folosi cu adevărat de istorie, 
transformând-o în substanţă vie, în factor de 
progres, căci "trecutul nu poate fi interpretat 
decât prin cea mai mare putere a prezentului”. 
Observ, în treacăt, că la noi, unde studiile 


istorice sunt poate singurele serioase, 
reacționarismul păturii culte se explică, în parte, 
şi prin preocuparea cu aceste studii, lipsite de 
contraponderea studiilor de altă natură, ca 
sociologia, economia politică, biologia, filozofia 
biologică etc. 

Eminescu a fost, din toate aceste cauze, unul 
dintre cei care se mulțumesc a fi urmași. În 
Sărmanul Dionis, cea mai caracteristică bucată 
pentru psihologia lui, el se complace în visul că 
trăiește pe vremea lui Alexandru cel Bun. El nu 
poate concepe viaţa decât ca o copie a 
trecutului. La această stare sufletească a mai 
contribuit și un alt fapt: firea lui, înnăscută ori 
câștigată mai târziu, lipsa lui de voinţă, 
neputinta lui de a reacționa -- catehizată în 

Glossa --, care este și cauza psihică a 
pesimismului său, cum am arătat aiurea. 

După Eminescu, vor veni alți reprezentanţi ai 
acelorași dureri, care vor face societăţii 
românești același proces, dar care vor căuta 
soluţii aiurea decât în trecut. Aceştia vor fi 
socialiștii de altădată, care reprezintă a patra 
fază a criticii şi care sunt o apariţie tot 
moldovenească. Dar vom vedea că, nepricepând 
nici ei realitatea, vor recomanda tot soluţii 


utopice -- utopia revoluţionară, în loc de utopia 
reacționară a lui Eminescu. 


Evoluţia spiritului critic - 
Critica socială extremă: 
Socialiștii 


După cum la o privire superficială s-ar părea 
că Eminescu a fost un ultra-junimist -- și am 
văzut că în realitate n-a fost așa --, de asemenea, 
la o privire superficială, unora li s-ar părea că 
socialiștii au fost reprezentanţii proletarilor, iar 
altora că ei au plecat de la niște teorii citite în 
cărți și au încercat să facă aici un partid, care 
nu a corespuns nici unui interes adevărat. În 
realitate, ei au plecat de la dureri și interese 
adevărate, de la aceleași dureri și interese de la 
care a plecat și Eminescu. 

În critica socialiștilor de altădată vorbesc 
interesele țărănimii, ale răzeșilor și ale 
meseriașilor, și aproape deloc ale născândului 
proletariat. "Proletarianismul" și 
"internaționalismul" socialiștilor de altădată, ca 


şi "reacționarismul" și "antistrăinismul" lui 
Eminescu la aceste interese se reduc! Căutând 
principiul criticii socialiste, dezbrăcând această 
critică de frazeologia socialismului german -- 
după cum la Eminescu am dezbrăcat-o de aceea 
a filozofiei de stat germane --, ajungem la 
concluzia că socialiștii, pe căi deosebite de ale 
lui Eminescu, dar care de cele mai multe ori se 
întâlnesc, au făcut același proces al aceleiași 
organizări sociale, în numele acelorași interese 
ale acelorași clase, ca și Eminescu. 

Iar remediile propuse de socialiști, deși 
exprimate în frazeologia altor programe, au fost 
inspirate în mare parte de situaţia reală, 
făcându-se numai foarte puţine concesii, cum 
vom vedea, programelor "proletariatului". 

Evanghelia vechiului socialist a fost Ce vor 
socialiștii români?. În acest studiu-program, se 
analizează clasele sociale din România, relele 
societăţi, și se propun și soluții. 

E frapant că în acest studiu se analizează 
toate clasele sociale pe larg, afară de... 
proletariat. Iar proletariatul nu e analizat, 
pentru un motiv foarte simplu, pentru că nu 
există! Mai mult: socialiștii dovedesc cu o serie 
întreagă de argumente că industria mare e 


imposibilă în România: 

"Deci, oricum vom învârti și suci lucrurile, 
este văzut că burghezimea noastră n-are cel mai 
mic teren pentru a întemeia o industrie 
națională, pentru organizarea producţiunii 
industriale”. 

Și dacă nici în viitor socialiștii nu prevăd o 
industrie naţională, e clar că ei nu pot spera, 
nici pentru viitor, în existenţa unui proletariat. 
Socialiștii de pe atunci nu doresc nici 
proletarizarea ţărănimii: 

"Şi ce vom avea în viitor în schimb cu 
jertfirea producătorilor mici? Vom avea o 
aristocrație bogată, în ale cărei mâini va fi 
adunat pământul țării românești, o aristocrație 
dobitoacă, crudă, tâmpită, ca și cea din 
străinătate, și vom avea proletariat agricol. 
Frumos viitor!... Grâul produs de proletarii 
agricoli va trece în străinătate, și mai mult decât 
azi, pentru a aduce juvaere, pălării, mătăsuri, 
catifele etc. Am putea descrie încă multe din 
relele..." etc. 

Și dacă nu există proletariat, dacă prevăd 
imposibilitatea proletariatului industrial şi nu 
doresc proletariatul agricol, atunci în numele 
căror interese se ridică socialiștii? În numele 


căror clase fac procesul societăţii românești de 
pe vremea lor? 

Socialiștii se ridică împotriva acelorași "rogi" 
ai lui 

Eminescu, cărora ei le zic "burghezi". Și, ca și 
Eminescu, ei deplâng mizeria țărănimii și 
nimicirea meseriașilor, și în numele acestor 
clase se ridică împotriva formelor noi: 

"Meştera noastră burghezime, pentru a zidi 
clădirea netemeinică a întocmirii burgheze 
capitaliste ăintroducerea formelor noi de către 
roși, ar zice Eminescu, și-a luat totodată 
sarcina, cu știre ori ba, de a nimici, de a 
expropria pe proprietarii ţărani, de a îngropa în 
zidul acestei întocmiri pe ţăranul român; 
întocmai după cum Meşterul Manole a zidit pe 
soţia sa în zidurile mănăstirii de la Argeş". 

Dezvoltându-se gusturile de bun trai ale 
acestei "burghezii", importul crește, și cu cât 
creşte el, cu atâta creşte exportul de cereale, cu 
alte cuvinte, exportul hranei popo rului, încât: 
"producătorii mor de foame, în timp ce hrana 
lor se trimite peste nouă ţări și nouă mări cu 
drumurile de fier făcute pe seama poporului". 

Și zugrăvind această mizerie a ţărănimii, 
pricinuită de formele noi, socialiștii, ca și 


Eminescu, constată că sub vechii boieri, înainte 
de formele noi, țăranii stăteau mai bine. 

Aceeași burghezime aduce nu numai 
sărăcirea ţărănimii, ci și distrugerea industriei 
mici, a vechii industrii casnice țărănești, ca și a 
meseriașilor din orașe: 

"Cu cât crește importul și mai ales acea parte 
a importului care face concurenţă producţiilor 
țării, cu atâta aceste producte și ramurile de 
industrie ce le produc pier, se sting. La ţară, pier 
industriile casnice, la orașe, industriile și 
meseriile vechi. Despre însemnătatea ruinii 
producţțiunii orășenești vom vorbi mai jos, cât 
despre ruinarea industriei casnice de pe la sate 
este ușor de văzut că lucru de seamă nu poate 
fi". 

"Meseriaşii noștri, expropriați prin 
concurența unei fabrici din Austria, nu vor 
merge în acea fabrică să lucreze ca salariați, ci 
vor pieri de foame și de alte lipse aice, în patria 
lor". 

Dar socialiștii nu uită să suspine după nici o 
clasă veche ("reacționară"). Ei arată cum 
introducerea formelor noi ruinează și o altă 
ocupație productivă, cărăușia: 


"Drumul de fier ia ţăranului cărăușia din 
mâini și-l leagă de oraşe, care îi sug toată vlaga 
ce i-a mai rămas, după ce și-a luat proprietarul 
partea. Cu drumul de fier vine o exploatare care 
îi dă lovitura de moarte, și ne unim în totul cu 
poetul nostru când zice...", și se citează Doina 
lui Eminescu: 

Și cum vin cu drum de fier etc... 

Amintesc aici, încă o dată, jalea lui 
Delavrancea după această clasă a căruțașilor și 
aversiunea lui pentru clasa nouă, burgheză. 

Unde sunt "proletarii" în tot acest proces ce-l 
fac socialiștii formelor noi? 

Dar poate mai interesant încă decât analiza 
ce fac socialiștii societății românești din vremea 
lor este programul practic pe care-l propun. În 
acest program este numai o singură cerere 
pentru "lucrătorii de fabrici". Cu totul în 
dezacord cu constatarea lipsei de industrie în 
România, deci cu lipsa de lucrători de fabrici, 
programul cere ajutorul statului pentru 
societăţile de lucrători care ar voi să deschidă 
fabrici. E, evident, un chip de a-și achita 
conștiința socialistă, căci de unde erau să 
găsească lucrători de fabrică, dacă nu erau încă 
fabrici? 


Încolo tot programul "socialist" e un program 
țărănist, cam utopic în idealul lui, dar foarte 
cuminte în concesiile pe care este dispus să le 
facă: "a lucra individual, pe pământul împărțit 
în bucăţi”, program care ar putea fi însușit de 
orice democrat înaintat și cam utopic, fie el 
chiar dușman al socialismului. 

Iar dacă la acestea vom adăuga munca 
practică, mai caracteristică decât programele, a 
vechilor socialiști, care se mărgineau aproape 
numai la organizarea petiţionării ţăranilor 
pentru a li se vinde de la stat, sau cu ajutorul 
statului, parcele de pământ necesare pentru 
traiul lor, atunci vom înţelege și mai bine ce 
dureri concrete au dat naștere socialismului de 
altădată. 

Socialiștii au criticat formele noi, pentru că 
erau în dauna unor clase vechi, "reacționare". În 
lupta lor practică, au luptat mai în special 
pentru una din aceste clase "reacționare", pentru 
țărănime. 

Să vedem acum mai amănunțit cum critică 
socialiștii pe acei pe care Eminescu i-a numit 
"roși" și pe care ei îi numeau "burghezi". Vom 
vedea că și aici critica socialiștilor e la fel cu a 


lui Eminescu. Socialiştii, dacă n-au ajuns la 
teoria păturii suprapuse străine (şi nu aveau 
motive să ajungă: erau "internaţionaliști"!), apoi, 
în critica "burgheziei" (a "roșilor” lui Eminescu), 
se întâlnesc perfect cu dânsul. 

Ca și Eminescu -- şi ca și junimiștii --, 
socialiștii susțin că formele "burgheze" au fost 
introduse fără să fie necesitate de condiţiile 
sociale ale țării: 

"Istoria va învinui cu drept cuvânt pe 
tinerimea de la 1848 cum că a copiat fără 
critică instituţiile burgheze, atunci când aceste 
instituţii arătaseră ce frumuseți cuprind". 

Prin această critică, socialiștii înțelegeau 
alegerea acelor lucruri care ar fi fost 
favorabile... țărănimii și meseri așilor, deoarece 
procesul pe care-l fac "burghezimii" e, cum am 
văzut, făcut în numele acestor clase! 

Această clasă, "burghezia" -- zic socialiștii, ca 
şi Eminescu --, venită din Paris, cu gusturile 
exigente și stricate, având nevoie de un mare 
import de lucruri scumpe pentru satisfacerea 
acestor gusturi, dă grâul ţăranului pe mătăsurile 
franțuzești și, cu cât "sus cresc cererile", cu atât 
"jos", din cauza formelor noi, "se-mpuţinează 
producţia". 


Clasele de jos sunt sărăcite, zic socialiștii, ca 
şi Eminescu, printr-un număr nespus de mare de 
slujbași, "o droaie de prefecţi, subprefecţi, 
comisari, șpioni polițienești, controlori, 
controlori de controlori, copiști..., magistrați, 
portărei, avocaţi" etc., etc., creaţi de formele 
noi, "care iau mare parte din producțiune, 
consumând-o fără nici un folos" -- prin slujbași 
care se recrutează din vechile clase pozitive, 
"îndepărtându-se de la producțiune tot mai 
multe braţe”. Această stare socială e apoi 
caracterizată, cum constată și Eminescu, "prin 
dezvălirea corupţiei, lipsei de rușine, de 
convingeri, de conștiință la partidele noastre 
politice”. Şi, tot ca și Eminescu, iarăși, socialiștii 
văd catastrofa, "moartea chiar a existenţei 
noastre naţionale", dacă programul lor nu se 
aplică imediat. 

Așadar, socialiștii, deși profesau social- 
democratismul, în realitate vorbeau în numele 
şi în favoarea claselor apăsate, "reacționare", și 
cele mai românești. Ei profesau, ca social- 
democrați, "internaționalismul"... Vom vedea că, 
în fond, ei n-au fost internaţionaliști. 

Pentru aceasta, să vedem atitudinea lor faţă 


de alte probleme -- acolo unde, nefiind vorba de 
politică, unde programul neimpunându-le 
nimic, putea să apară fondul lor adevărat. 

Acești reprezentanţi ai claselor vechi şi mai 
cu seamă ai țărănimii în privința limbii și a 
literaturii au fost şi în teorie, dar mai cu seamă 
în practică, adevăraţi "ţărănişti" cu o nuanţă de 
"moldovenism", ducând principiile și procedeele 
școlii critice moldovenești până la extrem. 
Socialiștii de pe atunci își fac un merit de a scrie 
cât mai aproape de limba poporului și 
întrebuințează cât pot expresiile moldovenești, 
considerând oarecum expresiile muntenești ca 
mai "străine". Un alt izvor din care ei scot 
cuvinte și forme ale cuvintelor e literatura 
bisericească veche. (Ei scriu, de pildă, beserecă 
etc.) Ei își fac un punct de onoare de a 
întrebuința cât mai puţine neologisme, este o 
emulaţie între dânșii ca să găsească 
echivalentele românești ale neologismelor, și 
dorinţa lor supremă este a scrie o bucată 
întreagă fără nici un neologism... Aceşti 
reprezentanţi ai "proletarilor" au fost cei mai 
"ţărănişti" şi mai "moldovinești" oameni. Stilul 
lor mișună de "hăul", de "jariștea", de "pojarul" 
etc... Închipuiţi-vă, în Apus, pe socialiști 


(șreprezentanți ai proletarilor) făcând școli 
lingvistice și literare ţărăniste, făcând din 
țărănism un articol din cele două-trei ale 
crezului lor! Şi culegând expresii și forme din 
textele vechi religioase! Din acest punct de 
vedere, socialiștii sunt adevăraţi urmași ai lui 
Alecu Russo, care -- mai mult decât oricare alt 
critic, decât chiar Kogălniceanu, căruia Russo îi 
bănuiește că întrebuințează prea multe 
neologisme în Steaua Dunării -- a fost împotriva 
oricăror schimbări și înnoiri în limbă, rugându- 
se de no vatori să lase românilor "limba asta așa 
grecită, turcită", cum s-a format în cursul 
vremii. 

Acest arhinaționalism lingvistic și literar al 
reprezentanţilor "proletariatului" "internaţional" 
ne dă dreptul să spunem că, dacă doctrina nu ar 
fi impus acestor oameni internaționalismul, ei 
ar fi fost printre cei mai încărnaţi naționaliști. 

În arhinaționalismul lor lingvistic şi literar, 
care mergea alăturea cu doctrinele lor 
împrumutate și care, în orice caz, nu izvorau 
din acele doctrine, în acest arhinaţionalism, în 
care socialiștii își exprimau adevărata lor fire, 
vedem noi că fondul lor prim a fost naţionalist. 
Poate că dacă ar fi simţit că "eticheta" îi "obligă" 


să nu fie naționaliști nici în limbă și literatură, 
ei ar fi fost și aici împotriva "firii" lor, ar fi fost 
franțuziți, neologiști etc. 

Democrat, aristocrat, naţionalist, 
internaționalist etc. -- omul se naște așa. Aceste 
lucruri sunt organice. Și naționalismul 
socialiștilor, manifestat, în vremea când erau 
robi ai formulelor, numai în limbă și literatură 
-- naționalism de care acei socialiști au dat 
dovadă când au scăpat de jugul formulei și pe 
care unii l-au dus până la șovinism și xenofobie 
-- ne face să credem că fondul prim al 
socialiștilor, reprezentanți și ei ai claselor 
mijlocii și ai celei țărănești și protivnici ai 
acordării de drepturi la evrei, a fost un fond 
naționalist. Vechii socialiști, care au fost nişte 
internaţionaliști de formulă, în fond au fost 
niște naționaliști, dar cărora le-ar fi fost rușine 
să se declare naționaliști. 

Acum, când am văzut că critica socialiștilor 
se aseamănă cu aceea a lui Eminescu, că și ei și 
el se ridică împotriva formei sociale din vremea 
lor în numele intereselor claselor de jos oropsite 
şi sărace, că se ridică nu numai împotriva 
aspectului politic al formelor noi, ca junimist, ci 


şi împotriva felului de împărţire a bogăției 
naționale, revendicând o mai mare parte pentru 
categoriile sociale obijduite -acum pricepem 
mai bine ceea ce am mai relevat altă dată, că 
sufletul reacționarului Eminescu n-a fost așa de 
străin pentru socialiști, că, cu toată deosebirea 
de soluţii, socialiștii au simţit în Eminescu un 
suflet tovarăș, de unde a urmat că mai toţi 
socialiștii, dacă nu toţi, au fost eminescieni, 
găsind în poezia maestrului răsunetul propriilor 
lor dureri. Desigur că poezia lui Eminescu e 
condiționată și de alți factori; dar factorul social 
e, fără îndoială, tristețea produsă de ruina 
claselor "pozitive", şi această tristeţe, care n-a 
găsit răsunet în patruzecioptiști, a găsit răsunet 
în tinerimea îndurerată de mizeriile claselor 
vechi, care a îmbrățișat "socialismul". 

Din acestea se va înţelege apoi și alt fapt: 
acela că Eminescu a fost considerat, acum vreo 
treizeci de ani, de către speța lui Cuconu 
Leonida și Farfuride, ca un socialist. Chiar 
pentru acei care nu cunoșteau proza lui -- 
nemulțumirea, atacul la formele sociale, revolta 
ce respiră poezia sa erau de ajuns pentru ca 
Eminescu să fie calificat, de către vulgul care 
ştia ceva despre dânsul, ca socialist! 

Așadar, în critica societății, Eminescu și 
socialiștii seamănă perfect. Și dacă tinerimea a 
fost atrasă de acești oameni, aceasta se 
datorește în genere criticii, și nu soluţiilor 
propuse. (Și tot critica, iar nu soluţiile 
junimiștilor, au atras mulți tineri de valoare în 
partidul junimist.) 

Acele soluţii, la ideal, erau: pentru Eminescu, 
reîntoarcerea la trecut (la care trecut?); pentru 
socialişti: societatea socialistă sau, mai bine-zis, 
"viitoare"... 

Dar nici Eminescu nu crede (în majoritatea 
articolelor sale) realizabil idealul lui, și nici 
socialiştii. Şi Eminescu și socialiștii se mărginesc 
la un program, mai vag al lui Eminescu, mai 
precis al socialiștilor, un program favorabil 
claselor mijlocii și ţărănimii. 

Deosebirea dintre dânșii este numai politică. 
Eminescu este un conservator. Lui îi repugnă 
liberalismul politic, dar se resemnează. Se 
resemnează însă cu greu și, ca să dăm un 
exemplu care ilustrează totul, el e împotriva 
reducerii celor patru colegii electorale la trei. 
Democratismul, pentru Eminescu, e sinonim cu 
demagogismul. Când înşiră formele posibile de 


guvernământ, el scrie: despotismul, oligarhia 
şi... demagogismul -- acolo unde altul ar scrie 
democratismul. De aceea, ura lui cea mai mare 
e împotriva celui mai înaintat democrat dintre 
patruzecioptiști, împotriva lui C. A. Rosetti. 

Socialiștii, dimpotrivă, voiesc democratizarea 
țării. Ei cer votul universal. De aceea, omul pe 
care-l vor stima mai mult dintre patruzecioptiști 
va fi același C. A. Rosetti. 

Când socialiștii protestează împotriva 
asemănării lor cu junimiștii, n-au dreptate în 
totul, căci în critica introducerii formelor noi se 
aseamănă; dar protestul lor e în mare parte 
îndreptăţit, căci socialiștii, în deosebire de 
junimiști, au criticat aceste forme din punctul 
de vedere al claselor de jos și apoi, ca soluţie, 
au dat soluţii economice și politice favorabile 
acestor clase. 

Cu Eminescu, asemănarea e și mai mare, cum 
am văzut: deosebirea stă mai mult în soluţiile 
politice. 


Spiritul critic în Muntenia - 
Sinteza de criticism şi 
patruzecioptism: A. 
Odobescu 


Am văzut că în Muntenia, din deosebite 
cauze, nu s-a putut dezvolta un curent critic, ca 
în Moldova. 

De aici nu urmează că toţi scriitorii din 
Muntenia au căzut victime exagerărilor 
novatoare. Un Alexandrescu, un Bălcescu, un I. 
Ghica au rezistat contagiunii. Dealtmintrelea, 
criticismul moldovenesc, care a luptat împotriva 
curentelor extrem novatoare din toate părțile 
locuite de români, nu și-ar fi ajuns scopul dacă 
n-ar fi dat rezultate și aiurea decât în Moldova. 
Faptul că un Alexandrescu, un Bălcescu sau un 
Ghica au fost în legături cu criticii din Moldova, 
colaborănd chiar la revistele critice 


moldovenești, dovedește și înrâurirea acestui 
curent asupra scriitorilor munteni, și faptul că 
orice spirit critic de aiurea a trebuit să se 
alipească la marele curent critic moldovenesc. 

Dar un Alexandrescu, un Bălcescu și chiar un 
I. Ghica la început de fapt n-au fost critici. Ei n- 
au luptat împotriva novatorilor nici în teorie, ca 
Russo, nici prin opere artistice de propagandă, 
ca Alecsandri în comediile sale. Cel mult dacă 
au influenţat pe contemporanii lor prin 
exemplu, deci indirect -- așa, de pildă, cum i-a 
influenţat Alecsandri prin poeziile sale. Şi, după 
cum influența exercitată prin exemplu de către 
Alecsandri prin poezii nu se poate socoti, firește, 
ca o activitate de critic -- şi nici n-am socotit-o 
--, tot așa, nici opera lui Alexandrescu ori 
Bălcescu nu se poate socoti ca o atare activitate, 
deși, încă o dată, aceste opere au putut să aibă 
un rol însemnat în ferirea publicului de 
influenţa novatorilor. 

Este un personaj care ar putea fi citat aici, și 
anume Eliade Rădulescu. În Gramatica sa de la 
1827, el are în privinţa limbii o atitudine justă 
şi reprezintă bunul-simţ. El declară, ca și Russo, 
ca şi Odobescu mai târziu, că nu scriem pentru 
strămoși, ca să schimbăm limba latinizândo, ci 


pentru contemporani. Dar, totuşi, nu putem 
pune pe Eliade în rândul spiritelor critice, 
pentru că atunci când presiunea sistemelor 
lingvistice a crescut, când rolul criticii ar fi fost 
mai urgent, el n-a mai putut rezista, și, de la 
1840, cu al său Paralelism, ajunge unul dintre 
cei mai aprigi și mai primejdioși propagandiști 
ai reformării limbii, încât persoana lui devine 
ținta atacurilor unui Russo, Alecsandri, 
Eminescu etc. 

Iar în literatură, importanţa prea mare ce o 
dă Eliade traducătorilor din limbile străine 
(lucru de care, cum am văzut, nu s-a 
entuziasmat niciodată școala critică 
moldovenească) și lipsa oricărui interes și 
înţelegere pentru curentul poporan sunt tot 
atâtea trăsături care ne fac să-l considerăm 
printre importatorii, foarte merituoși 
dealtmintrelea, ai culturii străine, dar nu printre 
adevărații ei asimilatori. 

Și nici în politică, cum am avut prilejul să 
arăt aiurea, Eliade nu poate fi socotit ca un 
spirit critic, ci ca un novator exagerat, chiar și 
atunci când profesa conservatismul, un 
conservatism doctrinar, importat de aiurea, 
exotic. 


Un om care reprezintă cu adevărat spiritul 
critic în Muntenia este Odobescu, pe care îl 
găsim, de la început, de la primii pași pe care îi 
face în publicistică, colaborator al României 
literare. E semnificativ faptul că publicaţia la 
care se adresează tânărul muntean Odobescu 
este această revistă critică din lași. Și tot atât de 
caracteristic e faptul că, mai târziu, când are 
revista sa, Revista română, el publică, în 1863, 
urmarea Cugetărilor defunctului Russo, care nu- 
şi putuse tipări opera întreagă, România literară 
fiind nevoită să-și suspende apariţia. Iată un 
exemplu că critica, oriunde a apărut, a fost 
condiționată de critica din Moldova şi s-a 
subordonat ei. 

Este cunoscută lupta lui Odobescu, începută 
în 1871, împotriva latiniștilor prin repetatele 
critici ce aduce, ca membru al Academiei, 
dicționarului lui Laurian și Massim. Autorii 
dicționarului, zice Odobescu, nu pun în 
dicționar limba românească vorbită și scrisă, nu 
fac din dicţionar "oglinda limbii din trecut până 
în prezent", ci recomandă crearea unei limbi 
mai asemănătoare cu limba latină, o limbă cum 
li se părea lor că trebuie să se fi vorbit într-o 
epocă mai veche. Dar, zice Odobescu, noi 


scriem pentru cei de azi, și nu pentru cei din 
trecut. Iar ideea că acel dicționar ar putea să 
pătrundă în tinerime și că limba din el ar putea 
să devină limba urmașilor îi provoacă o 
adevărată spaimă. 

Intrând în detalii, el recomandă Academiei să 
nu fie riguroasă în alegerea cuvintelor 
românești și în etimologism și să nu fie 
"prodigă" în neologisme. Să nu fie riguroasă în 
alegerea cuvintelor, căci slavonismele -- mai 
ales de ele era vorba -- sunt justificate prin uz, și 
dacă le-am alunga, am răpi originalitatea limbii 
române, care, în deosebire de alte limbi 
romanice (care sunt latine, plus germanice etc.), 
e alcătuită din limba latină, plus slavona. 
Slavonismele care trebuiesc alungate, și nici ele 
toate, sunt cele datorite influenţei a doua 
slavone, traducerilor bisericeşti, şi încă acele 
care fac parte din limba bisericească actuală nu 
trebuiesc înlocuite decât foarte încet, pentru că 
limba bisericească are un caracter venerabil, 
care cu greu poate fi atins. 

Să nu fie "prodigă" în neologisme, căci nu 
sunt necesare decât acele neologisme, care 
denumesc idei ori lucruri noi, pentru care nu 
există cuvinte băștinașe; de aceea, să se scoată 


"galicismii nejustificaţi" introduși prin traduceri 
servile din limba franceză. 

Să nu fie prea riguroasă în etimologism: 
forma cuvintelor să fie cum e în limba vie -- 
mâine nu mene --, căci, încă o dată, nu scriem 
pentru trecut, ci pentru prezent. Odobescu se 
ridică, deci, cu putere împotriva ortografiei 
ardelene în genere și a celei a lui Cipariu în 
specie. 

Odobescu își dă seamă de greutatea de a 
scăpa de aceste "sisteme" care ne-ar putea face 
să ne pomenim cu două limbi: una în Ardeal și 
alta aici. Şi anume: în Ardeal o limbă creată 
prin concesii făcute arhaismelor și aici o alta, 
creată prin concesii făcute limbilor neolatine 
moderne. El chiar observă că, grație acestor 
sisteme -- și contribuind și provincialismele, ca 
şi lipsa de comunicaţii intelectuale --, gazetele 
unei provincii au ajuns să nu fie înţelese în 
celelalte provincii. 

Dar Odobescu, să nu uităm, e muntean, și ca 
atare nu poate scăpa cu totul de influența 
"sistemelor". El va fi de părere, de pildă, că 
trebuie să reînviem arhaismele pierdute de 
ordine latină -- ceea ce n-ar fi spus-o un Russo 
--, iar în propria-i ortografie, va face concesii 


"etimologismului", scriind, de pildă, pucin 
(puţin), véră (vara) etc. Dar vom stărui în 
curând asupra "muntenismului" acestui critic. 

Aceeași atitudine de critic o are Odobescu și 
în privinţa literaturii. Se-nţelege de la sine că 
acest estetician fin nu a putut -- ca și Alecsandri, 
ca şi dl Maiorescu și ceilalți critici -- să se 
entuziasmeze de o operă românească, numai 
pentru că e românească. Dar avem de relevat 
ceva mai important: în opera sa găsim ideea că 
literatura românească nu se poate naţionaliza și 
înfrumuseţa decât prin inspirarea de la 
literatura populară. Această idee, eminamente 
moldovenească, Odobescu trebuie s-o fi 
împrumutat de la critica din Moldova. Dar el n- 
a stăruit asupra acestei probleme capitale -- 
lucru în care noi vedem, iarăși, "muntenismul' 
său. 

Acest "muntenism' apare clar în ideile lui 
politice. Odobescu, sufletește, a fost un 
Alecsandri, cu toate deosebirile dintre dânșii: 
Odobescu -- spirit disciplinat, capabil să se 
specializeze într-o ramură a științei, Alecsandri - 
tip ideal de diletant. Încolo, același epicureism 
şi scepticism, aceeași plăcere a îndeletnicirii cu 
lucrurile frumoase, acelaşi aristocratism rafinat. 


Dacă Odobescu ar fi fost moldovean, ori ar fi 
trăit în Moldova, el chiar de ar fi fost un "părtaș 
din acea generaţie de la 1848, care-și hrănea 
inima cu cele mai vii și mai înalte aspiraţiuni', 
cum numește pe oamenii care au făcut pe '483, 
totuşi ca "înclinat, dealtmintrelea, mai mult din 
fire, către ocupaţiunile literare și istorice”, cum 
zice imediat tot el despre sine, probabil că n-ar 
fi avut în politică nici măcar atitudinea destul 
de cumpănitoare a lui Russo, ci atitudinea lui 
Alecsandri, care, și el, la 1848, a fost "părtaş" al 
mișcării revoluționare, dar care, spirit sceptic și 
rafinat, "înclinat" și el "din fire către ocupațiile 
literare", a devenit mai târziu conservator. 
Trăind însă în Muntenia, ţara "liberalilor", a 
"roșilor”, în ţara luptei pentru transformarea 
României, el a fost un "patruzecioptist', un "roş". 

Bineînţeles că vorbim de ideile și de 
activitatea lui Odobescu de până la 1880, din 
perioada de formare a statului român, din 
vremea când partidul liberal, mai mult "roş', nu- 
şi schimbase încă fizionomia și aspiraţiile, 
schimbare dată pe faţă prin retragerea lui C.A. 
Rosetti. Odobescu e ceea ce s-a numit mai târziu 
un "țărănist. 

Constatând că pământul e pe nedrept al 


"ciocoiului" și că țăranul e "rob", prevede că în 
curând pământul va fi "înapoiat" ţărănimii. Mai 
mult. El nu se arată ca un poporanist, când, 
conștient de datoria ce o are față de țărănime, a 
cărei muncă îi dă posibilitatea să se cultive, se 
simte obligat să-i dea și el în schimb ceva din 
cultura pe care el o poate căpăta graţie acelei 
munci a țărănimii. El vrea ridicarea politică a 
țărănimii, participarea ei la trebile statului, prin 
schimbarea sistemului electoral și ridicarea ei 
culturală și economică, prin crearea de școli și 
bănci populare. 

În deosebire de criticii "Junimii", el 
recunoaşte că ţara a progresat şi exagerând, 
desigur, constată că fondul corespunde 
formelor, ceea ce-l face să fie un admirator al 
Franţei, care, zice el, ne-a civilizat. 

Și fiindcă acei care au adus acele forme, acea 
civilizaţie, sunt liberalii, el le aduce laude și 
face parte dintre ei. Și, dându-și seamă de rolul 
burgheziei muntene în redeșteptarea naţională 
și în introducerea formelor noi, Odobescu are 
cuvinte de laudă pentru "Bucureştiul" liberal, 
care, observă el, a silit și pe dușmanii 
liberalismului să devină liberali. 

Acest "liberalism" îl face să ia o atitudine 


prietenoasă față de evrei, la 1879, în vremea 
revizuirii constituţiei. Acest "liberalism" îl face 
pe munteanul Odobescu să fie un iredentist. 
(Moldovanul Eminescu, cu tot patriotismul său 
și cu tot sentimentul său adânc al unităţii 
neamului românesc, zicea că iredentismul ţine 
de teoriile ieftine, ca pacea universală etc.) 

Dacă vom adăuga la toate acestea și cântarea 
trecutului în felul lui Bolintineanu: evocarea 
vremurilor de bărbăţie pentru a îmbărbăta 
prezentul -- o stare sufletească caracteristică 
mai degrabă la scriitorii munteni decât la cei 
moldoveni --, ni se va lămuri, în sfârşit, figura 
lui Odobescu: sinteză de criticism și de 
patruzecioptism pur. 

Sinteza aceasta e simbolizată chiar prin 
publicaţiile în care-și începe cariera sa de 
scriitor. Ca critic, l-am văzut că se alipește la 
România literară din Iași. Ca "patruzecioptist", îl 
vedem colaborator al Românului lui C. A. 
Rosetti, unde și-a publicat aproape toate 
articolele, de care ne-am folosit mai sus. Această 
alipire a lui Odobescu la aceste două publicaţii 
ne dă, ea singură, fizionomia specială, și unică 
dintr-un punct de vedere, a acestui om, și ne 
arată posibilitatea sintezei criticismului 


moldovenesc cu patruzecioptismul muntenesc. 

Această dualitate -- care, în realitate, este o 
armonie: Odobescu a fost un suflet armonios --, 
această dualitate l-a făcut pe Odobescu, care 
avea în sine un junimist, să nu se alipească de 
"Junimea", de care-l îndepărta 
patruzecioptismul său, specific spiritelor din 
Muntenia. 

Mai târziu, după 1880, după desfiinţarea 
vechiului partid liberal, atunci când începe 
haosul și nedumerirea în viața politică a ţării, 
când România trece prin una din cele mai 
ingrate perioade ale istoriei ei contemporane, 
Odobescu apucă alte căi, mânat de alte 
consideraţii, care nu mai interesează. 


Spiritul critic în Muntenia - 
Critica socială extremă: 
Caragiale 


Caragiale face parte din aceeași generaţie ca 
şi Eminescu. Alăturea de acesta, el reprezintă și 
caracterizează perioada a doua a literaturii 
române moderne. 

Din punct de vedere social, literatura sa este 
expresia acelora care, veniți în urma relelor 
produse de formele noi pentru anumite clase, se 
ridică împotriva acestor forme, pentru că au 
adus nenorocirea acelor clase. Critica sa, ca și 
aceea a lui Eminescu și a socialiștilor, este 
excesivă, extremă. 

Știu că sună cam curios epitetul de "critică" 
alăturat la opere literare atât de obiective ca ale 
lui Caragiale. Când am vorbit de critica lui 
Alecsandri, întemeindu-mă pe operele sale 
dramatice, nu putea să încapă nici o obiecţie, 


căci acele opere, cum mărturisește însuși 
autorul lor, au fost opere f these, scrise cu un 
anumit scop, extern artei: de a fixa anumite 
tipuri, care începeau să dispară, pentru a le 
transmite posterităţii și cu scopul, și mai extern 
artei, de a biciui anumite năravuri, spre a 
moraliza pe contemporani. 

Desigur, Caragiale nu a scris cu nici un scop 
extern artei. El a fixat o lume întreagă, pentru 
că, văzând-o, cunoscând-o, și pricepând-o, a 
simţit nevoia să exteriorizeze ceea ce crease în 
închipuirea sa, ajutat de o putere neasemănată 
de expresie. Dar de aici nu urmează că opera sa 
obiectivă este oglindirea indiferentă a lumii din 
afară, în cazul acesta special: a societăţii 
românești. 

Pretenţia de conștiință în care se oglindește 
exact lumea din afară, pretenţia de conștiință- 
oglindă, când e vorba de acele aspecte ale lumii 
pe care nu le putem percepe și interpreta decât 
din punctul de vedere al idealului nostru 
omenesc, decât prin acel ideal, este o pretenţie 
nejustificată, pe care am analizat-o altădată, 
vorbind tot despre Caragiale. Subiectivitatea 
artistului (şi chiar a teoreticianului) are un rol 
esenţial în perceperea și interpretarea lumii 


morale. 

Dar Caragiale e un satiric, un mare satiric și, 
de când e lumea, satiricii au avut pretenţia că 
planează mai presus de puterile oarbe care 
mână pe oameni, că tocmai ei, satiricii, își dau 
seama, prin marea lor pătrundere intelectuală, 
de acele forţe oarbe. Că genul satiric presupune, 
la acei care-l cultivă cu succes, o mare putere 
intelectuală, e sigur, dar că în concepţia lumii ei 
sunt numai niște inteligenţe "pure" și că 
temperamentul cu înclinațiile și aversiunile lui 
nu joacă nici un rol, aceasta nu se poate susține. 
Ba, mai degrabă, se poate susține că tocmai sa 
tiricul este mai părtinitor, ca să spunem 
cuvântul propriu, că tocmai el, pentru că are un 
puternic punct de vedere personal, este mai 
personalist, mai selectiv, ca să întrebuinţăm un 
barbarism. Dar selecţia nu se poate concepe fără 
un criteriu. Iar acel criteriu, e clar, nu poate fi 
dat decât de idealul omenesc al satiricului. Am 
vorbit de atâtea ori de personalitatea morală 
care străbate fatal în opera unui romancier 
oricât de obiectiv ar fi el. Şi, dacă la un 
romancier -- care poate, prin definiţie, să fie mai 
olimpian, mai conștiință-oglindă --, acea 
personalitate străbate în operă, este evident că 


în opera unui satiric, care e stăpânit de 
sentimente puternice faţă de lumea ce 
zugrăvește, acea personalitate se va vădi și mai 
mult. 

Pretenţia de conștiință-oglindă am văzut că 
au avut-o toţi criticii, și a avut-o şi satiricul de 
altădată V. Alecsandri. Am văzut însă că 
Alecsandri, în realitate, a privit şi el sociatatea 
românească prin prisma unui ideal, așa încât și 
opera sa e părtinitoare. Am văzut că pe Clevetici 
reușește să-l ridiculizeze cu cruzime, pe când pe 
Sandu Napoilă, deși vrea să-l ridiculizeze, îl face 
să apară aproape un om simpatic și de bun-simt. 
Dar Alecsandri, în orice caz, voind să 
ridiculizeze pe Sandu Napoilă, a căutat cu tot 
dinadinsul să se comporte cu societatea 
românească ca o conșştiință-oglindă. 

Caragiale, însă, n-are un Sandu Napoilă. El n- 
a fost afectat de ridicolele atitudunii reacționare 
din ţara aceasta, ci numai de ridicolele 
atitudinii liberale, patruzecioptiste, democrate, 
revoluționare, ori cum voiți s-o mai numiţi. Să fi 
zugrăvit Caragiale cât de drept, cât de obiectiv, 
ridicolele atitudini revoluţionare, și să nu-și fi 
exprimat nicăieri teoretic idealurile sale sociale, 
tot am avea posibilitatea și dreptul să-l 


clasificăm printre adversarii revoluți 
onarismului, printre prietenii reacționarismului, 
numai în urma acestei constatări: că el n-a 
ridiculizat decât o atitudine și n-a ridiculizat 
niciodată, nicăieri, atitudinea cealaltă, 
reacționară, care o fi având desigur ridicolele ei. 

Dar, de fapt, Caragiale n-a fost întotdeauna 
obiectiv. 

Uneori a exagerat peste marginile permise 
satiricului. Și acolo unde a exagerat, păcătuind 
şi împotriva artei, acolo, deci, unde nu poate fi 
vorba că a redat realitatea, acolo Caragiale "s-a 
descoperit", cum s-ar zice, şi-a arătat 
sentimentele sale, idealul său omenesc, ura sa 
împotriva atitudinii revoluţionare. Trecând 
peste exageraţiile lui în privinţa lui Rică 
Venturiano, ne oprim asupra unui singur caz, 
Miţa Baston din D-ale carnavalului: 

"N a e: Vrei scandal cu orice preţ? 

Miţa: Da (ridicându-se), vreau scandal, 
da... pentru că m-ai uitat pe mine, le-ai uitat pe 
toate; ai uitat că sunt fiică din popor și sunt 
violentă; ai uitat că sunt republicană, că-n 
vinele mele curge sângele martirilor de la 11 
februarie; (formidabilă), ai uitat că sunt 
ploieșteancă -da, ploieșteancă! Năică, şi am să-ți 


torn o revuluţie -- da, o revuluţie --, să mă 
pomenești!..." și aiurea, tot Miţa: "... Jur pe tot 
ce mi-a rămas mai scump, jur pe statuia 
Libertăţii de la Ploiești, că are să fie o istorie..." 
E clar că n-a existat niciodată o femeie în fundul 
mahalalei bucureştene care, în disperarea ei de 
concubină părăsită, să invoce republicanismul, 
pe 11 februarie, statuia Libertăţii de la Ploiești 
ş.c.]. ... Aici Caragiale și-a dat satisfacția de a 
terfeli, cam fără nici un apropo, 
revoluționarismul român, și aceasta, 
dealtmintrelea, în dauna artei sale. 

Așadar, nu numai că marele nostru satiric nu 
ridiculizează niciodată pe reacţionari, dar încă 
exagerează, peste marginile permise de artă, 
ridicolele "revoluționarismului". 

Dar nu e numai atâta. Caragiale, cu tot 
obiectivismul său (care, cum vedeţi, nu e până 
la sfârşit nedezminţit), găsește prilejul să se 
amestece direct în bucăţi curat literare, pentru a 
da lovituri "liberalismului". Admirabila sa 
bucată Boborul o isprăveşte prin aceste cuvinte: 

"Așa s-a sfârşit Republica noastră! Așa 
Reacţiunea a sfâşiat cea mai eroică pagină a 
liberalismului român!" 

Iată-l, dar, pe Caragiale zugrăvind cât poate 


mai bine o aventură ridiculă și declarând că 
aceasta e "pagina cea mai eroică a liberalismului 
român", măsurând gradul de eroism al 
liberalilor după gradul ridicolului manifestat! Şi 
să se bage bine de seamă: aici nu vorbește un 
personaj din nuvelă, vorbeşte însuși Caragiale, 
amestecându-se direct în opera sa. În schimb, 
are Caragiale o singură "pagină eroică" a 
conservatismului și a reacționarismului român? 
Și repet din nou: atitudinea reacționară nu s-o fi 
pretând și ea la ridicul? 

Dar, mergem mai departe: Caragiale și-a 
expus şi teoreticește concepţiile sale sociale și 
politice, pe care, în opera sa literară, numai le 
întrevedem: 

În articolul său Politică şi Cultură, Caragiale 
scrie: "Noi, ceștia chemaţi grabnic la viaţa de 
Stat prin instaurarea principiului 
naționalităților, ne găsim astăzi, și firește 
trebuie să fim mândri de aceasta, ca în situația 
lui Alexandru Machedon -- am zis cam, fiindcă 
este o mică deosebire: pe câtă vreme vârtejul 
produs de acesta a fost extensiv, vârtejul nostru 
este intensiv; cum am zice, Alexandru a ameţit o 
lume ca trombele și ciclonii călători, iar noi ne 
ameţim singuri ca dervișii învârtitori. 


Firește. Statul tânăr, înființat după 
împrejurări, are nevoie grabnică de o societate. 
Statul improvizat, în loc de a fi forma de 
echilibru al forțelor sociale la un moment dat, 
caută să fie fondul și izvorul născător al acelor 
forţe. De unde statul ar trebui să fie rezultatul 
natural al societăţii, ne pomenim că societatea 
trebuie să fie produsul artificial al Statului. 
Statul improvizat, simțind că pășeşte în gol, are 
nevoie numaidecât de un razim pe ce să-și pună 
piciorul: îi trebuie neapărat o societate, pentru 
liniștea lui, pentru asigurarea faţă cu el însuși că 
existența lui are o rațiune mai temeinică decât 
norocul, poate necredincios, al câtorva 
momente. Neavând așadar pe cine să-i impună 
lui reforme, se gândește el mereu la dânsele; 
neavând o societate care să-i ceară ceva după 
nevoile ei, închipuiește el niște nevoi sociale, 
cărora le decretează pe dibuite satisfacerea. El 
tot speră și nu oboseşte a spera că va face să 
rezulte de la dânsul o societate etc. 

Iată exprimată, mai bine poate decât oriunde, 
critica 

"liberalismului", concepţia junimistă, 
eminesciană și socialistă -- și care este un 
adevăr -- că formele, la noi, au premers 


fondului, că s-a importat o organizare politico 
socială, corespunzătoare unei altfel de societăți 
decât a noastră, unei societăți în care clasa care 
dă tonul e burghezia, clasă inexistentă la noi. 

Caragiale, așadar, a fost un dușman al 
"liberalismului", tot atât de intransigent și de 
ireductibil ca și Eminescu, și încă mai fără milă 
decât acesta. Şi nu e o întâmplare că Muntenia, 
lipsită în epoca precedentă de spiritul critic, a 
dat pe cel mai nemilos critic al "liberalismului". 
Acolo unde a apărut şi a înflorit liberalismul, 
acolo trebuia să apară și criticul lui cel mai 
profund, căci numai un muntean a putut avea 
ocazia să vadă liberalismul -- partidul "roş" -- în 
toată desfășurarea aspectelor lui. 

Altădată, după 1840, a putut apărea și în 
Moldova critică un satiric social: Alecsandri. 
Acuma, acest satiric nu putea să apară decât în 
Muntenia. (Și să se observe că şi școala pe care 
a format-o Caragiale n-a avut nici un 
reprezentant în Moldova.) În Moldova n-au 
existat, sau n-au existat ca tipuri desăvârşite, 
deci reprezentative, un Jupân Dumitrache, un 
Conu Leonida, un Farfuridi, un Rică Venturiano 
etc. "Comediile" lui Caragiale, ca să vorbim 
deocamdată numai de ele, sunt atât de 


"muntenești", încât și actorii care au știut să le 
interpreteze mai bine au fost toţi munteni, dacă 
nu mă înșel. În Iaşi chiar, acel care a făcut 
creațiuni de neuitat din Conu Leonida, din 
Trahanache a fost un muntean, neuitatul 
Arceleanu. Iar astăzi, dl Vernescu-Vâlcea ne 
înfățișează un admirabil Jupân Dumitrache. Şi 
lucrul e firesc: un actor, când interpretează un 
tip, în realitate îl creează, și orice creaţiune 
presupune o îndelungată observaţie, o 
observaţie fără voie, de toate zilele, care 
permite actorului de a memora mii de atitudini, 
din care, ca și scriitorul, alege inconștient, 
sintetizând în creațiunea sa observaţiile lui 
nenumărate. 

Revenim. Așadar, Caragiale a criticat -- a 
"combătut", am putea zice -- liberalismul. 
Aceasta e semnificația socială și filozofică a 
"comediilor" sale. (Vom vedea că opera sa de 
mai târziu, Momente etc., are o altă 
semnificaţie.) 

S-a spus că marele nostru dramaturg a 
zugrăvit în comediile sale mahalaua. Dar 
aceasta nu este adevărat: dacă personajele din O 
noapte furtunoasă, din Conu Leonida faţă cu 
reacţiunea și din D-ale carnavalului sunt 


mahalagii -- și încă pentru Rică Venturiano 
trebuie să facem excepţie: el e un "intelectual" 
--, apoi personajele din comedia cea mai bună, 
din O scrisoare pierdută, nu sunt mahalagii. 
Trahanache e mare proprietar; nevasta lui o 
"damă mare"; Farfuridi, Brânzovenescu, 
Caţavencu sunt avocaţi, sunt "intelectuali", cei 
dintâi, împreună cu Trahanache, sunt "stâlpii 
puterii" dintr-un oraș de provincie; Tipătescu e 
un înalt funcționar și un om cult; Agamiţă 
Dandanache, un stâlp al partidului liberal etc. 
Așa că, cel puţin despre O scrisoare pierdută, 
nici vorbă nu poate fi de zugrăvirea mahalalei. 
Despre o singură comedie, D-ale carnavalului 
(cu toate că conţine frazele citate mai sus, în 
care se ridiculizează liberalismul), se poate 
spune, într-adevăr, că are ca temă zugrăvirea 
mahalalei. Această comedie are un aer deosebit 
-- am putea spune că face o figură aparte -- de 
celelalte comedii ale lui Caragiale, nu numai 
pentru că este mai slabă, căci se întemeiază pe 
trucuri și pe vorbe de spirit, dar și pentru că are 
altă semnificaţie: adică n-are semnificaţia de a fi 
o şarjă directă împotriva liberalismului, ci, dacă 
e s-o legăm cu liberalismul, una foarte indirectă; 
întrucât psihologia personajelor și limbajul lor 


sunt efecte și ale stării noi de lucruri, introdusă 
de liberali. (La drept vorbind, D-ale carnavalului 
e lipsită de semnificaţie, și acesta e marele ei 
defect estetic.) 

Deși personajele din O noapte furtunoasă și 
din Conu 

Leonida față cu reacţiunea sunt mahalagii, 
aceste două comedii sunt, pentru toată lumea, 
de același fel, din aceeași familie, au aceeaşi 
semnificație ca și O scrisoare pierdută, în care 
personajele nu-s recrutate din mahala. 

Prin ce lucru, atunci, toate aceste personaje, 
şi din mahala, și din clasele de sus, sunt la fel de 
stupide? Apoi prin starea de lucruri pe care o 
reprezintă, prin concepţia şi atitudinea lor 
politică, aşa cum știu ele să priceapă politica, să 
se exprime, să se manifeste -- prin liberalismul 
lor. 

În aceste comedii, Caragiale biciueşte o 
concepţie, s-ar putea zice un partid. Și dacă acei 
prin care biciuiește acea concepţie şi acel partid 
sunt uneori mahalagii, aceasta e altă vorbă. Am 
văzut că ei pot fi şi din clase înalte. În O noapte 
furtunoasă și în Conu Leonida față cu 
reacţiunea, Caragiale nu scrie ca să zugrăvească 
mahalaua, ci ca să biciuiască liberalismul, 


întocmai ca și în O scrisoare pierdută. Şi dacă în 
O noapte furtunoasă și în Conu Leonida faţă cu 
reacţiunea Caragiale își ridiculizează 
personajele și pentru structura lor sufletească 
grosolană, și pentru amestecul de civilizaţie și 
orientalism în purtarea lor zilnică -- le 
ridiculizează însă, mai ales, în ipostazul lor de 
reprezentanţi ai liberalismului. 

Și cu ce talent, și cu ce logică implacabilă! 
Personajele din O noapte furtunoasă, pe lângă 
că au atât de frapant individualitatea lor, apoi 
sunt și atât de simbolice! Jupân Dumitrache este 
clasa care dă substrat liberalismului român; Nae 
Ipingescu reprezintă formele noi, 
"guvernământul”, Rică Venturiano, în calitatea 
lui de redactor la 

Vocea patriotului naționale, e chintesenţa 
intelectualismului liberal. Vocea patriotului 
naționale de la "15/27 Răpciune”, în care Nae 
Ipingescu citește "Republica și Reacţiunea sau 
Venitorile și Trecutul" și în care e vorba de "a 
mânca de la datoriile etc." -- nu vedeţi aici pe 
liberalul, pe "roșul" "pașoptist", cu limbajul lui 
latinist și franțuzit, împotriva căruia a luptat 
şcoala critică? Dar versurile lui Rică Venturiano 
adresate Ziţei! Nu vedeţi pe poetul netalentat și 


ridicol, răsărit în urma introducerii stângace a 
culturii apusene, pe poetul împotriva căruia a 
luptat atât dl Maiorescu! Dar Ziţa, cu limba ei 
împestrițată de franțuzisme, care vorbește cu 
dispreț despre "mitocanul de Ţârcădău', 
bărbatul ei! Nu vedeţi în ea pe Gahiţa 
Rozmarinovici ori pe Coana Chiriţa a lui 
Alecsandri, pe femeia care a apucat să se 
"civilizeze" mai înainte de bărbaţi?! Vorbind de 
teatrul lui Alecsandri, am arătat cum femeile au 
fost mai primitoare de cultură străină decât 
bărbaţii. Și spuneam de pe atunci că "civilizația" 
pătrunzând cu vremea tot mai jos, în păturile 
sociale, Caragiale nu mai dă peste un amestec 
ridicol de civilizaţie și barbarie în clasele cele 
mai de sus, civilizate complet, în formă acum, ci 
în clasele mai de jos, ori în clasele de parveniți. 
Am văzut că personajele din O noapte 
furtunoasă sunt simbolice. Dar și legătura dintre 
dânsele e simbolică. Jupân Dumitrache, Nae 
Ipingescu şi Rică Venturiano se înțeleg perfect, 
se stimează, toţi au ca ţintă a dușmăniei lor pe 
"ciocoi" şi ca ciment al legăturii lor ura 
împotriva "ciocoiului", și toţi jură -- și sunt gata 
să facă și infamii pentru ea -- în numele "sfintei 
constituţii”, pe care dealtmintrelea n-o înţeleg, 


cum Jupân Dumitrache și Nae Ipingescu nu 
înţeleg nici lucrurile scrise în Vocea patriotului 
naționale, deși le admiră -- simbol, și acesta, al 
neînțele gerii formelor noi, pe care totuși le 
admiră. În sfârșit, coaliția dintre aceste categorii 
noi -- burghezime, organele guvernământului și 
intelectualitatea liberalismului -- e simbolizată 
admirabil prin expresia triumfătoare, prin 
recomandaţia supremă, cu care se fac cunoscute 
personajele unul altuia, la sfârșitul piesei: "E d- 
ai noștri!!... 

Numai pentru "scârțai-scârțai", cum îl credea 
Jupân Dumitrache pe Rică, înainte de a-l ști 
cine e, numai pentru micul funcționar, servitor 
al claselor care formează substratul formelor 
noi, numai pentru acesta are Jupân Dumitrache 
dispreţ. "Scârţai-scârțai” nu e puterea 
intelectuală, ca Rică, nici cea guvernamentală, 
ca Nae Ipingescu, nici cea bănească, ca Jupân 
Dumitrache: el e un "bagabont', un "coate- 
goale". El nu e o pârghie a stării noi de lucruri, 
ci un mititel șurub al mașinii. 

În Conu Leonida față cu reacţiunea, 
Caragiale, voind să scoată un puternic efect 
comic, pune frazele cele mai războinic- 
revoluţionare în gura unui personaj ridicol de 


fricos, care tremură și de umbra lui. Pentru a 
face cât mai puternic contrastul dintre frica 
personajului și "ideile" profesate de el, Caragiale 
le exagerează pe acestea din urmă. De aceea -- 
uzând împărătește de toată permisia acordată 
satirei de a exagera --, Conu Leonida apare în 
opera lui Caragiale, ca tipul extrem al 
"revoluționarului": Conu Leonida e pur și simplu 
"republican" și, dacă ar avea și el un "Galibardi', 
cu "o mie de volintiri”, ar schimba România în 
republică. În această comedie, Caragiale 
ridiculizează și "mentalitatea" republicană 
ploieșteană. 

Comedia cea mai bună, pentru că este o 
satiră mai adâncă a unui fenomen social mai 
important, este O scrisoare pierdută. Aici nu se 
zugrăvește liberalismul român patruzecioptist în 
ultima-i fază (1883), reprezentat, nu ca în O 
noapte furtunoasă, prin masa anonimă ce forma 
substratul acestui liberalism, ci prin 
conducători. În această comedie, Caragiale 
satirizează numai liberalismul, căci, cum am 
văzut, aici nu mai e vorba de o clasă -- 
mahalaua -- ori numai de anumite caractere 
ridicole, ori inteligenţii obtuze. Aici e vorba de 
toate categoriile sociale care întrupează formele 


noi, reprezentându-le: profesiile liberale, 
intelectualii, Farfuridi, Brânzovenescu, 
Caţavencu, Tipătescu: proprietarii mari, 
Trahanache; politicienii de la centru ai 
partidului, Agamiță Dandanache; dăscălimea, 
Ionescu, Popescu; micii funcţionari, Pristanda; 
cetăţenii de ultimă treaptă, Cetăţeanul 
turmentat; femeile care fac politică, Zoe; în 
sfârșit, "alegători, public", adică toate clasele 
orășenești. Pe de altă parte, între aceste 
personaje sunt și oameni deştepţi, ca Tipătescu; 
şi oameni șireţi, dacă nu deștepţi, cum e 
Caţavencu; şi oameni proști, ca Trahanache, 
Farfuridi etc. Apoi oameni morali, din punctul 
de vedere al moralei personale, ca Trahanache, 
Farfuridi poate, dar care, când e vorba de 
"politică", devin imorali sau mai degrabă 
amorali; oameni imorali ca Tipătescu, 
Caţavencu etc. În sfârșit, din punct de vedere 
politic, unii, cea mai mare parte, "moderați"; 
alții, "subversivi" în vorbe, cum e Caţavencu; 
alții, material pentru demagogia subversivă, ca 
Ionescu și Popescu (e o întreagă filozofie în 
numele ce le dă Caragiale acestor doi); alţii, 
unelte ale infamiei celor de sus, ca nenorocitul 
Pristanda; alții, materie inertă, ca Cetăţeanul 


turmentat, care nu știe "cu cine să voteze"... Din 
această comedie lipseşte "burghezul" liberal, 
Jupân Dumitrache, și poetul ridicol, Rică Ven 
uriano, pentru ca galeria să fie completă. În 
schimb, deși nu sunt puși în scenă, dar îi vedem 
şi îi simțim și pe supremii guvernanti din 
capitală, care dau ordine să se comită toate 
infamiile spre a fi ales Agamiţă Dandanache, 
pentru a salva pe o "persoană înaltă", care 
pierduse un bilet de dragoste. 

Așadar, tot felul de clase, tot felul de 
inteligente, tot felul de caractere -- toți au ceva 
comun prin care sunt și mizerabili și ridicoli, și 
acel ceva este liberalismul lor, sau noua stare de 
suflet datorită liberalismului român. Iar cel mai 
mizerabil, şi singurul care este umilit la urma 
urmei în această comedie, umilit pentru că nu 
reușește, este Caţavencu. Şi cine este Caţavencu, 
care ține celebrul său discurs, în "anul de grație 
1883", cum zice el? Caţavencu este un 
"revizionist", antagonistul timidului revizionist, 
în realitate antirevizionist, Farfuridi. Caţavencu, 
revizionist "avansat", în anul 1883 (când s-a 
făcut alegerea pentru camera de revizuire) 
simbolizează gruparea lui C.A. Rosetti. Cel mai 
infam din piesă este întruparea curentului celui 


mai înaintat, mai democratic, din fostul partid 
liberal, curentul rosettist. lar Caţavencu nu 
reușește, pentru că curentul rosettist, cum se 
ştie, a fost în minoritate. Și Caragiale terfelește 
cu ultima cruzime această minoritate învinsă. 

Și încă ceva. "Demagogismul" lui Caţavencu, 
prin care Caragiale a atacat și a ridiculizat pe C. 
A. Rosetti, e un procedeu cunoscut, de care am 
vorbit aiurea, când spuneam că cine combate cu 
insistență "demagogismul" o face cu dorinţa de a 
compromite democratismul. Să se mai observe 
apoi că această ură, îndreptată cu mai mare 
putere mai ales împotriva rosettismului, am 
văzut-o și la Eminescu. Și o vedem și la 
Alecsandri în poezia adresată generalului 
Florescu. C. A. Rosetti a fost, cum era și firesc, 
omul cel mai urât de cei din "dreapta". 

O scrisoare pierdută, fiind publicată în 1884, 
în vremea dezbaterilor pentru revizuirea, 
constituției, imediat după alegerea camerei 
revizioniste, pe lângă, desigur, o minunată 
comedie, este şi un pamflet de ocazie împotriva 
evenimentelor la ordinea zilei. Dar vremea a 
şters acest caracter al piesei. 

O noapte furtunoasă și Conu Leonida față cu 
reacţiunea sunt din 1879, iar O scrisoare 


pierdută, din 1884. Așadar, în primele sale 
opere, Caragiale luptă exclusiv împotriva 
liberalismului. De acum încolo, opera lui 
Caragiale nu va mai avea această semnificație, 
el nu va mai porni teribila sa artilerie împotriva 
liberalismului. Vom vedea împotriva cui. Dar 
este interesant de observat că lupta lui Caragiale 
exclusiv împotriva liberalismului roș, 
patruzecioptist, revoluţionar încetează cu O 
scrisoare pierdută, din 1884, adică atunci când 
vechiul partid liberal se desființează, când în 
partidele politice se face o turburare și un haos, 
când partidele ajung să nu se mai deosebească 
mult, când nu mai poate fi vorba de 
"republicani" și de "reacționari", când încetează, 
cum am văzut, și lupta d-lui Maiorescu, şi lupta 
lui Alecsandri. Și să se mai observe un lucru: 
Caragiale a criticat liberalismul în aceeaşi 
vreme ca și Eminescu, ca și socialiștii. Caragiale 
marchează și el cu putere data de 1800, despre 
care am vorbit de atâtea ori. 

După aceasta, satira lui Caragiale își va 
schimba obiectivul. Începând cu D-ale 
carnavalului (1885), urmând cu câteva schițe în 
Convorbiri literare și isprăvind, mult mai târziu, 


cu admirabilele Momente, Caragiale va satiriza, 
dacă voiţi, mahalaua. Dar trebuie să ne 
înțelegem asupra acestui cuvânt. Mahalaua pe 
care o satirizează Caragiale nu e o categorie 
socială, clasa de mici burghezi, de mici 
funcţionari, care stă în suburbie și ale cărei 
mijloace materiale, ca și intelectuale, sunt 
restrânse. Mahalaua pe care a satirizat-o 
Caragiale e o categorie sufletească. E vorba de 
mahalaua intelectuală, în care intră oameni din 
toate categoriile sociale, în orice caz, din multe 
categorii sociale: și mici burghezi, și funcționari 
inferiori, dar și oameni bogaţi, sus-puși, şi 
funcționari superiori, și chiar uneori progenituri 
din clasa "nobilă". În 25 de minute, în 
Telegrame, în Vizită în Five o'clock, în Reportaj, 
în Boris Sarafoff!, în Ultima oră, în Atmosferă 
încărcată, în Highlife, în Cadou, în Diplomatie, 
în Mici economii nu e vorba de clasa socială 
mahala. În aceste bucăţi, personajele sunt, 
toate, din lumea "bună", uneori dintre "stâlpii 
societăţii”, dintre oamenii care sunt puși pe 
ultima scară a situaţiei sociale și ca rang, şi ca 
avere. 

Dar cu toată această deosebire de clasă a 
personajelor, ele fac parte, toate, din aceeași 


categorie sufletească -culturală mai bine, dacă 
se poate întrebuința acest cuvânt. Când le citim, 
toate schiţele lui Caragiale sunt de aceeași 
natură, au același aer, în ele e vorba de același 
lucru. Și acest lucru este ridicolul ce rezultă din 
neasimilarea civilizaţiei, din spoiala de 
civilizație, din contrastul dintre pretenţie și 
realitate, din amestecul de civilizaţie și barbarie 
-- amestec manifestat în idei, în simţiri, în 
purtări și în limbaj. 

Limbajul, dialogul este partea esenţială a 
acestor schiţe. 

Mai întâi, pentru că ele sunt foarte dramatice 
-- Caragiale fiind mai înainte de toate un 
dramaturg -- și în genul dramatic limbajul are 
tot rolul: prin el se zugrăvește personajul. Și 
apoi pentru că limbajul, prin incoerenţa și 
împestriţarea lui, e de ajuns, el singur, să ne 
arate şi incoerenţa ideilor unei societăți 
informe, ori în stare de formare, și acel amestec 
de civilizaţii, redat prin amestecul de cuvinte 
vechi și nouă, stropșite, schimonosite ca și ideile 
pe care le prezintă. Dar toate personajele 
schițelor sale fac parte din clasele noi, din acele 
categorii de oameni, care au primit formele noi 
şi le reprezintă, le exercită. Burghezimea mică 


muntenească, burghezimea mare, funcţionarii 
mici și mari, gazetarii etc. Și de toate acestea 
cine este vinovat? Cine a făcut aceste lucruri? 
Desigur, patruzecioptiștii, liberalismul. Așa că, 
în critica mahalalei, Caragiale critică tot 
liberalismul, numai cât nu direct, ci în efectele 
lui. Cu dispariţia patruzecioptismului, la 1884, 
dispare şi critica acestui patruzecioptism. Dar 
efectele lui rămân, și critica lui Caragiale, acum, 
se îndreaptă asupra acestor efecte. 

Este interesant cum se oglindește în opera lui 
Caragiale infuziunea "civilizaţiei" noi în 
diferitele pături sociale. Și aceasta apare clar, 
dacă observăm cum se contagiază diferitele 
personaje de limbajul cel nou, simbolul 
formelor noi, neasimilate cu adevărat. Această 
infuzie, de care vorbim, și care vine de sus, de 
la conducători, se face pe lângă altele, mai cu 
seamă prin politică, prin propaganda 
principiilor patruzecioptiste în presă mai ales -- 
şi prin literatura cea proastă. O noapte 
furtunoasă e caracteristică din acest punct de 
vedere. Iată, de pildă, Chiriac. În convorbirea 
lui cu Nae Ipingescu şi cu Jupân Dumitrache, 
unde e vorba de afaceri publice, de gardă 
națională și de celelalte, de "izirciț", de "rezonul 


la așa motiv" etc., el vorbește în limbajul cel 
nou ridicol. În vorbirea lui însă cu Veta, unde 
Chiriac nu mai este un ruaj al "statului", unde 
nu mai este vorba de afacerile publice, de 
formele noi -- acolo el vorbește curat româneşte 
şi numai ici și colo întrebuinţează câte un 
cuvânt nou, ridicol. Această apariţie rară a 
cuvintelor ridicole, acolo unde nu e vorba de 
afacerile publice, este o contagiune. Limbajul lui 
Chiriac, calfă de cherestegiu, se contagiază de 
limbajul lui Chiriac, sergent în garda civică și 
cititor al Vocii patriotului naţionale. Şi iată-l și 
pe Spiridon. El e candidat de calfă, de sergent în 
garda civică și de cititor al Vocei. El vorbește 
curat, dar, de pe acum, a învăţat și el câteva 
expresii de la anturajul său. Vorbind de Rică, el 
ştie să-l numească: "persoana în chestie”, 
"persoana madam Ziţei" etc. E interesant să 
comparăm pe Veta cu Ziţa. Zita a învăţat la 
pension, e o "fată romanţioasă", citește romane 
de senzaţie -- "Dramele Parisului, câte au ieșit, 
toate le-am citit", zice ea. Așadar, ea a venit în... 
serioasă atingere cu "civilizaţia". Și limbajul ei 
este cum îl știi: "pamplezir”, "alevua'", "monșerul 
meu" etc. Veta însă, care se vede că n-a învăţat 
la pension, că nu citeşte romane, care e 


romanţioasă într-un chip foarte practic -- ea 
vorbește curat româneşte, ca și Chiriac în 
ipostazul lui de calfă, dar e contagiată și ea de 
limbajul nou, presură ici şi colo câte o expresie 
nouă, căci Veta, deși nu face politică, ci 
gospodărie în marginea Bucureştilor, suferă şi 
ea influenţa anturajului ei: a lui Jupân 
Dumitrache, a lui Chiriac, a Ziţei. 

Așadar: pastruzecioptiștii au creat pe Rică 
Venturiano, "redactorul" ziarului pe care-l 
citeşte Jupân Dumitrache; Rică a creat, prin 
ziarul său şi prin discursurile sale, pe Jupân 
Dumitrache; Jupân Dumitrache creează, prin 
influenţa sa, pe Veta. Pe de altă parte, aceiași 
patruzecioptiști, aducând cultura străină, au 
creat pe autorii de mahala și pe organizatorii de 
pensioane; aceștia au creat pe Ziţa; Ziţa creează 
pe Veta. Iată lanţul. 

Această "civilizaţie", aşadar, străbătând de sus 
în jos, a dat un aspect ridicol tuturor claselor, şi 
acest ridicol este mahalaua pe care o zugrăveşte 
Caragiale, mahalaua sufletească, recrutată din 
mai toate clasele. Numai boierimea, care a avut 
vreme și posibilitate să-şi asimileze, în formă, 
această civilizaţie; și țărănimea, la care încă n-a 
ajuns, sau nu ajunsese "civilizaţia" aceasta pe 


vremea lui Caragiale, numai aceste clase nu i-au 
dat contingent în opera lui satirică -- și, 
bineînţeles, nici intelectualii adevăraţi. Acum, 
evident, această "civilizaţie" străbate tot mai jos 
în păturile sociale: cu cât străbate mai jos, cu 
atâta unele pături sociale de sus pierd aspectul 
ridicol și cu atâta alte pături mai de jos, 
influențându-se de această civilizaţie, iau la 
rândul lor acel aspect. 

Să ne oprim acum puţin, în treacăt, asupra 
câtorva categorii de personaje din schiţele lui 
Caragiale, spre a vedea cum zugrăvește el 
această "mahala", sau, mai bine, ce zugrăvește, 
ce aspecte i-au izbit mai mult, ce învinuire 
aduce el acestei mahalale, de ce lucru, deci, face 
el răspunzător liberalismul român. În sfârșit, cu 
alte cuvinte, spre a vedea ce sunt și cum sunt 
aceste clase noi, pe care se întemeiază formele 
noi în care trăim. 

Mai întâi, acum, în schiţele sale, Caragiale 
zugrăvește mai mult clasa mijlocie -- și mai rar 
celelalte categorii zugrăvite în Scrisoarea 
pierdută. Bucăţi ca Highlife, ca Five o'clock, ca 
Telegrame etc., în care să zugrăvească pe 
"stâlpii puterii”, sunt într-o proporţie redusă. În 
majoritatea schițelor sale, personajele sunt mai 


ales funcționarii de toate felurile, care formează 
de fapt, în mare parte, mica noastră burghezie. 
Acești oameni se numesc, mai toți, Ionescu, 
Georgescu, Vasilescu, Popescu, Protopopescu, 
Iconomescu, adică oameni "fără strămoși", cum 
se zice, feciorul lui Ion, al lui Gheorghe, al lui 
Vasile, feciorul popei, al protopopului, al 
iconomului etc. 

Aceste nume sunt foarte caracteristice. Ele 
arată mai întâi joasa extracție a personajelor -- 
invazia straturilor celor mai de jos în viaţa 
socială -- și apoi lipsa de personalitate a acestor 
personaje, insignifienţa lor -- caracterul de 
turmă. Aceste personaje, ridicate spre suprafaţă, 
sunt pasta amorfă pe care formele noi lasă 
aceeași pecete, pocită și vulgară. 

Și, mai întâi, toată această turmă este lipsită 
de interesele adevărate ale vieţii, umplându-și 
în chip mizerabil golul sufletesc, de fiinţe 
dezrădăcinate, cu tot felul de îndeletniciri fără 
rost. lată familia care se zbuciumă să petreacă o 
zi la Sinaia (Tren de plecare), zbucium din care 
nu profită decât doar madam' Georgescu, care 
ascultă, noaptea pe lună, "menuetul lui 
Pederaski", cântat de ofițerul de administraţie 
Mişu. Ori, iată, mai caracteristic, acei oameni 


(De închiriat) care, în lipsă de altceva, de alte 
evenimente, se mută din jumătate în jumătate 
de an, fără alegere, în case şi mai rele decât cele 
unde au stat -- stare sufletească ce culminează 
în acea hazlie întâmplare a celor două cucoane 
care au case alăturea, făcute absolut la fel, și 
care, după ce oftează luni întregi că nu-și pot 
închiria casele și invidiază pe toți cei ce se mută 
cărândușşi penibil cioburile, sfârșesc prin a se 
muta una în locul alteia! Această schiță mai 
simbolizează şi nestabilitatea, lipsa de viață 
aşezată, zdruncinul rezultat din introducerea 
formelor noi. În altă schiță, Caut casă, Caragiale 
simbolizează această lipsă de viață așezată, prin 
casele de închiriat din București și, ca contrast, 
ca simbol al vieţii așezate de altădată, evocă, cu 
atâta poezie, casa gospodărească de modă 
veche, din Ploiești, în care și-a petrecut 
copilăria sa, casa lui Hagi Ilie (observați 
numele!), cu ogradă, cu grădină, cu cerdac 
mare, cu lilieci. 

Această pătură socială e apoi și proastă. 
Prostia aceasta, mai ales, formează obiectivul 
satirei lui Caragiale. Atâţi "amici" din opera sa, 
Lache, Mache, Tache, stăpâni pe câteva 
cunoștințe banale și nerumegate, exprimate într- 


un stil ridicol de incoerent și într-o limbă ridicol 
de împestrițată, umplu paginile cele mai 
frumoase ale lui Caragiale. Citiţi, de pildă, 
minunata O lacună... 

Prostia aceasta, lipsa de cultură, 
mahalagismul acesta, Caragiale ni le arată și sub 
haina bogăției. În Five o'clock, barbaria și 
vulgaritatea unor mahalagioaice ordinare se 
desfășură într-un palat luxos, plin de obiecte de 
artă scumpe. Mai mult decât oricare alta, 
această schiță ne arată cât e de ușor să-ţi 
asimilezi partea materială a civilizaţiei, dar cât 
e de greu s-o asimilezi pe cea sufletească. Ce n- 
avem noi? Toate instituţiile, toate darurile 
tehnicii moderne, dar cine reprezintă acele 
instituţii! Cine se folosește de acele daruri! 
Gândiţi-vă cât geniu omenesc presupune un 
tren, și cine, ce barbar primitiv se lăfăiește într- 
un vagon-restaurant, în expresul care vine de la 
Vârciorova la București. 

Această pătură socială e şi adânc imorală, 
Caragiale are trei schițe (Cadou, Diplomatie, 
Mici economii), în care ne arată cum bărbaţii își 
vând femeile fie pentru bani, fie pentru 
protecţie, adică tot pentru bani. Şi le vând în 
modul cel mai natural, aşa că am putea zice că 


inferioritatea lor sufletească merge până acolo, 
încât ei nu sunt imorali, ci, mai jos, amorali. 

Aceeași imoralitate, căptușită cu prostie, 
caracterizează și presa, acea instituţie care este 
şcoala oamenilor maturi și care e menită să 
formeze opinia publică (Boris Sarafoff!, 
Sinuciderea din str. Fidelităţii etc.). 

Și aceştia formează publicul român, clasa 
conștientă a ţării, "ţara legată"! Aceștia sunt 
clasele noi, create de liberalism! Iată opera 
liberalismului, masă pe care se sprijină 
organizarea statului român modern! -- pare a 
zice Caragiale. 

Am văzut că, dacă în O scrisoare pierdută 
Caragiale ne arată pe conducători, în O noapte 
furtunoasă, în persoana lui Jupân Dumitrache, 
Caragiale ne arată pe cetățeanul care formează 
masa noului regim. Dar Jupân Dumitrache e un 
om simplu, el cunoaște câteva fraze generale ale 
"demagogiei" liberale. El reprezintă mai mult 
temperamentul masei anonime. lată însă acum, 
mai târziu, pe cetăţeanul conștient, pe omul 
care se preocupă de toate problemele la ordinea 
zilei, pe acel care nu-și dă votul deloc în 
necunoștință de cauză, pe un om care are 
puterea critică de a găsi neajunsurile tuturor 


partidelor. E un alegător ideal, un om care nu 
va vota, care nu va delega la conducerea țării pe 
orișicine, ci numai pe cine, în urma maturei sale 
judecăţi asupra "situației", îl va socoti vrednic să 
descurce lucrurile și să conducă cu dibăcie carul 
Statului. E "amicul Nae", eroul din geniala schiță 
a lui Caragiale intitulată Situaţiunea. Amicul 
Nae nu e numai un tip psihic, caracterizat prin 
aceea că, în momentul când îi naşte femeia, 
interesul lui cel mai arzător este "situațiunea" 
țării, ci și, și mai ales, un tip social, tipul 
mijlociu al cetățeanului alegător care-și spune 
cuvântul său în mod conștient. Da, da! Toţi fac 
politică conștientă acum, toți au "opiniuni”. În 
admirabila sa schiță Atmosferă încărcată, oricât 
se căznește un biet om pașnic să scape teafăr 
într-o zi de furtună politică, nu poate izbuti să 
nu fie înjurat din toate părțile, căci în toate 
părțile dă peste oameni, cunoscuţi sau 
necunoscuți, care au "opiniuni" și care-l înjură 
pentru opiniile pe care nu le are, ori pentru că 
n-are opinii. 

Desigur că marele nostru satiric nu e un om 
bun. O spun aceasta fără grijă, căci sunt convins 
că pentru el aceasta nu e un blam. Să mă explic 
în ce constă răutatea lui Caragiale. Pe Caragiale, 


în opera sa cu caracter social, nu-l inspiră decât 
răul. Muza sa este răutatea, vulgaritatea și 
prostia contemporanilor săi. Şi nu că vede 
lucrurile mai rele decât sunt, dar el nu vede 
decât răul. În opera sa socială el n-a zugrăvit 
decât stupiditatea omenească. Dar se va zice: 
"Așa e societatea pe care a zugrăvit-o. Fiind 
obiectiv, n-a putut s-o zugrăvească decât rea". 
Dar nu e așa. Oare Miticii, Georgeștii și 
Protopopeștii n-au nimic omenesc în ei? Să fie 
ei numai proști, răi și, în cazul cel mai bun, 
sterilizați de adevăratele sentimente omenești? 
Am putea răspunde, mai întâi, că nu se poate să 
existe oameni care să n-aibă nimic omenesc. În 
opera cea mai naturalistă ori realistă cu putinţă, 
în opera lui Tolstoi, nu e nici un om numai rău 
(după cum nu e nici unul numai bun). Apoi, am 
putea să aducem ca mărturie oamenii vii, din 
viaţa reală. Există asemenea oameni, numai răi, 
cum ni-i zugrăveşte Caragiale? 

Să amintim de bucata dlui Brătescu 
Întâmplare, în care un Mitică, un tip de-al lui 
Caragiale, cu aceeași mentalitate şi stil, se arată 
un om cu sentimente atât de adânci și adevărat 
omenești, încât, cu un erou caragialian, schița 
dlui Brătescu stoarce lacrimi cititorilor. Tot așa 


Un om etc. Dar dl Brătescu are alt temperament, 
şi deci altă viziune. 

Dar chiar și Caragiale are o bucată, o singură 
bucată, în care se vede măcar o licărire de 
bunătate în sufletul 

Miticilor. E Inspecţiune. În această schiță 
apar câţiva Ionești și Mitici, plini de milă pentru 
soarta unui casier, care dispare de frica unei 
inspecții ce trebuia să aibă loc a doua zi. Dar s- 
ar putea zice: "Caragiale e un satiric, şi ca satiric 
n-a avut, n-a trebuit să aibă în vedere decât 
ceea ce merită satirizat, deci numai defectele, și 
nici o calitate". Am putea răspunde că, într-o 
satiră, biciuindu-se defectele într-un om rău, sau 
în mai mulți, pot încăpea și alte personaje, care 
să nu fie rele. Și am putea dovedi cu atâtea 
opere satirice din literatura universală. 

Dar să zicem că e așa, că un satiric nu aude 
în scenă decât defectele, decât ceea ce merită 
disprețuit. Caragiale însă a scris și bucăţi de altă 
natură, nu numai satire. A scris nuvele, o dramă 
etc. Există în el un singur personaj simpatic luat 
din clasele noi, ori, în general, din clasele de 
sus? Afară de femeia din Păcat, care se 
îndrăgosteşte de seminarist și care trebuia 
numaidecât să fie simpatică, pentru economia 


nuvelei, și care încă face parte din aristocrație, 
din clasa de care Caragiale nu și-a bătut joc? 
Nu! nu! Caragiale urăște ori disprețuiește 
prea mult clasa burgheză, clasele noi, ca să 
poată vedea în reprezentanţii ei acel "grunte de 
aur", care se găsește în orice om și de care 
vorbește nu știu ce scriitor. După cum nu 
găsește nimic bun și folositor în formele noi, tot 
aşa el nu poate vedea nimic bun în indivizii care 
susțin ori reprezintă aceste forme. El urăște atât 
de mult clasa cea nouă, încât o prigonește, cum 
s-ar zice popular, până-n pânzele albe, până în 
copiii ei mici, care sunt antipatici (Domnul Goe, 
Vizită). Dacă n-am ști că, prin Domnul Goe și 
prin Vizită, Caragiale satirizează o clasă socială, 
dacă n-am ști că aceste două bucăţi sunt tot 
literatură socială (și nu psihologică), atunci 
faptul că, de câte ori Caragiale a zugrăvit în 
schițele sale copii, i-a zugrăvit cu antipatie, ne- 
ar îndritui să credem că marele nostru scriitor 
nu numai că nu e om bun, dar că e chiar un om 
foarte rău, că în aceste schiţe se răzbună de 
neplăcerile ce le-o fi avut de la copii, care, prin 
neastâmpărul firesc al vârstei lor, nu pot fi decât 
plicticoși și antipatici, când nu-i iubeşti. Dar nu, 
încă o dată: în aceste două schiţe e vorba tot de 


clasa mizerabilă, pe care el o urăște și o 
disprețuiește atât de mult! Ba chiar și Bubico să 
nu se creadă că arată antipatia lui Caragiale 
pentru câini: Bubico e copilașul unei 
mahalagioaice, și ceea ce-l agasează pe 
Caragiale e plăcerea mahalagioaicei, exprimată 
prin acele gingășii: "zăhărel", "lăptic”... 

Dar în numele cui se ridică Caragiale 
împotriva acestei lumi noi, creaţiune a 
liberalismului? În numele cărei concepții, cărui 
sentiment? Și, fiindcă e vorba de o anumită 
stare de lucruri, de o anumită clasă, în numele 
cărei stări de lucruri, a cărei clase se ridică 
Caragiale, când ia biciul să lovească noua stare? 

Știu că dl Maiorescu a afirmat, cu o siguranţă 
absolută, absenţa oricărei tendinţe "politice" din 
comediile lui Caragiale: 

"Căci pentru orice om cu mintea sănătoasă -- 
zice d-sa -- este evident că o comedie nu are 
nimic a face cu politica de partid; autorul își ia 
persoanele sale din societatea contemporană 
cum este, pune în evidență partea comică așa 
cum o găsește, și același Caragiale, care astăzi 
își bate joc de fraza demagogică, și-ar fi bătut 
ieri joc de ișlic și tombateră și își va bate joc 


mâine de fraza reacționară..." 

Lucru pe care îl spune și dl Gherea, când, 
bănuind lui Caragiale lipsa unui "ideal înalt" -- 
care ar fi dat operei sale o mai mare valoare --, 
declară că: "dl Caragiale e indiferent în materie 
politică”. 

Dacă e "indiferent în materie politică", atunci 
pentru ce Caragiale n-a satirizat, măcar o dată, 
o singură atitudine reacționară? Dl Maiorescu 
zice că ieri Caragiale şiar fi bătut joc de ișlic și 
tombateră. Aici e vorba: ieri! Poate că ieri şi-ar 
fi bătut joc de ișlic și tombateră, dacă ieri, când 
încă nu se introdusese liberalismul, Caragiale ar 
fi fost nemulțumit de ișlic și de tombateră și 
dacă, poate, ar fi sperat și el în viitorul 
liberalism. Dar e vorba de azi, când s-a introdus 
liberalismul și când acest liberalism avea un 
adversar, pe restul ișlicului și al tombaterei de 
ieri. Azi Caragiale nu și-a bătut joc decât de 
"demagogismul" liberal. "Ieri", "azi" și "mâine" 
ale dlui Maiorescu n-au alt rost decât să încurce 
chestia! 

Și apoi -- şi în acest moment mă mir mai mult 
de dl Gherea -- e cu putință ca tocmai un om de 
impresionabilitatea, de vioiciunea, de 
inteligenţa extraordinară a lui Caragiale să n- 


aibă nici o opinie asupra vieţii sociale și politice 
din ţara sa? Cum, când și cel din urmă conţopist 
își are "soluţiile" sale, un om cu o atât de intensă 
viaţă intelectuală, ca marele nostru scriitor, să 
nu aibă nici o opinie în această "materie"? 

Că marele nostru satiric n-a fost "indiferent în 
materie politică" și că, dacă n-a avut "un înalt 
ideal", cum zice dl Gherea, adică un ideal 
revoluționar, a avut totuși un ideal înrudit cu 
idealul conservator, poate reacţionar, cred că 
am arătat în cele ce preced. 

Mai important este să întrebăm (cum am 
făcut şi când a fost vorba de Eminescu etc.) de 
unde izvorăște atitudinea lui Caragiale, ce 
interese nesocotite ori jignite, ce dureri vorbesc 
în satira lui? Interesele claselor de jos ori 
interesele boierimii vechi? Căci aceste clase 
extreme de la baza și din vârful piramidei 
sociale au fost jignite de noua stare de lucruri, 
care a favorizat clasele de la mijlocul piramidei, 
ca să isprăvim vorba tot cu această banală 
comparație. 

Răspunsul nu e tot atât de ușor de dat, ca în 
privinţa lui Eminescu și a celorlalți, deoarece 
aici nu mai avem de a face cu un teoretician, ci 
cu un artist obiectiv care satirizează, dar care n- 


are cum arăta în numele cui anume satirizează. 

Am putea să părăsim opera şi să găsim un 
răspuns în activitatea sa politică. Dar nu acesta 
poate fi metodul nostru, căci voim să ne 
întemeiem mai ales pe scrisele autorilor. Și 
dealtmintrelea, Caragiale n-a avut vreo 
activitate politică pronunțată. El a fost cândva, 
în vremea ce ne interesează, junimist, dar 
aceasta, dacă ne arată atitudinea sa politică 
antiliberală -- lucru ce-l cunoaștem din opera 
analizată mai sus --, nu ne poate spune nimic în 
privinţa intereselor sociale ce au vorbit în satira 
sa, căci între junimiști, cum am văzut aiurea, pe 
lângă reprezentanţii claselor boierești, au fost 
mulți care reprezentau clasele de jos, lovite de 
noua stare de lucruri și care au fost atrași de 
junimism nu din pricina soluţiilor junimismului, 
ci din pricina criticii ce o făcea junimismul stării 
noi de lucruri. Între aceştia am văzut că a fost și 
Eminescu. 

Caragiale, cândva după 1890, a cochetat 
puţin cu socialismul. Mi se pare că a ţinut și o 
conferință la clubul socialist din București. 
Aceasta ne-ar spune ceva: intelectualii de după 
1880, reprezentanţi ai intereselor claselor de 
jos, ştim, au fost ori junimiști, ori socialişti, cum 


am arătat mai sus. Și dacă junimistul Caragiale 
a oscilat un moment spre socialism, poate am 
putea avea dreptul să concludem că el a fost un 
junimist de categoria a doua, de categoria lui 
Eminescu. La această încheiere ne-ar duce şi 
faptul că Caragiale n-a făcut parte nici din clasa 
boierească (ca dl P. Carp), nici din cea a 
mandarinatului profesiunilor liberale (ca dl 
Maiorescu). 

Dar avem o dovadă, indirectă, ce e drept, 
chiar în opera sa literară, că marele nostru 
satiric face parte din categoria Eminescu, dintre 
intelectualii îndurerați de mizeria claselor de jos 
şi în special a țărănimii. 

Cariera literară a lui Caragiale se împarte în 
trei perioade: întâia e a comediilor, în care 
atacă liberalismul; a doua, de care încă n-am 
vorbit, e a Năpastei, a Făcliei de Paști și a 
nuvelei Păcat; a treia, a Momentelor etc., când 
satirizează mahalaua, produs al liberalismului. 
Această operă întreagă se poate clasifica, apoi, 
în două categorii: în perioada întâi şi a treia, 
Caragiale e un scriitor satiric; în perioada a 
doua, e un scriitor tragic. Mai departe: ca 
satiric, Caragiale e un pictor de moravuri; ca 
tragic, un pictor de stări sufletești, cu alte 


cuvinte, satira lui e socială, tragedia lui e 
psihologică. 

În Năpasta şi în Păcat, personajele sunt luate 
din clasa țărănească. Niciodată în opera sa 
tragică el n-a luat personaje din clasele noi, din 
"mahala". În operele lui satirice, dimpotrivă, 
niciodată n-a luat personaje din clasa 
țărănească. 

Așadar, Caragiale nu și-a bătut joc niciodată 
de țărănime; iar când a scris tragedii, niciodată 
n-a crezut că clasele noi merită onoarea de a 
servi ca material pentru tragedie -- pentru 
sentimentele puternice, serioase, grave. Această 
onoare a făcut-o numai clasei țărănești, nici 
măcar celeilalte clase simpatice, boierimii. Acest 
lucru, singur, ar fi poate de ajuns ca să ne arate 
încotro a fost îndreptată simpatia lui Caragiale, 
în numele cui, al căror oameni adevăraţi a făcut 
el procesul claselor noi. 

Dar nu e numai atât. Acest om care, cum am 
văzut, când e vorba de clasele noi nu ne apare 
ca un om bun, care nu a putut vedea, ca dl 
Brătescu-Voinești, acel "grunte de aur" în 
exemplarele din acele clase, când e vorba de 
tărănime, și numai atunci, îl vedem într-o 
atitudine de simpatie pentru tipurile sale. În 


Dăomnuli Goe, în Vizită etc. se știe cu câtă 
antipatie zugrăvește Caragiale pe copii, pe 
mame, raporturile dintre copii și mame -- din 
clasele ce formează "mahalaua". Acum iată 
începutul nuvelei Păcat: 

"Un băietan voinic -- barba de-abia-i mijește, 
şi sub căciula de oaie părul creţ și des... și niște 
ochi blânzi -- și mintos tânăr. Când a plecat de- 
acasă să meargă la București, p-atâţia ani în 
şcoli, mama lui -- de treabă femeie! -- l-a sărutat 
de-atâtea ori, i-a potrivit părul, i-a netezit 
căciula și iar l-a sărutat, și i-a zis: 

-- Niţă, mamă, te duci frumos şi sănătos: să-ți 
ajute Dumnezeu și Maica Domnului să-mi vii 
înapoi tot așa! 

Și cât era de cuminte bătrânica, nu s-a mai 
putut stă pâni... a biruit-o plânsul. De multe ori 
a dat el să plece, și ea l-a ţinut să-l mai mângâie 
încă..." etc. 

Ce departe suntem de toate personajele și 
întâmplările din Momente! Ce lume deosebită 
aici! 

Desigur, Caragiale nu idealizează pe ţărani. 
Nu toţi sunt buni, dar chiar când sunt răi sunt 
oameni adevăraţi. Dragomir din Năpasta e un 
asasin -- nu-i vorbă, un criminal pasional! Ileana 


din Păcat e o fiinţă crudă. Dar nimene nu e 
ridicol! Caragiale n-a găsit, n-a văzut, nu l-a 
lăsat inima să vadă ridicolul în viaţa ţărănimii, 
cum n-a găsit, n-a văzut, nu l-a lăsat inima să 
vadă ceva omenesc în viața claselor noi. 

Dar să mergem mai departe. Şi în Năpasta și, 
mai cu seamă, în Păcat, Caragiale pune faţă-n 
față țărănimea cu clasele orășenești. Când toată 
"societatea" dintr-un orăşel, senatori, magistrați, 
ofițeri, burghezi, își fac o plăcere proastă și 
crudă din scalâmbăturile nerușinate ale 
perversului vagabond orfan, în vârstă de vreo 
opt-nouă ani, Mitu Boierul, numai "o ţărancă 
bătrână, care e-n rândul întâi al spectatorilor, 
rușinată de refrenul pe care copilul i-l aruncă ei 
cu o intenţie diabolică", își caută loc să scape de 
privirile întoarse asupra-i și singură ea, plină de 
milă, "se-nchină și zice depărtându-se: 

-- Cine ştie ce păcate! Să ferească Dumnezeu 
pe orice copil." 

Și pe când "oamenii de societate", lacomi de 
acest spectacol infam, încurajează pe micul 
pervers ("Domnul senator îl tratează cu cafea și 
rom, alt "amic" îl mai îmbie încă cu un 
păhărel... și încă unul..."), numai un preot de 
sat, popa Niţă, "cu pumnii încleștaţi, se sui pe 


trotuar şi apostrofă, cu accentul celei mai mari 
indignări pe cei ce râdeau: 

"E păcat, domnilor! gândiţi-vă! Creşștini!... 
Frumos!... 

Mare păcat!" 

Și popa Niţă, să se bage de seamă, nu știa 
încă cine e 

Mitu Boierul. 

Dar mai este un lucru -- atât în Năpasta, cât și 
în 

Păcat --, un lucru care îi stă la inimă lui 
Caragiale, căci îl utilizează în ambele bucăți și îl 
prezintă cu multă insistență și cu o indignare 
abia conținută de obiectivitatea ce-i impun 
condiţiile artei. Acest lucru e justiţia celor de 
sus față de țărănime. 

În Momente, unde e vorba de clasele noi, 
când atinge justiţia, ca în Boris Sarafoft!, 
Caragiale numai o ridiculizează. Ce-i pasă, pare- 
că, de chipul cum se face justiţia între dânșii, 
cei din "mahala"? Când e vorba însă de 
țărănime, Caragiale nu mai râde. 

Cine n-a tremurat de indignare, ori n-a plâns 
de milă, la Năpasta, de suferințele bietului Ion 
nebunul, victimă a unei erori judiciare, căruia i 
s-au smuls prin bătaie, la instrucție, mărturisiri 


neadevărate, care l-au dus la ocnă și la nebunie? 

Dar în Păcat Caragiale insistă pe larg asupra 
injustiției justiţiei, când e vorba de ţărani, 
făcând o critică socială amară. Și, în același 
timp arătând imoralitatea și venalitatea justiţiei 
lor, celor din oraș, față cu cinstea și omenia 
celor de la sate, mai arată încă o dată, și prin 
aceasta, infamia celor de sus față cu cei de jos, 
își mai arată încă o dată antipatia faţă cu unii și 
simpatia faţă cu ceilalți. 

Și, în adevăr, pe când Popa Niţă face o faptă 
bună și morală, strângând băietul de pe 
drumuri, "societatea bună" din oraș, privată de o 
"plăcere", găsește în procuror, privat și el de 
această plăcere, unealtă prin care să se răzbune 
împotriva popei că le-a răpit această distracţie. 
Și procurorul, în numele legii, răstindu-se la 
popă, cât pe ce să "scape" pe Mitu de abuzul ce-l 
făcuse popa, răpindu-i libertatea de a muri beat 
sub un gard, dacă cumătrului Cuţitei, om 
cunoscător cum stau lucrurile la târg, nu i-ar fi 
venit buna idee de a învăța pe popă să conrupă 
prin bani "integritatea" procurorului. Atunci 
acesta nu numai că se înmoaie, dând procesului- 
verbal o altă încheiere, în favoarea popei, ci ține 
şi un discurs, la masă, lăudând "caritatea" popei 


-- "acestui om de bine"... (Mai târziu, procurorul 
acesta devine prefect, reprezentantul, deci, în 
judeţ al puterii centrale, al statului român 
modern.) 

Dar în această nuvelă, Caragiale înnegrește 
pe conducători cu tot negrul paletei sale, numai 
ca să facă cât mai teribil contrastul dintre 
omenia celor de la ţară și ticăloşia 
conducătorilor. Lui Caragiale nu-i este de ajuns 
că procurorul e atât de vulgar venal; el mai 
introduce în nuvelă și pe poliţaiul orașului, care 
e un escroc laş: când preotul se duce la prefect 
(fostul procuror) pentru a-i cere un serviciu, și 
când leșină, poliţaiul, în timpul leșinului, îi fură 
din buzunar punga cu bani, cu banii pe care 
preotul îi adusese ca să câștige favoarea 
prefectului. Dacă din punct de vedere artistic 
această îngrămădire de infamii poate e un 
defect -- și o lipsă de realism --, apoi din punctul 
de vedere al concepţiei sociale a lui Caragiale ea 
e foarte interesantă, foarte caracteristică și 
foarte elocventă. 

Antipatia pentru clasele de sus și simpatia 
pentru țărănime Caragiale le-a exprimat și 
direct, o singură dată, în unicul său articol 
politico-social, din care am mai citat, Politică și 


cultură. 

"această lume de strânsură ăclasele de sus 
mișună aci deasupra unui element etnic hotărât. 
Sub tot acest Babel există o limbă românească, 
care-și are geniul ei; sub toată această vultoare, 
vecinic mișcătoare, există un popor statornic, 
care-și are calităţile și defectele lui specifice, 
bunul lui simţ, o istorie plină de suferinţe, 
nevoi, simţiri și gândiri proprii". 

Încă o dată: din viaţa acestui popor a extras 
el tragedia, din viaţa "strânsurii", comedia vieții 
românești. 

Amintesc, în treacăt, și cele spuse de 
Caragiale acum, în 1907..., în broșura sa, în care 
dă ca soluţie desfiinţarea stării actuale și 
chemarea ţării ca să spună ea ce vrea -iasă ce-o 
ieși din voinţa ei... 

Din toate acestea, la un loc, se pare că am 
avea dreptate, dacă am conclude că junimistul 
Caragiale a satirizat în opera sa noua stare de 
lucruri, mișcat de "suferinţele și nevoile" 
claselor de jos, îndeosebi ale ţărănimii. 

„Îndeosebi ale ţărănimii, căci mica 
burghezie din 

Muntenia, mai ales din orașele 
"revoluţionare" București și Ploiești, a fost un 


instrument în mâinile patruzecioptiștilor și a 
căpătat imediat și ea fizionomia și atitudinea 
modernă, așa cum apare în schiţele lui 
Caragiale. 

Și, poate, din cauză că l-a durut inima mai cu 
seamă de țărănime, care pe atunci n-avea de 
suferit de la evrei, și nu de mica burghezie -- 
poate din cauza aceasta Caragiale n-a fost 
antisemit. Dacă nu cumva din cauza, ori, şi din 
cauză că, acestei puternice inteligenţe 
antisemitismul i-a repugnat ca o manifestare 
instinctivă, aproape zoologică; din cauză că 
acest nobil intelectual n-a voit să aibă nimic 
comun cu băcanul din colţ, cum se zice, furios 
că e concurat de evreii mai aprigi în lupta 
pentru trai. 

E inutil să mai facem aici aprecierile noastre 
asupra atitudinii ce a avut Caragiale în fața 
evenimentelor istorice care au transformat 
România, căci n-am face decât să repetăm ceea 
ce am spus despre Eminescu și despre socialiști. 

Caragiale reprezintă, ca și aceștia, critica 
socială extremă a liberalismului, făcută în 
numele celor mici și obijduiţi de formele noi. 


Încheiere 


Poporul român, în tot cursul istoriei sale, 
până în veacul al XIX-lea, a suferit influența 
culturală a unor curente orientale, afară de mici 
excepţii; cultura polonă în veacul al XVII-lea, 
cultura franceză a Franței vechi la sfârșitul 
veacului al XVIII-lea. 

În veacul al XIX-lea, istoria a pus românilor 
următoarea problemă: România va rămâne mai 
departe o țară orientală, semiasiatică, ori va 
intra în rândul popoarelor europene, în cultura 
europeană? 

Și această problemă a fost rezolvată tot de 
istorie. Din diferite cauze, România nu s-a putut 
sustrage influenţei europene. Civilizaţia 
europeană, mai ales sub forma și prin influenţa 
franceză, a străbătut până în țările noastre. A 
srtăbătut, ca și în restul Europei, prin presiune, 
prin imitație și de nevoie. 

Prin presiune, căci o ţară din Europa nu 


poate scăpa de invazia unei civilizaţii, care e și 
superioară și care tinde să dea întregului 
continent -- și chiar întregului glob -- aceleași 
forme politice și același fel de cultură. 

Prin imitație, căci o civilizaţie superioară 
fascinează, prin însuși faptul că e superioară. Să 
ne amintim de impresia ce a făcut civilizaţia 
europeană asupra lui Radovici din Golești și de 
schimbarea ce s-a produs în sufletul acestui 
boier de neam mare în urma acelei puternice 
impresii. 

De nevoie, căci civilizația apuseană, și mai 
ales sub forma franceză, se traducea în ordinea 
politico-socială prin două idei ori sentimente, 
fecunde și absolut necesare țărilor române, 
ruinate și îngenuncheate, prin democratism şi 
naționalism. 

Ţările române erau la discreția marilor puteri 
vecine, şi cei care simțeau rușinea și 
nenorocirea acestei situaţii -- oamenilor cu dor 
de a scoate poporul român de sub jugul acestor 
vecini și de a face din acest neam oropsit un 
mare popor, cu dreptul de a-și spune cuvântul 
său --, nu puteau să nu fie fascinaţi de concepţia 
naționalistă, datorită Franţei revoluționare. 

Iar dacă ţara era îngenuncheată de vecini 


puternici, apoi marea majoritate a ţării, 
elementul ei viu, acel care producea bogăţia și 
care păstra neatins spiritul naţional -- bogăţie și 
spirit care aveau să alcătuiască viitorul patriei 
române --, elementul acela era subjugat unei 
clase care îl înăbușa. Și dorinţa spiritelor 
luminate de a scoate la iveală, de a pune în 
valoare tot ce putea da acest element își găsea o 
justificare, o teoretizare, o stea conducătoare, în 
acele concepţii răspândite de Franţa 
revoluţionară, numite democratism. 

Naționalismul și democratismul -- şi 
democratismul mai ales ca mijloc pentru 
naționalism -- iată ce a făcut pe oamenii 
luminaţi să introducă în ţările române cultura 
apuseană -- cultura care ar fi străbătut aici și 
fără aceasta, prin presiune. 

Odată ce cultura apuseană trebuia să străbată 
aici, din cauzele amintite mai sus, problema 
capitală ce se punea era aceea de a ști ce anume 
să se introducă din această cultură şi cum să se 
introducă această cultură; de a face toate 
chipurile să se introducă ceea ce era necesar și 
să se țină piept la acele elemente ale culturii 
străine care nu ne erau necesare. 

Și era necesar tot ceea ce putea să facă din 


acest popor un popor de viitor, și nu era necesar 
tot ceea ce putea să înăbușe unele însușiri 
fericite, specific naţionale. 

Cultura străină avea să pună în valoare 
energiile poporului, iar nu să atrofieze cumva 
unele din aceste energii. 

Ca să întrebuințăm o comparaţie cam 
vulgară, cultura străină avea să hrănească 
organismul viu al poporului român, făcându-l 
robust și apt pentru munca creatoare, și nu 
trebuia să aibă rolul acelor substanţe care, în loc 
să dea vigoare organismului, îl slăbesc, îl 
predestinează morţii, fie prin nepotrivirea cu 
cerințele organismului, fie prin 
supraalimentaţie. 

Pentru a ști ce și cum să ne însușim din 
cultura străină, trebuia o mare putere de 
discernământ; trebuia priceperea și a culturii 
străine, și a împrejurărilor sociale ale ţării, și a 
sufletului acestui popor, şi concepţia clară a 
idealului ce avea să fie urmărit. Trebuia, cu alte 
cuvinte, un spirit critic luminat, dar în același 
timp constructiv, care să prezideze la 
introducerea şi asimilarea acestei culturi. 

Definirea acestui spirit critic, rolul lui, 
evoluţia lui -acestea formează subiectul 


paginilor ce preced. 

Am văzut în aceste pagini că influenţa 
culturii apusene s-a simţit în toate aspectele 
vieții românești. Am stăruit mai mult asupra 
acelora care ni s-au părut mai interesante: 
limba, literatura, organizarea politico-socială. Și 
credem că, vorbind de aceste aspecte ale 
culturii, implicit am vorbit și de celelalte, care 
se reduc toate la ceea ce s-ar putea numi 
moravuri, felul vieţii sociale etc. 

Fiind fatală, dar și necesară, introducerea 
culturii apusene, fiind de absolută nevoie 
discernământul critic în introducerea acelei 
culturi, este evident că numai acei oameni au 
apucat calea adevărată, au lucrat spre 
adevăratul progres al ţării care au întrupat în ei 
şi tendinţa de a introduce cultura apuseană, și 
spiritul critic, spiritul de discernământ, vederea 
clară a ceea ce era necesar și ce nu. 

Imitatorii fără rezervă ai culturii apusene, ca 
şi acei care au fost numai critici refractari ai 
oricărei activități novatoare, au trebuit, fatal, să 
greşească. Ei n-au avut atitudinea necesară, 
unica necesară, pentru a face ca cultura 
apuseană să dea aici roadele cele mai bune. Cei 
dintâi au căutat să introducă și ceea ce nu 


trebuia, cei de-ai doilea au căutat să oprească a 
se introduce și ceea ce trebuia. 

De aceea am accentuat cu toată puterea 
meritul școlii critice moldovenești, reprezentată 
strălucit printr-un om rezumativ, care e Mihail 
Kogălniceanu. Acest caracter rezumativ şi 
reprezentativ al lui Kogălniceanu ne apare clar, 
numai luând cunoștință de direcţiile și felul 
activităţii sale multilaterale: 

El vrea să avem o literatură nouă și este 
partizan al influenţei literaturilor străine, dar dă 
în același timp scriitorilor un îndreptar prin 
cronicile pe care le dezgroapă și prin literatura 
poporană. El vrea să schimbe organizarea ţării, 
dar în același timp studiază istoria trecutului și 
starea actuală de atunci a țărilor române, ca să 
ştie ce li se potrivește și ce nu din ceea ce poate 
fi importat. Și nu mai insist, căci am vorbit pe 
larg despre Kogălniceanu în cursul acestui 
studiu. 

Și câtă vreme acest organizator al României 
moderne este omul care imprimă tuturor 
fenomenelor sociale concepţia sa -- până pe la 
1866 --, spiritul novator și spiritul critic merg 
împreună într-o fericită sinteză. Vorbesc, 
bineînţeles, în general, căci în unele din 


reformele sale a fost nevoit să facă concesii, 
împotriva convingerilor sale. 

După aceea, aceste două tendinţe se separă. 
Liberalismul muntean, în manifestările lui 
extreme, rămâne să reprezinte spiritul novator; 
junimismul moldovenesc rămâne să reprezinte 
spiritul critic, negativ. Această ruptură a fost o 
nenorocire pentru istoria contemporană a 
României. Unii merg fără discernământul 
trebuitor; ceilalți neagă necontenit utilizarea 
întregii opere a celor dintâi. Unii merg fără un 
plan bine definit; ceilalți vor să rămânem pe loc. 

Și cum pe loc nu se putea sta, și nu se poate 
sta niciodată; și cum critica devine expectativă 
şi curat negativă, introducerea culturii apusene 
este lipsită de ajutorul, atât de necesar, al 
spiritului critic. 

"Junimea" vrea să stăm pe loc, dacă nu chiar 
să ne întoarcem puţin îndărăt. Eminescu vrea să 
ne întoarcem îndărăt. Socialiștii vor să sărim 
cine știe unde, în necunoscut. 

Dar nu puteam sta nici pe loc, nici merge 
înapoi, nici face sărituri în necunoscut și în 
imposibil. Şi, deci, predi ca acelora care voiau 
aceste lucruri nu putea să fie decât o predică în 
pustiu. lar retragerea în expectativa critică a 


atâtor capete eminente -- absenţa atâtor capete 
eminente de la munca pentru a merge, cuminte 
şi cu discernământ, mai departe -- și-a dat 
roadele sale. Şi această absenţă, pe lângă alte 
lucruri, explică starea în care suntem astăzi. 

Căci, dacă limba literară a fost ferită de 
marile primejdii și urmează a se fixa pe încetul, 
poate prea pe încetul; dacă literatura 
românească a devenit autonomă de "politică" și 
urmează a se naţionaliza, apoi starea politico- 
socială e atât de rea, încât nu este nimeni să n-o 
constate cu durere. 

Și suntem siguri că dacă spiritul novator ar fi 
mers alăturea cu spiritul critic, ca în vremea, ca 
în persoana lui Kogălniceanu -- spiritul novator 
îmbărbătând spiritul critic, timid prin firea sa, 
spiritul critic moderând spiritul novator, 
temerar prin firea sa --, suntem siguri că ţara 
noastră ar avea astăzi un alt aspect. 

Dar s-a întâmplat altfel. Se vede că așa a fost 
să fie... 


